Р Е П У Б Л И К А   Б Ъ Л Г А Р И Я
НАРОДНО СЪБРАНИЕ

Проект!
Второ гласуване

РАБОТЕН Д О К Л А Д

 Относно: Законопроект за физическото възпитание и спорта № 702-01-25, внесен от Министерски съвет на 05 октомври 2017 г., приет на първо гласуване на 13декември 2017 г. 

                                                       ЗАКОН  
                за физическото възпитание и спорта

Предмет и обхват
Чл. 1. С този закон се уреждат обществените отношения, свързани с управлението и развитието на физическата активност, физическото възпитание, спорта и спортно-туристическата дейност в Република България.

Предложение на н.п. В. Лечева, И.Ченчев и Х.Проданов:
Чл. 1. се изменя така:
,,Чл. 1. В този закон се уреждат обществените отношения, свързани с осъществяването, развитието и управлението на правото на гражданите на укрепваща здравето двигателна активност, физическо възпитание, спорт и спортно-туристическата дейност в Република България."

Цел
Чл. 2. Целта на този закон е:
1.	да уреди организацията и управлението на системата на физическата активност, физическото възпитание, спорта и спортно-туристическата дейност;
2.	да осигури възможност и подходящи условия за развитие на укрепващата здравето физическа активност на нацията чрез системни занимания по физическа активност, физическо възпитание, спорт и спортно-туристическа дейност;
3.	да осигури възможност за развитие на спортния потенциал на нацията чрез създаване на условия за практикуване на спорт за високи постижения;
4.	да осигури възможност за насърчаването на инвестиции за изграждането, поддържането и управлението на спортни обекти с цел развитие на физическа активност, физическо възпитание, спорт и спортно-туристическа дейност и използването им в обществен интерес.

Принципи
Чл. 3. Принципите на управлението на физическата активност, физическото възпитание, спорта и спортно-туристическата дейност са:
1.	законност;
2.	защита на обществения интерес;
3.	публичност и прозрачност;
4.	пропорционалност;
5.	координация;
6.	отговорност;
7.	равни възможности.
Предложение на н.п. В. Лечева, И.Ченчев и Х.Проданов:
Чл. 3. се изменя така:
„Основни функции на физическото възпитание и спорта
  Чл. 3. Физическото възпитание и спортът осъществяват образователни, здравни, социални, културни и възстановителни функции.
Създава се чл.3а:
„Принципи за изграждане и функциониране на националната система за физическо възпитание и спорт
   Чл. За. Главните принципи за изграждане и функциониране на националната система за физическо възпитание и спорт са:
1.	Взаимодействие и съгласуване на усилията на държавните органи и на обществените спортни организации за изграждане и ефективно функциониране на националната система за физическо възпитание и спорт;
2.	Обвързване на физическото възпитание и спорта със системите на образованието, здравеопазването, туризма, културата, екологията, отбраната и националната сигурност в единна функционална система;
3.	Демократичност и самоуправление при сдружаването на гражданите и избор на средства и форми за занимания с физически упражнения, спорт и туризъм;
4.	Прилагане на системност, научност и диференциран подход при занимания с физически упражнения и спорт;
5.	Спазване на общоприетите в света принципи на физическото възпитание и спорта;
6.	Достъпност на всеки гражданин на Република България и пребиваващ на територията на страната ни до занимания с двигателна активност, спорт и спортно-туристическа дейност без дискриминация;
7.	Право за свободно сдружаване, автономност, право за отстояване интересите на организацията и нейните членове, право на държавно подпомагане."

Държавна политика
Чл. 4. Държавата насърчава развитието на физическата активност, физическото възпитание, спорта и спортно-туристическата дейност, като:
1.	създава условия и подпомага заниманията с укрепваща здравето физическа активност, физическо възпитание, спорт и спортно-туристическа дейност на всички лица с цел поддържане и усъвършенстване на физическите им възможности;
2.	създава условия и подпомага развитието на спорт за всички, детско-юношеския, ученическия и студентския спорт, както и укрепваща здравето физическа активност;
3.	създава условия и подпомага развитието на спорт за високи постижения и подпомага подготовката и участието на национални и олимпийски отбори в международни състезания и олимпийски игри;
4.	създава условия и подпомага подготовката и провеждането на европейски и световни първенства, на които домакин е Република България;
5.	изгражда, поддържа, обновява и управлява спортни обекти - държавна собственост, и контролира условията и реда за ползването им по предназначение;
6.	предоставя спортни обекти - държавна собственост, за развитие и практикуване на физическа активност, физическо възпитание, спорт и спортно-туристическа дейност при условията и по реда на този закон;
7.	подпомага, координира и контролира дейността на спортните организации;
8.	предприема мерки за спазване на антидопинговите правила в борбата срещу използването на допинг;
9.	следи за осъществяването на медицинския контрол по този закон;
10.	предприема мерки за осигуряване на сигурността на спортни обекти;
11.	предприема мерки срещу противообществените прояви преди, по време на и след провеждане на спортни мероприятия и прояви, организирани на стадиони и в спортни зали;
12.	създава условия за паралелно кариерно развитие на спортисти;
13.	създава условия за подготовка на спортно-педагогически кадри и за повишаване на квалификацията им;
14.	провежда научноизследователска, информационна и разяснителна дейност;
15.	насърчава научноизследователската и приложната дейност в областта на физическата активност, физическото възпитание, спорта и спортно-туристическата дейност;
16.	създава условия за развитие на публично-частното партньорство в системата на физическата активност, физическото възпитание, спорта и спортно-туристическата дейност;
17.	осигурява достъп до спортните обекти на хората с увреждания и създава условия и ред за ползването им от тази група хора.
Предложение на н.п. В. Лечева, И.Ченчев и Х.Проданов:
В чл.4 се правят следните изменения и допълнения:
       1.Уводното изречение се изменя така:   „Държавата осигурява и насърчава развитието на укрепваща здравето двигателна активност, физическото възпитание, спорта и спортно-туристическата дейност, като:"
       2.в т. 2 думите „спорт за всички" се заменят със „спорта в свободното време", а думата „студентския" се заменя с „университетския".
      3. т. 4 се изменя така:  “4. създава условия и подпомага организацията, подготовката и провеждането на европейски и световни първенства и купи, и регионални и континентални спортни състезания, на които домакин е Република България;"
      4.	т. 8 се изменя така:  „8. разпространява и насърчава мерките за антидопингов контрол;"
     5. в т. 13 след думата „педагогически" се добавя „и управленски".
     6. т. 14 се изменя така:   „14. провежда научноизследователска и информационна  дейност;"
     7. в т. 15 думата „насърчава" в началото на изречението се заменя с „развива".
     8. т. 16 се изменя така:  „16. създава условия за развитие на публично-частното партньорство в системата на спорта и спортно-туристическата дейност, като защитава интересите на спортните и туристическите организации в системата на физическата активност, физическото възпитание, спорта и спортно-туристическата дейност;".
      9.	в т. 17 думите „от тази група хора" в края на изречението - отпадат. 
     10.	създава се т. 18:  „18. създава условия за реализация на спортен продукт."

Управление в общините
Чл. 5. Общините насърчават развитието на физическата активност, физическото възпитание, спорта и спортно-туристическата дейност, като:
1.	приемат подзаконови нормативни актове в изпълнение на закона съобразно компетентността си;
2.	приемат ежегодно програми за финансово подпомагане на развитието на физическата активност, физическото възпитание, спорта и спортно-туристическата дейност в съответствие с националната програма за развитие на физическата активност, физическото възпитание, спорта и спортно-туристическата дейност;
3.	осигуряват условия и определят ред за практикуване на спорт за всички чрез достъп и ползване на спортни обекти  – общинска собственост;
4.	осигуряват достъп до информация за възможностите за практикуване на физическа активност, физическо възпитание, спорт и спортно-туристическа дейност;
5.	изграждат, поддържат, обновяват и управляват спортни обекти - общинска собственост, и контролират условията и реда за ползването им по предназначение;
6.	съдействат за организирането на спортни мероприятия на територията на общината;
7.	осъществяват управление и контрол на общинската спортна дейност;
8.	предоставят спортни обекти – общинска собственост, за развитието и практикуването на спорт и спортно-туристическа дейност, при условия и по ред, определени в закон;
9.	създават условия за развитие на публично-частното партньорство в системата на физическата активност, физическото възпитание, спорта и спортно-туристическата дейност;
10.	осигуряват достъп за хората с увреждания до спортните обекти – общинска собственост, на територията на общината.
Предложение на н.п. И. Веселинов и С.Атанасов :
В чл.5, т.2 думата „ежегодно" се заличава.
Предложение на н.п. С. Атанасов:
В чл.5, т.8 се правят следните изменения: думите „при условията и по ред, определени в закон"' се заменят с „при условията и по реда на този закон"
Предложение на н.п. В. Лечева, И.Ченчев и Х.Проданов:
В чл. 5 т. 9 се изменя така:„9. създават условия за развитие на публично-частното партньорство в системата на спорта и спортно-туристическата дейност, като защитава интересите на спортните и спортно-туристическите организации;".

Регистри
Чл. 6. (1) Министърът на младежта и спорта води публични регистри за:
1. лицензираните спортни федерации и техните членове;
2. обединените спортни клубове и за националната организация за спортно-туристическа дейност;
3. спортните обекти;
4. треньорските кадри.
(2) Регистрите по ал. 1 се поддържат в отворен машинночетим формат. Подлежащите на вписване обстоятелства, воденето, съхраняването и публикуването на интернет страницата на Министерството на младежта и спорта на регистрите, процедурите, които осигуряват функционирането на регистрите като единна информационна система, както и достъпът на други административни органи до данните от тях, се уреждат с наредба на министъра на младежта и спорта.
(3) За вписването в регистъра по ал. 1, т. 4 се събира държавна такса в размер, определен с тарифа на Министерския съвет.
(4) Административните органи при осъществяването на комплексно административно обслужване са длъжни да не изискват от заявителите на административни услуги удостоверения за вписаните в регистрите по ал. 1 обстоятелства.
Предложение на н.п. Б. Георгиева:
В чл. 6 ал. 1 се въвежда допълнителна точка:„5. спортно-педагогическите и треньорските кадри, заети в "Здраве и активности в свободното време".

Предложение на н.п. В. Лечева, И.Ченчев и Х.Проданов:
В чл. 6 се правят следните изменения и допълнения:
     1. ал. 1 се изменя така:
    „(1) Министерството на младежта и спорта води публични регистри за:
1.	спортните клубове;
2.	професионалните спортни клубове;
3.	обединените спортни клубове;
4.	спортните федерации; 
5.	спортните асоциации;

6.	Националната обществена спортна организация;
7.	Националната организация за спортно-туристическа дейност;
8.	националния футболен съюз;
9.	лицата осъществяващи свободна практика в областта на физическото възпитание и спорта;
10.	спортните и спортно-туристическите обекти;
11.	спортно-педагогическите и управленски кадри.".

        2. ал. 3 и ал. 4 - отпадат.

Глава втора
ОРГАНИ НА УПРАВЛЕНИЕ

Принципи на дейност
Чл. 7. Дейността по управлението на системата на физическата активност, физическото възпитание, спорта и спортно-туристическата дейност се подчинява на следните принципи:
1. координация на усилията на институциите в областта на спорта и физическото възпитание, здравеопазването, образованието и културата за изграждане и ефективно функциониране на системата на физическата активност, физическото възпитание, спорта и спортно-туристическата дейност;
2. свободен избор на средства и начини за занимания със спорт и спортно-туристическа дейност;
3. уважение към общоприетите ценности в областта на физическата активност, физическото възпитание, спорта и спортно-туристическата дейност.
Предложение на н.п. В. Лечева, И.Ченчев и Х.Проданов:
Чл. 7 - отпада.

Функции
Чл. 8. Физическото възпитание и спортът осъществяват образователни, здравни, социални, културни и възстановителни функции.
Предложение на н.п. С. Атанасов:
Член 8 се заличава.
Предложение на н.п. В. Лечева, И.Ченчев и Х.Проданов:
  1.Чл. 8 - отпада.
  2.Създава се чл. 8а:
„ Правомощия на Народното събрание 
 Чл.8а. Народното събрание:
          1.утвърждава Национална стратегия за развитие на физическото възпитание, спорта и спортно-туристическата дейност за срок от 12 години, изготвена от Министерския съвет:
          2.след всеки олимпийски цикъл на зимните и летните олимпийски игри в срок до 6 месеца приема доклад на Министерския съвет за изпълнението на Националната стратегия за развитие на физическото възпитание, спорта и спортно-туристическата дейност;
           3.приема решения за кандидатстване и провеждане на Олимпийски игри на територията на Република България.
           4. определя националните спортни и спортно-туристически обекти съгласно приложения 1 и 2 към този закон и регламентира техния статут."

 3.Създават се чл. 8б и 8в:
„Национален съвет за физическо възпитание, спорт и спортно-туристическа дейност. Статут и функции.
 Чл. 8б. (1) Националният съвет за физическо възпитание, спорт и спортно-туристическа дейност наричан по-нататък „Национален съвет" е консултативен орган към Министерския съвет за координация на дейностите на държавната администрация и обществените спортни организации в националната система за физическо възпитание, спорт и социален туризъм. Мандатът на Националния съвет е до 60 дни след провеждане на парламентарни избори и определяне на новия му състав.
               (2)Националният съвет организира дейността си съгласно правилник утвърден от Министерския съвет по предложение на министъра на физическото възпитание и спорта. Националният съвет заседава не по-малко от веднъж на тримесечие.
                (3)Председателят на Националния съвет се назначава от Президента на Република България, по предложение на Министър-председателя. Заместник-председателите се избират от състава на Националния съвет.
               (4) Съставът на Националния съвет се определя на квотен принцип, като включва ръководителите на:
                     1.министерствата и ведомствата, имащи пряко отношение към развитието на националната система за физическо възпитание, спорт и туризъм;
                     2. Българския олимпийски комитет и Параолимпийски комитет;
                     3.Българския футболен съюз;
                     4.националните обществени спортни и спортно-туристически организации;
                     5.българските спортни федерации по олимпийските видове спорт;
                     6.българските спортни федерации по неолимпийските видове спорт;
                     7.българската научна общност и ректора на Националната спортна академия "Васил Левски";
                     8.национално представените организации и съюзи на работодателите;
                     9.изявени треньори и спортисти;
                  10.	Българския спортен тотализатор и държавните търговски дружества с принципал  Министерството на младежта и спорта."

,,Чл. 8в. (1) Националният съвет е свързан с Правителството висш консултативен орган, чиято основна отговорност е осъществяването на единна, консолидирана и дългосрочна държавна политика по стратегически аспекти на развитието на националната система за физическо възпитание, спорт и социален туризъм.
               (2) Националният съвет изразява позиции и становища, прави предложения и подготвя проекторешения, като обединява интересите на спортните и спортно-туристическите организации и дейността на правителството, местните органи на властта, бизнеса, както и националните интереси в областта на общественото здраве, икономиката и социалната интеграция чрез спорта и социалния туризъм.
               (3)Съветът изготвя позицията си и информира Правителството относно
законодателството, проекти на концепции и програми за стратегическо развитие, които оказват влияние върху спорта и туризма. Съветът разработва предложения относно размера на държавните средства за спорт, принципите, съотношенията и основните насоки за разпределяне на държавните субсидии и инвестиции в спортна и спортно-туристическа инфраструктура."

Правомощия на Министерския съвет
Чл. 9. Министерският съвет определя основните насоки за развитие на държавната политика в областта на физическата активност, физическото възпитание, спорта и спортно-туристическата дейност, като:
1.	приема национална стратегия за развитие на физическата активност, физическото възпитание, спорта и спортно-туристическата дейност за период 10 години по предложение на министъра на младежта и спорта;
2.	приема национална програма за развитие на физическата активност, физическото възпитание, спорта и спортно-туристическата дейност за период 4 години по предложение на министъра на младежта и спорта;
3.	приема национална стратегия за борба срещу употребата на допинг в спорта;
4.	приема мерки за насърчаването на приоритетни спортни дейности по предложение на министъра на младежта и спорта.
Предложение на н.п. С. Атанасов:
В чл.9 се правят следните изменения и допълнения:
а)	в заглавието думите „Правомощия на „ се заличават;
б)	т.1 се изменя така: „1. предлага за приемане от Народното събрание Национална стратегия за развитие на физическото възпитание и спорта за период от 10 години".
в)	създава се т.2а: „2а. приема устройствен правилник на Антидопинговия център
г) създава се т.5 със следния текст: „5.приема устройствен правилник на Държавно предприятие „Български спортен тотализатор" по предложение на министъра на младежта и спорта"
Предложение на н.п. В. Лечева, И.Ченчев и Х.Проданов:
В чл. 9, т. 1 числото „10" се заменя с думите „от дванадесет".

Правомощия на министъра на младежта и спорта
Чл. 10. (1) Министърът на младежта и спорта ръководи, координира и контролира осъществяването на държавната политика в областта на физическата активност, физическото възпитание, спорта и спортно-туристическата дейност.
(2) Министърът на младежта и спорта:
1.	утвърждава програми в изпълнение на националната програма по чл. 9, т. 2;
2.	взаимодейства с държавните и общинските органи и спортните организации при осъществяването на националната стратегия по чл. 9, т. 1 и националната програма по чл. 9, т. 2;
3.	подпомага спортни организации и други лица, определени в този закон, за изпълнение на държавната политика в областта на физическата активност, физическото възпитание, спорта и спортно-туристическата дейност;
4.	насърчава научноизследователската и приложната дейност в областта на физическата активност, физическото възпитание, спорта и спортно-туристическата дейност и взаимодейства с организации, осъществяващи такава дейност;
5.	осъществява контрол върху лицата, определени в този закон, прилага принудителни административни мерки и налага наказания за извършване на административни нарушения по този закон;
6.	в изпълнение на националната програма по чл. 9, т. 2 съвместно със спортните федерации и с Българския олимпийски комитет и Националната параолимпийска организация подпомага финансово подготовката и участието на български спортисти на олимпийски и параолимпийски игри;
7.	предлага приемането от Министерския съвет на устройствен правилник на Държавно предприятие „Български спортен тотализатор”;
8.	съгласувано с министъра на финансите утвърждава схема за разпределение на постъпленията от Държавно предприятие „Български спортен тотализатор” за развитие на физическата активност, физическото възпитание, спорта и спортно-туристическата дейност;
9.	издава, отказва, отнема и прекратява спортни лицензи;
10.	представлява Република България пред други държави и международни организации при сключване на международни договори за сътрудничество в спортната дейност според предоставената му от Министерския съвет компетентност;
11.	в съответствие с изискванията на международните спортни организации разрешава провеждането на европейски и световни купи и първенства и олимпийски игри на територията на Република България;
12.	организира и подпомага провеждането на информационно-разяснителни кампании за превенция на употребата на допинг и на забранени субстанции и методи в спорта, на противообществени прояви по време на спортни мероприятия и популяризиране на здравословния начин на живот и укрепваща здравето физическа активност;
13.	взаимодейства с компетентните държавни и общински органи в борбата против насилието и противообществените прояви в областта на спорта;
14.	утвърждава критерии, условия и ред за награждаване на спортисти, спортни специалисти и деятели, деца и младежи в областта на физическото възпитание и спорта, удостоява за заслуги в областта на спорта с почетен знак „Венец на победителя”;
15.	издава наредба за удостояване на спортисти и треньори със звания „майстор на спорта“, „заслужил майстор на спорта“ и „заслужил треньор“;
16.	съгласува или участва в разработването на програми в областта на физическата активност, физическото възпитание, спорта и спортно-туристическата дейност, разработени от министри и други ръководители на ведомства;
17.	развива информационни системи за управление на физическата активност, физическото възпитание, спорта и спортно-туристическата дейност; организира и подпомага социологически и пазарни проучвания, анализи и прогнози за състоянието на физическата активност на населението и спорта;
18.	назначава изпълнителния директор на Антидопинговия център и органите на управление на Държавно предприятие „Български спортен тотализатор”;
19.	осъществява и други функции, възложени му с нормативен акт.
Предложение на н.п. С. Атанасов:
В чл.10, ал.2 се правят следните изменения и допълнения:
а)	в заглавието думите „Правомощията на" се заличават;
б)	създава се нова т.1 със следния текст: „1. изготвя и предлага на Министерския съвет национална стратегия за период от 10 години.";
в)	 т.7 се изменя така: „7. предлага на Министерски съвет за приемане на устройствени правилници на Антидопинговия център и на Държавно предприятие „Български спортен тотализатор";
г)	в т.8 думите „схема за разпределение на постъпленията от" се изменя така:
" използването на приходите от дейността на", а думите „за развитие на физическата активност, физическото възпитание, спорта и спортно-туристическата дейност" се заменят с „по чл.14, ал.З от Закона за хазарта".
д)	създава се нова т.9 със следния текст : ,,9.съгласувано с министъра на отбраната утвърждава списък на военно-приложните спортове"
Предложение на н.п. В. Лечева, И.Ченчев и Х.Проданов:
В чл. 10, ал. 2 се правят следните изменения и допълнения:
      1. създават се нови т. 1 и 2:
        „1. участва в работата на Националния съвет по чл. 8б;".
          2. управлява регистъра по чл. 6, ал. 1, т. 1;".
   2.   т. 1—3 стават съответно т. 3 - 5.
   3.   т. 4 става т. 6, като се изменя така:„6. създава условия за научна и научно-приложна дейност в областта на спорта и спортно-туристическата дейност, чрез взаимодействие с други организации с такива функции;".
  4.   т. 5 - 8 стават съответно т. 7 - 10.
  5.   т. 9 става т. 11, като в нея думата „отнема" се заменя със „спира", а думата
„лицензни" се заменя с „регистрации".
  6.  т. 10-14 стават съответно т. 12-16.
  7.  т. 15 - отпада.
  8.  т. 16 става т. 17.
   9.  т. 17 става т. 18, като в нея думата „развива" в началото на изречението се заменя с „поддържа".
  10.  създава се нова т. 19: „19. възлага и контролира управлението на държавни програми предоставени за изпълнение на спортни и спортно-туристически организации по чл.38;".
 11.  т. 18 и 19 стават съответно т. 20 и 21.
Експертен съвет към министъра на младежта и спорта
Чл. 11. (1) Към министъра на младежта и спорта може да се създаде консултативно звено - Експертен съвет по физическа активност, физическо възпитание, спорт и спортно-туристическа дейност.
(2) Функциите, организацията и дейността на Експертния съвет по физическа активност, физическо възпитание, спорт и спортно-туристическа дейност се определят със заповед на министъра на младежта и спорта.
Предложение на н.п. В. Лечева, И.Ченчев и Х.Проданов:
Член 11 отпада
Глава трета
СПОРТНИ ОРГАНИЗАЦИИ
Раздел I 
Общи положения

Статут на спортните организации
Чл. 12. (1) Спортните организации са юридически лица, които развиват и популяризират спорта чрез осъществяване на тренировъчна, състезателна и организационно-административна дейност по видове спорт.
(2) Спортните организации са спортни клубове и спортни федерации.
(3) Спортните организации взаимодействат с министъра на младежта и спорта, областните управители и кметовете на общини при формирането и осъществяването на националната политика за развитие на физическата активност, физическото възпитание и спорта.
(4) Спортните организации отчитат отделно чрез аналитична счетоводна отчетност и разграничават приходите, разходите, активите и пасивите, свързани със:
1. стопанските и нестопанските си дейности, доколкото такива са налице;
2. дейностите, които са обект на публично подпомагане.
Предложение на н.п. В. Лечева, И.Ченчев и Х.Проданов:
В чл. 12 се правят следните изменения:
 1. ал. 2 се изменя така:
„(2) Спортни организации са спортни клубове, обединени спортни клубове, спортни федерации, спортни асоциации, Национална обществена спортна организация, Национален футболен съюз и Български олимпийски комитет.".
2. ал. 4 се изменя така:
„(4) Спортните организации осъществяват счетоводната си отчетност съгласно Закона за счетоводството и Националните счетоводни стандарти.".

Раздел II 
Спортни клубове
Статут на спортния клуб
Чл. 13. (1) Спортният клуб е юридическо лице с нестопанска цел или капиталово търговско дружество, което организира практикуването и развитието на физическа активност и спорт чрез индивидуални и групови спортни дейности.
(2) При условията на този закон спортният клуб:
1.	организира спортните занимания на гражданите и практикуване на физическа активност и спорт;
2.	предоставя спортни услуги;
3.	организира и провежда тренировъчна дейност;
4.	организира и провежда състезателна дейност;
5.	организира спортни състезания след одобряване от съответната федерация;
6.	участва в спортни състезания на регионално, национално и международно ниво при условия и по ред, определени от съответната спортна федерация;
7.	предлага на съответните спортни федерации предоставянето, прекратяването и отнемането на състезателни права на спортисти и уреждане на отношенията във връзка с тях;
8.	може да кандидатства и да получава финансиране и подпомагане с публични средства при условия, определени в закон;
9.	изгражда, придобива, поддържа, управлява и ползва спортни обекти;
10.	осъществява и други дейности, свързани с развитие, популяризиране и насърчаване на физическата активност, физическото възпитание и спорта.
(3) Спортен клуб, който не е вписан в регистъра по чл. 6, ал. 1, т. 1, не може да осъществява дейностите по ал. 2, т. 4-8.
(4) Преобразуването на спортен клуб не води до промяна на неговото класиране или на неговите отбори в първенства и състезания, както и до преминаването им от една група в друга.
Предложение на н.п. С. Атанасов:
В чл.13, ал.2 се създава нова т. 9 със следния текст: „9.притежава правата за реклама, за телевизионно и радиоразпространение на спортни състезания, организирани от тях, при условия и по ред, определени от съответната спортна федерация;"
Предложение на н.п. В. Лечева, И.Ченчев и Х.Проданов:
В чл. 13, ал. 1 след глагола „е" се добавя „сдружение на граждани —„

Изисквания към спортен клуб
Чл. 14. (1) Спортният клуб трябва да отговаря на следните изисквания:
1. наименованието му да включва думата „клуб” и думи, които указват извършването на дейност като спортен клуб;
2. предметът му на дейност да включва физическа активност, спорт или съответния обединяващ принцип;
3. да е наел на трудов или на друг вид договор треньорски кадри по съответния вид спорт освен ако не е многоспортов клуб;
4. може да издава само безналични акции, когато е акционерно дружество.
(2) За членуване в лицензирана спортна федерация и вписване в регистъра по чл. 6, ал. 1, т. 1 спортният клуб трябва да отговаря и на следните изисквания:
1. да не е член на друга спортна федерация;
2. членовете на управителния му орган да не са свързани лица;
3. членовете на управителния му орган и свързани с тях лица да не са членове на управителен орган на друг спортен клуб, който е член на същата федерация.
(3) За приемане за член на спортна федерация, кандидатстваща за получаване на спортен лиценз, спортният клуб трябва да представи документите по чл. 24, ал. 1, т. 10 и 11.
Предложение на н.п. С. Атанасов:
В чл.14, ал.2, т.1 след края на изречението се премахва точката и се добавя „с изключение на спортен клуб по чл.606, ал.1, т.2 и многоспортов клуб по чл.64, ал.2";
Предложение на н.п. В. Лечева, И.Ченчев и Х.Проданов:
В чл. 14. ал. 1, т. 3 след думата „спорт" се поставя точка и запетая и текстът до
края на изречението - отпада.

Видове спортни клубове
Чл. 15. (1) Спортният клуб може да е спортен клуб за развитието на един или на сходни спортове или многоспортов клуб за развитието на повече от един спорт, практикувани по един обединяващ принцип.
(2) Спортният клуб за развитие на един или на сходни спортове може да е член само на една спортна федерация.
(3) Многоспортовият клуб може да е член само на една многоспортова федерация, създадена по съответния обединяващ принцип.
Предложение на н.п. С. Атанасов:
В чл.15:
      а)	ал. 1 се изменя така: след думите „ сходни спортове" се заличава „или" и се поставя запетаята, и накрая се добавя: „или спортен клуб за развитие на военно-приложни спортове, включени в списъка по чл. 10, ал.2, т.9."
      б)	създава се ал.4: „(4) Извън случаите по ал.2 и 3 спортните клубове по чл.60б, ал.1,т.2 и многоспортов клуб по чл.64, ал.2 може да членуват в повече от една федерация."
Вписване
Чл. 16. (1) Вписването на спортен клуб във и заличаването му от регистъра по чл. 6, ал. 1, т. 1 се извършва след решение за приемането му, съответно за изключването му, като член на спортната федерация.
(2) Решенията на спортните федерации по ал. 1 се вземат съобразно устава им. Те са писмени и се мотивират.
(3) Спортната федерация е длъжна да подаде заявление за извършване на вписването в 30-дневен срок от приемане на съответното решение по ал. 1. Спортната федерация уведомява спортния клуб за подаване на заявлението в 3-дневен срок.
(4) Спортният клуб е длъжен да подаде заявление за извършване на вписване в 14-дневен срок от изтичане на срока по ал. 3, когато спортната федерация не е подала съответното заявление.
(5) Спортен клуб, който е учредител на нова спортна федерация, се вписва в регистъра по чл. 6, ал. 1, т. 1 служебно при издаването на спортния лиценз.
(6) Спортен клуб, който не отговаря на изискванията на този закон, се заличава от регистъра по чл. 6, ал. 1, т. 1 по заявление на съответната спортна федерация или служебно.
(7) Заявленията по ал. 3 и 4 могат да се подадат и по електронен път при условията и по реда на Закона за електронния документ и електронния подпис и на Закона за електронното управление.
Предложение на н.п. В. Лечева, И.Ченчев и Х.Проданов:
В чл. 16 се правят следните изменения и допълнения:
          1.в ал. 1 се създава изречение второ: „Документите за членство на спортен клуб в спортна федерация се подават в срок от 12 месеца след датата на регистрацията му в Агенцията по вписванията.".
         2.в ал. 4 след думата “федерация" се добавя „го е приела за член, но".

Многоспортов клуб за развитието на повече от един спорт, практикувани по обединяващ принцип
Чл. 17. (1) Спортен клуб с предмет на дейност - развитие на повече от един спорт, се създава по някой от следните обединяващи принципи за практикуване на спорт за всички, на спорт за ученици, за студенти, за хора с увреждания, за хора във и над трудоспособна възраст, обединени на отраслов или ведомствен принцип, за военнослужещи, за лица от системата на Министерството на вътрешните работи и за лица от Националната служба за охрана.
(2) В институция от системата на училищното образование и във висшите училища може да се учреди само един многоспортов клуб по обединяващ принцип.
(3) Във ведомство или в негова подчинена структура може да се учреди само един многоспортов клуб.
(4) Многоспортов клуб към ведомство се учредява след разрешение на неговия ръководен орган.
(5) Многоспортов клуб може да включва в наименованието си понятия, свързани с името на институция от системата на училищното образование, висше училище, ведомство или негова подчинена структура, след разрешение на съответния компетентен орган.
Предложение на н.п. С. Атанасов:
Чл.17 се изменя така:
        а)	в заглавието след думата „клуб" текстът до края на изречението се заличава;
        б)	в ал.1 думите „Спортен клуб с предмет на дейност - развитие на повече от един спорт" се заменят с „ Многоспортов клуб";
          в) ал.2 се изменя така : „(2) В училищата, центровете за подкрепа и личностно
развитие и висшите училища може да се учреди само един многоспортов клуб по
обединяващ принцип."
        г)	ал.5 се изменя така: „(5) Многоспортов клуб може да включва в наименованието си понятия, свързани с името на училището, центъра за подкрепа и личностно развитие, висшето училище, ведомството или негова подчинена структура, след разрешение на съответния компетентен орган."

Студентски спортен клуб
Чл. 18. (1) Студентски спортен клуб е многоспортов клуб по смисъла на чл. 17, ал. 1, в който висше училище е учредител и постоянен член, съдружник или акционер.
(2) В наименованието на студентския спортен клуб се посочва висшето училище.
(3) Дейността на студентски спортен клуб, регистриран като юридическо лице с нестопанска цел за осъществяване на общественополезна дейност, може да се финансира и подпомага от висшето училище и от Министерството на образованието и науката при спазване на законодателството по държавните помощи.
Предложение на н.п. В. Лечева, И.Ченчев и Х.Проданов:
В чл. 18 се правят следните изменения:
         1.ал. 1 се изменя така: „(1) Университетският спортен клуб е клуб за развитие на един или сходни спортове по смисъла на чл.15, ал.2 или университетски многоспортов клуб по смисъла на чл.17 ал.1.".
         2. ал. 2 се изменя така: „(2) В университетския спортен клуб по смисъла на чл.12, ал.2 могат да членуват студенти, преподаватели и служители на съответното учебно заведение.".

Раздел III 
Спортни федерации
Статут на лицензирана спортна федерация
Чл. 19. (1) Лицензирана спортна федерация е сдружение на спортни клубове на национално ниво, регистрирано като юридическо лице с нестопанска цел за осъществяване на общественополезна дейност, което е получило спортен лиценз за един или сходни видове спорт или спортен лиценз за развитие на повече от един спорт по един обединяващ принцип.
(2) Предметът на дейност на спортна федерация включва развитието, практикуването и администрирането на спорта на национално ниво, съответно на спортната дейност, по един обединяващ принцип.
(3) Спортната федерация представлява своите членове пред държавата и международните спортни организации.

Видове спортни федерации
Чл. 20. Спортна федерация може да е федерация по един или сходни видове спорт или многоспортова федерация за развитие на повече от един спорт по един обединяващ принцип.
Предложение на н.п. С. Атанасов:
чл.20 се изменя така:
,,Чл.20.(1) Спортна федерация може да е федерация по един или сходни видове спорт, многоспортова федерация за развитие на повече от един спорт по един обединяващ принцип или спортна федерация по военно-приложни спортове.
(2) В спортна федерация по военно приложни спортове могат да членуват спортни клубове по военно-приложни спортове и многоспортови клубове по чл.64, ал.2.
Право на сдружаване на спортни федерации
Чл. 21. Спортни федерации могат да се сдружават за взаимно подпомагане и развитие на съвместна дейност в областта на физическата активност, физическото възпитание, спорта и спортно-туристическата дейност.

Раздел IV 
Лицензиране
Спортен лиценз
Чл. 22. (1) Спортен лиценз може да се издаде само на:
1. една спортна федерация по един или сходни видове спорт;
2. една многоспортова федерация по съответния обединяващ принцип.
(2) Спортният лиценз е безсрочен.
(3) Министърът на младежта и спорта издава, отказва, отменя и прекратява действието на спортния лиценз със заповед.
(4) За разглеждане на заявленията за издаване на спортен лиценз и за издаването на спортен лиценз се заплаща държавна такса в размер, определен с тарифата по чл. 6, ал. 3.
Предложение на н.п. С. Атанасов:
В чл.22 ал.4 се заличава
Предложение на н.п. В. Лечева, И.Ченчев и Х.Проданов:
В чл. 22 се правят следните изменения:	
           1. ал.1 се изменя така„(1) Процедура по лицензиране се прилага при оценка и/или категоризация на:
                    1.	спортни обекти и съоръжения;
                   2.	клубове и професионални спортни клубове съгласно уставите и правилниците на обществените спортни и спортно-туристически организации и съюзи."
        2.	ал.2 се изменя така:„(2) На спортна регистрация в министерството на младежта и спорта подлежат спортните клубове и обединените спортни клубове и само на една спортна организация по чл.12, ал.2 и е безсрочна.".
       3.	в ал.З думата „отменя" се заменя със „спира", а думите „спортния лиценз" се заменят със „спортна регистрация".
       4. ал. 4 - отпада.

Изисквания за издаване на спортен лиценз
Чл. 23. Лицата, които кандидатстват за получаване на спортен лиценз, трябва:
1.	да са юридически лица с нестопанска цел за осъществяване на общественополезна дейност, регистрирани по Закона за юридическите лица с нестопанска цел;
2.	да не са обявени в несъстоятелност или да не се намират в производство за обявяване в несъстоятелност или в ликвидация;
3.	да нямат подлежащи на принудително изпълнение публични задължения към държавата или общината по седалището на юридическото лице;
4.	дейностите, които ще извършват, да представляват спорт;
5.	в тях да членуват не по-малко от 15 спортни клуба със седалище най-малко в 3 административни области в страната;
6.	клубовете по т. 5 да отговарят на изискванията по чл. 14, ал. 2;
7.	да разполагат с лица, притежаващи образование, професионална правоспособност и квалификация съгласно изискванията на наредбата по чл. 98, ал. 3, които ще извършват обучението, тренировъчната и състезателната дейност във федерацията и в членуващите в нея спортни клубове;
8.	да имат приета 4-годишна програма за развитие на вида спорт, която отговаря на изискването на чл. 36, ал. 1, т. 9;
9.	да имат приети годишен спортен календар за провеждане на състезания и правила за провеждането им;
10.	да разполагат със спортни обекти за развитие на дейностите по т. 4, които се намират на територията на страната и дават възможност за нормалното осъществяване на тренировъчната и състезателната дейност, която ще извършват федерацията и нейните членове;
11.	да имат правила за статута на спортистите аматьори и на професионалните спортисти, за придобиването, прекратяването и отнемането на състезателни права на спортистите – само за федерациите по един или сходен вид спорт;
12.	да имат приети и утвърдени от председателя на Държавна агенция „Национална сигурност“ или от оправомощено от него длъжностно лице вътрешни правила за контрол и предотвратяване изпирането на пари по чл. 16, ал. 1 от Закона за мерките срещу изпирането на пари;
13.	да имат приет бюджет за съответната календарна година, приет от общото събрание на сдружението.
Предложение на н.п. С. Атанасов:
В чл.23 се правят следните изменения и допълнения:
а)	в текстът преди т.1, думите „Лицата, които" се заменят със „Спортна федерация, която";
б)	т.5 се изменя така: „5. в нея да членуват не по-малко от 15 спортни клуба, а за
спортните федерации по военно-приложни спортове - не по-малко от 7 спортни клуба, със седалище най-малко в 3 административни области";
в)	т.8 се изменя така: „8. да има приета 4-годишна програма за развитие на
съответния вид спорт, която е в съответствие с националната програма по чл.9, т.2";
Предложение на н.п. В. Лечева, И.Ченчев и Х.Проданов:
В чл. 23 се правят следните изменения и допълнения:
         1.уводното изречение се изменя така: „ Спортните организации, които кандидатстват за включване в регистъра по чл.6, ал.1 трябва:".
          2.т. 4 се изменя така: „4. дейностите, които ще извършват, да са свързани с развитието на физическото възпитание и спорта и да са отразени в техните устави, като основен предмет на дейност;".
          3.т. 5 се изменя така:„5. В българските спортни федерации да членуват не по-малко от 7 спортни клуба със седалище най-малко в 3 административни области на страната:'".
          4.т. 6, 7 и 8 - отпадат.
          5.т. 9 става т. 6.
          6.т. 10 става т. 7, като в нея думата „разполагат" в началото на изречението се заменя с„ползват".
         7.т. 11 - 13 стават съответно т. 8 - 10.

Документи за издаване на спортен лиценз
Чл. 24. (1) Заявителите за издаване на спортен лиценз посочват единния си идентификационен код по БУЛСТАТ в писмено заявление и към него прилагат:
1.	учредителен протокол на заявителя;
2.	актуален устав на заявителя;
3.	описание на дейностите по чл. 23, т. 4, които са основание на заявлението за издаване на спортен лиценз, а за многоспортовите федерации по обединяващ принцип – и посочване на съответния обединяващ принцип;
4.	информация за международната спортна организация по образец, когато има такава;
5.	правила за осъществяване на спортната дейност на международната спортна организация по т. 7, когато има такива;
6.	заявление за членство или документ, удостоверяващ членство в международна спортна организация по т. 7, когато има такова;
7.	списък по образец и доказателства за образованието, професионалната правоспособност, квалификация и опит на лицата, които извършват обучението, тренировъчната и състезателната дейност в заявителя;
8.	списък по образец на спортните клубове, членове на заявителя, в който е посочен ЕИК/БУЛСТАТ на всеки от клубовете;
9.	акт за приемане на спортните клубове, посочени в списъка по 
т. 11;
10.	декларация по образец за съответствие с изискванията по 
чл. 14, ал. 2 за членовете на заявителя;
11.	списък по образец и доказателства за образованието, професионалната правоспособност, квалификация и опит на лицата, които извършват обучението, тренировъчната и състезателната дейност в членовете на заявителя;
12.	четиригодишна програма за развитието на вида спорт, отговаряща на изискването на чл. 36, ал. 1, т. 9;
13.	правила за провеждане на състезания от държавния спортен календар и акта за приемането им;
14.	годишен спортен календар за провеждане на състезания и акта за приемането му;
15.	правила за статута на спортистите аматьори и на професионалните спортисти, за придобиването, прекратяването и отнемането на състезателните права на спортистите и акта за приемането им – само за спортна федерация по един или сходни спортове;
16.	списък по образец на спортните обекти по чл. 23, т. 10, като за всеки от тях се прилага договор за ползването му или документ от собственика му за готовността за сключване на договор след издаване на спортен лиценз;
17.	доказателства за приемане на вътрешни правила за контрол и предотвратяване изпирането на пари и утвърждаването им от председателя на Държавна агенция "Национална сигурност" или оправомощено от него длъжностно лице съгласно чл. 16, ал. 1 от Закона за мерките срещу изпирането на пари;
18.	бюджета на сдружението и акта за приемането му;
19.	документ за платена държавна такса по чл. 22, ал. 4.
(2) Образците на документи по ал. 1 се утвърждават със заповед на министъра на младежта и спорта и се публикуват на интернет страницата на Министерството на младежта и спорта.
(3) Документите по ал. 1 се представят в оригинал или заверено от заявителя копие. Документите по ал. 1, т. 7, 8, 11, 12 и 14 се представят и на електронен носител.
(4) Заявлението и приложените към него документи се представят на български език. Документите на чужд език се придружават с точен превод на български език.
(5) От заявителите се изисква да представят и следните документи, когато не могат да бъдат осигурени по служебен път:
1.	удостоверение за наличие или липса на задължения по чл. 87, 
ал. 6 от Данъчно-осигурителния процесуален кодекс;
2.	удостоверение за наличие или липса на задължения на основание чл. 4, ал. 3 от Закона за местните данъци и такси.
(6) Заявлението и приложените към него документи могат да се подадат и по електронен път при условията и по реда на Закона за електронния документ и електронния подпис и на Закона за електронното управление.
Предложение на н.п. С. Атанасов:
В чл. 24 се правят следните изменения и допълнения:
а)	т. 12 се изменя така: „12. програма по чл.23, т.8 и акта за приемането й";
б)	т. 19 се заличава.
Предложение на н.п. В. Лечева, И.Ченчев и Х.Проданов:
В чл. 24 се правят следните изменения и допълнения:
 1. в ал. 1:
а)	точки от 1 до 5 - отпадат.
б)	създават се нови т. 1 - 4:
   „1. актуален устав;"
    „2. информация за международната спортна организация, в която членува (когато е необходимо);"
    „3,   заявление   или   документ,   удостоверяващ   членството   в   национална   или международна спортна организация (когато е необходимо);" 
    „4. списък-образец на членовете на сдружението;".
в)	т. 6 - 19 стават съответно т. 5 - 18.
2. в ал. 3 думите „т. 7, 8, 11, 12 и 14" и запетаята пред тях - отпадат

Производство по издаване на спортен лиценз
Чл. 25. (1) Министърът на младежта и спорта издава или отказва издаването на спортен лиценз при условията на този закон и правилника за прилагането му.
(2) Когато са подадени повече от едно заявление за издаване на спортен лиценз по един или сходен вид спорт, съответно по един и същ обединяващ принцип, документите се разглеждат по реда на постъпването им. До влизането в сила на акта по ал. 1 следващите заявления не се разглеждат.
(3) Министърът на младежта и спорта се произнася по заявлението в срок до 4 месеца от подаването му.
(4) При констатиране на несъответствия с изискванията по чл. 23 или на непълноти в представените документи или когато е необходима допълнителна информация, на заявителя се изпраща съобщение в срок до два месеца да отстрани несъответствията или да представи липсващите документи или необходимата допълнителна информация. Съобщението може да бъде изпратено и по електронен път, ако заявителят изрично е посочил, че желае да получава съобщения по този начин. Срокът по ал. 3 спира да тече до изтичането на дадения срок за отстраняване на несъответствията и/или за представянето на допълнителни документи и/или информация.
(5) Когато съобщението по ал. 4 не бъде прието на посочения от заявителя адрес, срокът за заявителя тече от датата на поставянето на съобщението в сградата на Министерството на младежта и спорта. Последното обстоятелство се удостоверява с протокол, съставен от длъжностни лица, определени със заповед на министъра на младежта и спорта.
(6) Министърът на младежта и спорта може да изисква допълнителна информация и становища от държавни органи и учреждения, външни експерти и организации по представените от заявителя документи и информация.
Предложение на н.п. С. Атанасов:
В чл.25 се правят следните изменения и допълнения:
а)	в ал.2 изречение второ се заличава;
б)	ал.4 се изменя така:
„(4) При установяване на несъответствия с изискванията на чл. 23 или на непълноти в представените документи, или когато е необходима допълнителна информация, заявителя се уведомява да отстрани несъответствията или да представи липсващите документи или необходимата допълнителна информация в срок до два месеца. Уведомлението се извършва и по електронен път, ако заявителят изрично е посочил, че желае да получава съобщения по този начин. Срокът по ал. 3 спира да тече до отстраняване на несъответствията от заявителя или до изтичането на срока по изречение първо.";
 в)	в ал.6, след думите „младежта и спорта" се добавя „или оправомощено от него
длъжностно лице";

Основания за отказ за издаване на спортен лиценз
Чл. 26. (1) Министърът на младежта и спорта отказва да издаде спортен лиценз, когато:
1.	за дейностите по чл. 23, т. 4, за които заявителят иска издаване на спортен лиценз, има издаден спортен лиценз в полза на друго лице, който не е отнет или прекратен;
2.	по посочения от заявителя обединяващ принцип има издаден спортен лиценз в полза на друго лице, който не е отнет или прекратен – когато заявителят е многоспортова федерация;
3.	заявителят не е представил някой от документите по чл. 24, ал. 1 в срока по чл. 25, ал. 4 или представените документи не отговарят на изискванията на този закон;
4.	заявителят е представил неверни данни или документи с невярно съдържание;
5.	заявителят не отговаря на едно или повече от изискванията по чл. 23, което се установява в срока за отстраняване на нередовностите по 
чл. 25, ал. 4;
(2) Отказът за издаване на спортен лиценз е писмен и се мотивира.
(3) Ново заявление за издаване на спортен лиценз от заявителя може да се подаде не по-рано от 12 месеца от влизането в сила на заповедта, с която е отказано издаването на спортен лиценз.

Отнемане и прекратяване на спортен лиценз
Чл. 27. (1) Министърът на младежта и спорта отнема спортния лиценз, когато констатира, че спортната федерация:
1. е престанала да отговаря на някое от изискванията по чл. 23;
2. е представила неверни данни или документи с невярно съдържание, които са послужили като основание за издаване на спортния лиценз.
(2) Министърът на младежта и спорта може да отнеме спортния лиценз, когато спортната федерация:
1.	не започне да извършва дейност съгласно 4-годишната програма по чл. 23, т. 8 в срок 6 месеца от издаването на спортния лиценз;
2.	не представи в 6-месечен срок от издаването на спортния лиценз договори за наем или за ползване на спортни обекти по чл. 23, т. 10, които ще се използват за тренировъчна и състезателна дейност от нея и членовете й;
3.	има просрочени задължения, произтичащи от ползването на спортни обекти - собственост на търговски дружества с 50 или над 50 на сто държавно или общинско участие в капитала;
4.	незаконосъобразно, нецелесъобразно или в несъответствие с правилата за отпускане на съответното финансово подпомагане е разходвала средства, предоставени по реда на този закон и актовете по прилагането му, от държавния бюджет или от бюджета на Министерството на младежта и спорта;
5.	не е представила в сроковете по чл. 37, ал. 1 актуална програма по чл. 36, ал. 1, т. 9 или представената програма не отговаря на изискванията на този закон;
6.	не е представила в посочения срок отчета и акта за приемането му по чл. 37, ал. 2;
7.	няма приет за съответната година държавен спортен календар или не изпълнява приетия такъв;
8.	е извършила или е допуснала извършването на системни нарушения на този закон или на актовете по прилагането му.
(3) В случаите по ал. 2 преди отнемането на спортния лиценз министърът на младежта и спорта дава възможност на спортната федерация да отстрани констатираните нередности в срок до два месеца. За връчването на съобщението се прилага правилото по чл. 25, ал. 5.
(4) Министърът на младежта и спорта прекратява действието на спортния лиценз по писмено заявление на спортната федерация.
Предложение на н.п. С. Атанасов:
В чл.27, ал.2 се създават т.9 и 10 :
   „9. не е изпълнила влязла в сила принудителна административна мярка по чл. 145;
    10. за период от две години е извършила три или повече нарушения на чл. 89, ал. 7, установени с влезли в сила наказателни постановления."

Предложение на н.п. В. Лечева, И.Ченчев и Х.Проданов:
В чл. 27 се правят следните изменения и допълнения:
          1.в ал. 1, в уводното изречение думите „отнема спортния лиценз" се заменят със „спира или отменя регистрацията".
         2.в ал. 2:
              а)т. 1 се изменя така:„ 1. не започне да извършва дейност съгласно устава си и сключените договори с министерството на младежта и спорта в срок от 6 месеца от издаването на спортната регистрация;".
              б)т. 2 - отпада.
              в)т. 3 - 8 стават съответно т. 2 – 7;

          3.в ал. 3:
                а)	създава се ново изречение второ: „В тези случаи и в посочения срок министърът може да спре действието на лицензията.".
               б)	изречение второ става изречение трето.
          4.в ал. 4 в края на изречението точката след думата „федерация" се заменя със запетая и се добавя следният текст:„когато:
                 1.спортната организация е изключена от националната и/или международната организация, в която членува;
               2.е обявена в несъстоятелност или ликвидация:
               3.се слива с друга организация и променя предмета си на                дейност;
 4.е заличена от Регистъра на юридическите лица с нестопанска  цел с нестопанска цел към Министерство на правосъдието и от Агенцията по вписванията.".

Последици при отнемане или прекратяване на спортния лиценз
Чл. 28. (1) При отнемане или прекратяване на спортния лиценз федерацията се заличава от регистъра по чл. 6, ал. 1, т. 1.
(2) Спортните клубове, които са членове на федерацията, чийто спортен лиценз е отнет или е прекратено действието му, се заличават от регистъра по чл. 6, ал. 1, т. 1.
Предложение на н.п. С. Атанасов:
В чл.28 се правят следните изменения:
 а) създава се нова ал.2; „(2) В случаите по ал.1 спортната федерация възстановява на Министерството на младежта и спорта предоставените й по реда на чл.130 средства за закупуване на ДМА през последните две години преди отнемането или прекратяването на спортния лиценз."
б) ал.2 става ал.З и се изменя така: „(3) Спортен клуб, който е член на федерация, чийто лиценз е отнет или е прекратено действието му, може да осъществява дейностите по чл. 13, ал. 2, т. 1-9 за срок до 6 месеца. В срока по изречение първо функциите по чл. 32, ал. 1, т. 1, 2, 5 и 19 се осъществяват от министъра на младежта и спорта или оправомощено от него длъжностно лице, при спазване на правилата на федерацията с отнет или прекратен лиценз.
в) създава се ал.4: „ (4) Спортният клуб се заличава от регистъра по чл. 6, ал. 1, т. 1 след изтичане на срока по ал. 3 в случай, че не е член на лицензирана спортна федерация.

Предложение на н.п. В. Лечева, И.Ченчев и Х.Проданов:
В чл. 28 се правят следните изменения:
         1.заглавието се изменя така: „Последици при спиране, отнемане и прекратяване на спортна регистрация"
         2.ал. 1 става съдържание на чл. 28, като се изменя така:   „ Чл. 28. При отнемане или прекратяване на спортна регистрация, спортната организация се заличава от регистъра по чл. 6, ал. 1. При спиране на спортна регистрация държавното финансиране на спортната организация се преустановява, както и правата й да извършва административна дейност на територията на страната до отстраняване на нарушението, но не по-късно от следващото общо или отчетно-изборно събрание, което следва да бъде свикано в срок до 6 месеца от заповедта на министъра за спиране.".
3. ал. 2 - отпада.

Обжалване
Чл. 29. (1) Заповедта, с която се издава, отказва, отнема или прекратява действието на спортния лиценз, се мотивира и подлежи на обжалване по реда на Административнопроцесуалния кодекс.
(2) Обжалването не спира изпълнението на заповедта по ал. 1.
(3) Заповедта по ал. 1 се съобщава по реда на чл. 61 от Административнопроцесуалния кодекс, като задължително се обявява на интернет страницата на Министерството на младежта и спорта  и на таблото за обявления в сградата на Министерството на младежта и спорта в деня на издаването й. Заповедта може да се съобщи и по електронен път, когато заявителят изрично е заявил желанието си да я получи по този начин. 
(4) Когато съобщението за издадената заповед не бъде получено от адресата й, срокът за обжалване на заповедта тече от поставянето на съобщението в сградата на Министерството на младежта и спорта. Последното обстоятелство се удостоверява с протокол, съставен от длъжностни лица, определени със заповед на министъра на младежта и спорта.

Раздел V 
Дейност на лицензирана спортна федерация

Права, произтичащи от спортния лиценз
Чл. 30. С издаването на спортния лиценз спортната федерация:
1. придобива правото да осъществява дейностите, определени в този закон;
2. придобива правото да координира и контролира развитието, практикуването и администрирането на спорта на национално ниво, съответно на спортната дейност по обединяващ принцип;
3. придобива правото да организира и провежда състезания, да регистрира спортни резултати, да присъжда титли и да утвърждава съставите на националните отбори;
4. може да бъде подпомагана от държавата и общините при условия, определени в закон.
Предложение на н.п. В. Лечева, И.Ченчев и Х.Проданов:
В чл. 30 се правят следните изменения:
       1.	заглавието се изменя така: ..Права на спортните организации по чл.12, ал.2 и
националната спортно-туристическа организация, произтичащи от спортната регистрация".
       2.	уводното изречение се изменя така: „С включването в спортния регистър, спортните и спортно-туристическите организации:".

Принципи на дейност на спортна федерация
Чл. 31. При развитие на дейността си спортната федерация е длъжна да полага усилия за:
1.	създаване на обществени и образователни мерки за популяризиране на спортните идеали и идеята за честна игра;
2.	популяризиране и утвърждаване на активния и здравословен начин на живот;
3.	създаване на условия за практикуване на адаптирана физическа активност;
4.	насърчаване на взаимното уважение между спортистите, между зрителите и между спортистите и зрителите;
5.	развитие на детско-юношеския спорт;
6.	предотвратяване на прояви на насилие и дискриминация по време на спортни мероприятия;
7.	предотвратяване на нарушения на антидопинговите правила;
8.	утвърждаване, развитие и популяризиране на морално-етичните основи и хуманните принципи на спорта, физическата активност, физическото възпитание, спортно-туристическата дейност и спортната етика.

Предложение на н.п. В. Лечева, И.Ченчев и Х.Проданов:
В чл. 31 т. 5 се изменя така:„5. развитие на съответния вид спорт или дейност в областта на физическото възпитание и спорта на територията на страната и в международните организации в които членува;".

Функции на спортна федерация
Чл. 32. (1) Спортната федерация:
1.	оказва съдействие на държавата и нейните органи при реализирането на държавната и местната политика по проблемите на физическата активност, физическото възпитание и спорта и участва в изпълнението на националната стратегия по чл. 9, т. 1 и националната програма по чл. 9, т. 2;
2.	самостоятелно или съвместно с Българския олимпийски комитет представлява страната на международни състезания;
3.	разработва и прилага нормативно-методически и административни правила по определения спорт или сходни видове спорт;
4.	създава условия за адаптираната физическа активност на хората с увреждания;
5.	организира и провежда състезания по определен спорт, сходни видове спорт или повече от един спорт, практикувани на обединяващ принцип, и определя класирането в тях;
6.	определя състава и организира подготовката на националните отбори по съответния спорт;
7.	предоставя, прекратява и отнема състезателните права на спортистите;
8.	води регистър на лицата, които посредничат при придобиване и прехвърляне (трансфер) на състезателни права;
9.	създава условия за осъществяване на спортно правосъдие и спортен арбитраж;
10.	подготвя съдии и специализирани технически и административни кадри по съответния спорт чрез организиране на курсове и семинари за обучение;
11.	налага наказания на спортисти, треньори и длъжностни лица, допуснали нарушения на антидопинговите правила;
12.	придобива, подобрява, ползва и се разпорежда със спортни обекти при условията на действащото законодателство;
13.	предоставя спортни услуги;
14.	удостоява с награди и звания спортисти, треньори и спортни деятели при условия и по ред, определени от нея;
15.	поддържа отделни досиета с документи, които установяват изпълнение на изискванията на този закон от членовете й съгласно закона;
16.	изготвя, представя и отчита изпълнението на програмите и финансовите прогнози, предвидени в този закон и в актовете по прилагането му;
17.	осъществява надзор и контрол за спазване на изискванията на този закон от членовете й.
(2) Спортната федерация в 3-месечен срок от получаването на спортния лиценз създава и поддържа собствена страница в интернет. Спортната федерация осигурява всички условия за популяризиране на дейността си чрез предоставяне на информация на интернет страницата си.
Предложение на н.п. С. Атанасов:
В чл.32, ал. 1 се правят следните изменения и допълнения:
а)	създава се нова т.6 : „6. одобрява организирането на спортни състезания и събития от спортните клубове";
б)	т.8 става т.9 и се изменя така: „9. Води регистър на лицата по чл.81, ал.1";
в)	т.9 става т.10 и се изменя така: ,,10. осъществява спортно правосъдие чрез система от комисии и спортен арбитраж чрез създаден арбитражен орган;";
г)	създава се т.19: „ 19.притежават правата за реклама, за телевизионно и
радиоразпространение на спортни състезания, организирани от тях, като предоставят на договорна основа процент от постъпленията на спортните клубове - участници в състезанието;".
Предложение на н.п. В. Лечева, И.Ченчев и Х.Проданов:
В чл. 32, ал. 1 т. 13 се изменя така:„13. реализира спортен продукт;".

Раздел VI 
Професионална лига

Статут на професионална лига
Чл. 33. (1) Спортна федерация може да делегира управлението на първенства от държавния спортен календар на професионална лига.
(2) Спортна федерация може да поставя изисквания в държавните първенства да участват само професионални спортисти само когато е създала професионална лига.
(3) Спортната федерация взема решение за делегацията по ал. 1 при условия и по ред, определени с приети от нея правила за професионална лига, управление и провеждане на първенствата и за условията за участие в тях.
(4) Професионална лига може да е:
1. помощен орган към спортната федерация;
2. юридическо лице с нестопанска цел;
3. капиталово търговско дружество.
(5) За всеки спорт може да се създава само една професионална лига.

Членове на професионална лига
Чл. 34. Членове, съдружници или акционери в юридическите лица по чл. 33, ал. 4, т. 2 и 3 са спортните клубове, които са членове на съответната спортна федерация и които участват в съответното първенство.

Правомощия на професионална лига
Чл. 35. Професионалната лига управлява първенството съобразно приетите от нея правила по чл. 33, ал. 3.

Раздел VII 
Актове на спортна федерация

Регулиране на вид спорт
Чл. 36. (1) Спортната федерация регулира своята дейност и тази на членовете си, като може да приема:
1.	правила за провеждане на състезанията от държавния спортен календар и на други състезания по съответния вид спорт;
2.	правила за условията и реда за картотекиране;
3.	правила за статута на спортистите аматьори и професионалните спортисти и за придобиване, прекратяване и отнемане на състезателните права, освен ако е многоспортова федерация;
4.	правила за условията и реда за трансфер и преотстъпване на състезателни права на спортистите аматьори и на професионалните спортисти;
5.	правила за дейността на лицата, които посредничат при придобиване и прехвърляне на състезателни права;
6.	правила за професионални лиги, управление и провеждане на първенствата и за условията за участие в тях;
7.	правила за осъществяване на спортно правосъдие и спортен арбитраж, който да се произнася по възникването, спирането, отнемането и прекратяването на състезателните права, налагане на наказания и по други определени спорове, освен ако е многоспортова федерация;
8.	правила за удостояване с награди и звания на спортисти, треньорски кадри и спортни деятели;
9.	програми за развитие на съответните видове спорт, които се изготвят за период от 4 години и са в съответствие с националната програма по чл. 9, т. 2.
(2) Правилата се обявяват на интернет страницата на съответната спортна федерация и се представят в Министерството на младежта и спорта в 14-дневен срок от приемането им. Правилата се представят заедно с актовете за приемането им.
(3) Спортната федерация може да приема и други актове, регулиращи дейността й. Те се представят в Министерството на младежта и спорта по реда и в срока по ал. 2.
(4) Спортната федерация участва в разработването и реализирането на резултатите на националната програма по чл. 9, т. 2.

Предложение на н.п. Г.Захариева:
В чл.36,ал.1 се създава т.3а: „3а. правила за задължително застраховане на спортистите аматьори и професионалните спортисти съобразно вида спорт";
Предложение на н.п. С. Атанасов:	
В чл.36:
а)	в текста преди т.1 думите „може да,, се заличават;
б)	т.5 се изменя така „5. правила за дейността на лицата, които осъществяват
посредническа дейност за придобиване, изменение, трансфер или прекратяване на
състезателни права, или за сключване, изменение или прекратяване на договор с треньор";
в)	т.6 става т. 10, като в нея накрая се добавя: „ в случаите по чл.ЗЗ, ал.1".
Предложение на н.п. В. Лечева, И.Ченчев и Х.Проданов:
 В чл. 36, ал. 1 се правят следните изменения и допълнения:
                 1.	създава се нова т. 1:
                       „1. единна система (програма) от показатели за организация, управление и контрол на многогодишния учебно-тренировъчния и състезателен процес по съответния вид спорт, която се актуализира в срок до 6 месеца след провеждане на зимни и летни олимпийски игри;".
                 2. т. 1 - 9 стават съответно т. 2 - 10.
                 3. създава се т. 11: „11. избират или назначават помощни органи на Управителните им съвети съгласно техните устави и правила, като задължителни са; треньорски съвет, спортно-съдийска колегия, дисциплинарна комисия, научна и научно-приложна дейност по съответния вид спорт, финансова комисия."

Раздел VIII 
Задължение за предоставяне на информация

Видове информация и срокове за предоставяне
Чл. 37. (1) В срок до 31 март на годината, в която изтича периодът на действие на представената програма по чл. 36, ал. 1, т. 9, спортната федерация представя на министъра на младежта и спорта отчет за изпълнението й и нова 4-годишна програма, приети от общото събрание.

(2) В срок до 31 март на всяка календарна година спортната федерация представя на министъра на младежта и спорта следните документи по образци, утвърдени от министъра на младежта и спорта, приети от общото събрание на федерацията:
1. отчет за изпълнение на програмата по ал. 1 и за дейността на федерацията за предходната година;
2. финансов отчет за предходната година и приет бюджет на федерацията за текущата година;
3. актуализация на програмата по ал. 1, когато има такава.
(3) Документите по ал. 1 и 2 се представят на хартиен и електронен носител.
(4) Документите по ал. 1 и 2 се публикуват на интернет страниците на Министерството на младежта и спорта и на съответната спортна федерация.
(5) Спортната федерация е длъжна да уведоми министъра на младежта и спорта за приемане, съответно за изключване, на спортен клуб като член в 7-дневен срок от датата на влизане в сила на съответното решение.
(6) По писмено искане на министъра на младежта и спорта спортната федерация е длъжна да предостави достоверни сведения, документи и друга информация във връзка с дейността си.

Глава четвърта
СПЕЦИАЛНИ ОРГАНИЗАЦИИ
Предложение на н.п. В. Лечева, И.Ченчев и Х.Проданов:
Заглавието на Глава четвърта се изменя така: „СПОРТНИ ОРГАНИЗАЦИИ СЪС СПЕЦИФИЧНИ ФУНКЦИИ".

Видове специални организации
Чл. 38. Специални организации по смисъла на този закон са Българският олимпийски комитет, Националната параолимпийска организация, Националната организация за спортно-туристическа дейност и обединените спортни клубове.
Предложение на н.п. С. Атанасов:
В чл.38 след думите „спортно-туристическа дейност" се добавя „Асоциация за университетски спорт, както".
Предложение на н.п. В. Лечева, И.Ченчев и Х.Проданов:
В чл. 38 се правят следните изменения и допълнения:
         1.заглавието се изменя така: „Видове спортни организации със специфични функции".
         2.след думите „параолимпийска организация" се поставя нова запетая и се добавя „национална дефлимпийски организация".

Раздел I 
Български олимпийски комитет и Национална параолимпийска организация
Статут
Чл. 39. (1) Българският олимпийски комитет е юридическо лице с нестопанска цел, което упражнява правомощията и компетенциите, свързани с развитието на олимпийското движение, разпространяването на олимпийските идеи в страната и участие на спортисти на олимпийски игри.
(2) В своята дейност Българският олимпийски комитет се ръководи от разпоредбите на българското законодателство и от Олимпийската харта на Международния олимпийски комитет.
(3) Олимпийските символи и знаци могат да се използват само с разрешение на Българския олимпийски комитет.
(4) Българският олимпийски комитет представлява държавата и българските спортни организации пред Международния олимпийски комитет и по всички други въпроси, свързани с организирането и провеждането на олимпийски игри.
(5) Към Българския олимпийски комитет функционират:
1. Дисциплинарна комисия като независима юрисдикция в областта на спорта, която изпълнява функциите на първа инстанция в производството по установяване на нарушения на антидопинговите правила и определяне на санкциите за тях;
2. Български спортен арбитраж като независима юрисдикция в областта на спорта, която изпълнява функциите на апелативна инстанция в производството по установяване на нарушения на антидопинговите правила и определяне на санкциите за тях.
(6) Юридическо лице с нестопанска цел, прието за член на Международния параолимпийски комитет, има статут на национална параолимпийска организация.
(7) Националната параолимпийска организация упражнява правомощията и компетенциите, свързани с развитието на параолимпийското движение, разпространяването на параолимпийските идеи в страната и участие на спортисти в параолимпийските игри.
(8)	В своята дейност Националната параолимпийска организация се ръководи от разпоредбите на българското законодателство и от Конституцията на Международния параолимпийски комитет.
(9)	Параолимпийските символи и знаци могат да се използват само с разрешение на Националната параолимпийска организация.
(10)	Националната параолимпийска организация представлява държавата и българските спортни организации пред Международния параолимпийски комитет и по всички други въпроси, свързани с организирането и провеждането на параолимпийските игри.
Предложение на н.п. С. Атанасов:
В чл.39, ал.5, т.1 и 2 думите „независима юрисдикция" се заменят с „независим орган".
Предложение на н.п. В. Лечева, И.Ченчев и Х.Проданов:
В чл. 39 се правят следните изменения и допълнения:
1.създава се нова ал. 5: „(5) Българският олимпийски комитет приема четиригодишна програма за олимпийска подготовка и отчет за изпълнението й в сроковете по чл. 37. ал. 1."
2.ал. 5 става ал. 6.
3.ал. 6 - 10 се обособяват в отделна разпоредба и стават съдържание (съответно ал. 1 -5) на чл.39а.

Раздел II 
Обединен спортен клуб
Статут
Чл. 40. (1) За ползване и управление на спортни обекти спортните клубове по един или различни видове спорт могат да се сдружават, като учредят обединен спортен клуб като юридическо лице с нестопанска цел за общественополезна дейност.
(2) В двумесечен срок от учредяването обединеният спортен клуб е длъжен да подаде писмено или по електронен път заявление за вписването му в регистъра по чл. 6, ал. 1, т. 2.
(3) Обединеният спортен клуб може да извършва дейност само след вписването му в регистъра на обединените спортни клубове.
(4) Обединеният спортен клуб не може да е член на спортна федерация.

Изисквания
Чл. 41. (1) Право на сдружаване по чл. 40, ал. 1 имат само спортни клубове, които са членове на спортна федерация и са вписани в регистъра по чл. 6, ал. 1, т. 1.
(2) Обединен спортен клуб се учредява от не по-малко от 3 спортни клуба със седалище на територията на една административна област.
(3) Наименованието трябва да включва думите „обединен спортен клуб”.
(4) Обединеният спортен клуб не може да осъществява дейностите по чл. 13, ал. 2, т. 1-8.
(5) Обединен спортен клуб, които не отговаря на изискванията на този закон, се заличава служебно от регистъра по чл. 6, ал. 1, т. 2.
Предложение на н.п. В. Лечева, И.Ченчев и Х.Проданов:

В чл. 41 се правят следните изменения:
          1.ал. 2 - отпада.
          2.ал. 3 - 5 стават съответно ал. 2 - 4.
 
Ползване на държавна и общинска собственост
Чл. 42. (1) Спортните обекти – държавна и общинска собственост, които са предоставени по реда на този закон на обединен спортен клуб, се ползват от членовете му.
(2) Правата на членовете на обединен спортен клуб за ползване на спортните обекти  – държавна и общинска собственост, се прекратяват от датата на заличаване на съответния член от регистъра по чл. 6, ал. 1, т. 1.
(3) При заличаване на обединен спортен клуб от регистъра по чл. 6, ал. 1, т. 2 договорите, с които са предоставени спортните обекти – държавна или общинска собственост, се прекратяват.

Раздел III 
Национална организация за спортно-туристическа дейност

Статут
Чл. 43. (1) Националната организация за спортно-туристическа дейност е юридическо лице с нестопанска цел за осъществяване на общественополезна дейност, което координира спортно-туристическата дейност и взаимодейства с държавата, общините и международните организации при формирането, осъществяването и отчитането на националната политика в тази област.
(2) Членове на Националната организация за спортно-туристическа дейност могат да са само туристически дружества.
(3) На национално ниво може да се създава и да се вписва в регистъра по чл. 6, ал. 1, т. 2 само една национална организация за спортно-туристическа дейност.

Вписване в регистъра
Чл. 44. (1) Сдружението по чл. 43, ал. 1 придобива статут на Национална организация за спортно-туристическа дейност от вписването му в регистъра по чл. 6, ал. 1, т. 2.
(2) Сдружението, което кандидатства за получаване на статут на Национална организация за спортно-туристическа дейност, трябва да отговаря на изискванията по чл. 23, т. 1-3 и 12 и да има приети:
1. програма за развитие на спортно-туристическата дейност, която е в съответствие с националната програма по чл. 9, т. 2;
2. годишен календар на спортно-туристическите прояви.
(3) За вписване в регистъра по чл. 6, ал. 1, т. 2 сдружението по ал. 1 представя заявление, в което посочва единния си идентификационен код по БУЛСТАТ и следните документи:
1. документите по чл. 24, ал. 1, т. 1, 2 и 20;
2. информация за съответната международна организация, когато има такава, както и правилата за осъществяване на нейната дейност;
3. заявление за членство или документ, който удостоверява членство в международна организация, когато има такова;
4. програмата за развитие на спортно-туристическа дейност по 
ал. 2, т. 1;
5. актовете на компетентния за юридическото лице орган за приемане на програмата по т. 4;
6. годишния календар по ал. 2, т. 2 и акта за приемането му;
7. списък на членовете на юридическото лице с посочване на единния им идентификационен код по БУЛСТАТ и акта за приемането им.
(4) Документите по ал. 3 се представят в оригинал или заверено копие. Документите по ал. 3, т. 6 и 7 се представят и на електронен носител.
(5) Заявлението и приложенията към него се представят на български език. Документите на чужд език трябва да са придружени с точен превод на български език.
(6) От заявителите се изисква да представят и следните документи, когато не могат да бъдат осигурени по служебен път:
1.	удостоверение за наличие или липса на задължения по чл. 87, 
ал. 6 от Данъчно-осигурителния процесуален кодекс;
2.	удостоверение за наличие или липса на задължения на основание чл. 4, ал. 3 от Закона за местните данъци и такси.

(7) Заявлението и приложените към него документи могат да се подадат и по електронен път при условията и по реда на Закона за електронния документ и електронния подпис и на Закона за електронното управление.

Заличаване от регистъра
Чл. 45. (1) Министърът на младежта и спорта заличава национална организация за спортно-туристическа дейност от регистъра по 
чл. 6, ал. 1, т. 2, когато констатира, че:
1.	е престанала да отговаря на едно или повече от изискванията по чл. 44, ал. 2;
2.	не изпълнява дейността си в съответствие с изискванията на 
чл. 51, ал. 1;
3.	не е представила актуална програма по чл. 44, ал. 2, т. 1;
4.	е представила неверни данни или документи с невярно съдържание, които са послужили като основание за вписване в регистъра;
5.	членовете й не отговарят на изискванията на закона.
(2) Преди да заличи национална организация за спортно-туристическа дейност от регистъра по чл. 6, ал. 1, т. 2, министърът на младежта и спорта й предоставя възможност да отстрани констатираните нередности, като се прилага чл. 27, ал. 3.
(3) Актът за заличаване по ал. 1 подлежи на обжалване по реда на Административнопроцесуалния кодекс.  

Предоставяне на информация
Чл. 46. (1) Националната организация за спортно-туристическа дейност предоставя на министъра на младежта и спорта информация за актуалната си програма по чл. 44, ал. 2, т. 1, годишен отчет за изпълнението й, както и актовете за приемането им в сроковете съответно по чл. 37, ал. 1 и 2.
(2) Националната организация за спортно-туристическа дейност е длъжна да уведоми Министерството на младежта и спорта за приемане, съответно за изключване, на туристическо дружество като член в 3-дневен срок от датата на съответното решение.
Предложение на н.п. С. Атанасов:
Създават се Раздел IV с членове от 46а - 46в:
„Раздел IV
Асоциация за университетски спорт
Статут
Чл.46а. (1) Асоциацията за университетски спорт е юридическо лице с нестопанска цел за осъществяване на общественополезна дейност за развитието и разпространението на спорта във висшите училища.
            (2) Членове на Асоциацията за университетски спорт са спортните клубове по чл. 60б,ал.1.

Вписване в регистъра
Чл. 46б. (1) Асоциацията за университетски спорт се вписва в регистъра по чл. 6, ал. 1, т. 2
           (2) За да бъде вписана в регистъра по чл.6, ал. 1, т. 2 трябва да отговаря на изискванията по чл. 23, т. 1-4, 9 и 13 и да има приет годишен спортен календар на студентски състезания и правила за провеждането им.
           (3) За вписване в регистъра по чл. 6, ал. 1, т. 2 сдружението по ал. 1 представя заявление, в което посочва единния си идентификационен код по БУЛСТАТ и следните документи:
                      1.документите по чл. 24, ал. 1,т. 1-6 , 13, 14,17 и 18;
                      2.списък на членовете на юридическото лице и акта за приемането им.

            (4) Документите по ал. 3 се представят в оригинал или заверено копие.
            (5) Заявлението и приложенията към него се представят на български език.        Документите на чужд език трябва да са придружени с точен превод на български език.
             (6)Заявлението и приложените към него документи могат да се подадат и по електронен път при условията и по реда на Закона за електронния документ и електронния подпис и на Закона за електронното управление.

Заличаване от регистъра
 Чл.46в.(1) Министърът на младежта и спорта заличава Асоциацията за университетски спорт от регистъра по чл.6, ал. 1, т. 2, когато установи, че:
                    1.е престанала да отговаря на едно или повече от изискванията по чл. 466, ал. 2;
                    2.не изпълнява дейността си в съответствие с изискванията на чл. 60а;
                    3.е представила неверни данни или документи с невярно съдържание, които са послужили	 като основание за вписване в регистъра:
                    4.членовете й не отговарят на изискванията на закона.
        (2) Преди да заличи Асоциация за университетски спорт от регистъра по чл. 6, ал. 1, т.2, министърът на младежта и спорта й предоставя възможност да отстрани нередностите в срок до два месеца. За връчването на съобщението се прилага чл. 25, ал. 5.
        (3) Актът за заличаване по ал.1 подлежи на обжалване по реда на Административнопроцесуалния кодекс."

Глава пета
ДЪРЖАВНА ПОЛИТИКА В ОБЛАСТТА НА СПОРТ ЗА ВСИЧКИ
Предложение на н.п. В. Лечева, И.Ченчев и Х.Проданов:
В заглавието на Глава пета (навсякъде в текста на закона) думите „спорт
за всички" се заменят със „спорта в свободното време".
Раздел I 
Общи разпоредби

Развитие на спорт за всички
Чл. 47. (1) Развитието на спорт за всички се осъществява от спортните организации, като при многоспортовите федерации и техните членове тази дейност е основен приоритет.
(2) Работодателите и органите по назначаване създават и осигуряват условия за провеждане на спортни занимания и за активен отдих на своите работници и служители.
(3) Въз основа на договореностите, постигнати с колективните трудови договори, работодателите предвиждат и финансово подпомагане на практикуването на спорт и активен отдих на работниците и служителите.
Предложение на н.п. В. Лечева, И.Ченчев и Х.Проданов:
Чл. 47 се изменя така: 
„Чл. 47 (1) Националната обществена спортна организация, в съответствие със своя Устав: 
            1.представлява и защитава интересите на своите членове пред съответните органи на централната и местната администрация и международните спортни организации в които членува;
           2. участва в разработването и отчитането на стратегии и програми по Чл.9, т. 1 и т.2 за развитие на физическото възпитание и спорта в национален мащаб и съдейства за тяхното изпълнение;
            3. изгражда, поддържа и използва собствени или предоставени и от държавната и местните власти спортни обекти и съоръжения;
            4.ръководи дейността на предоставени й от държавата програми, пълномощия и ресурси в отделни подсистеми на националната система за физическо възпитание и спорт;
           5.съдейства за повишаване на професионалната квалификация на спортно-
педагогическите и ръководни кадри в областта на физическото възпитание и спорта;
           6.съдейства за практическото прилагане на актуални спортни политики и приоритети от международен характер, като борба срещу прилагането на забранени фармакологични препарати и методи в учебно-тренировъчния и състезателен процес, борба срещу насилието и нетолерантността в спорта, равенство на половете, двойната кариера на спортистите, сигурността на спортните обекти и съоръжения, доброволчеството в спорта, интеграция чрез спорта и в спорта, борба срещу всички форми на дискриминация и др.;
            7.съдейства за провеждане на социален диалог между спортни работодатели и спортно-педагогическите кадри;
            8.изпълнява социални проекти;
            9.подпомага дейността на обществените кадри в спорта, феновете и спортните традиции на своите членове;
          10.проучва общественото мнение и тенденции в развитието на физическото възпитание и спорта и предлага целесъобразни промени в спортното законодателство и нормативна база;
          11.съвместно със своите членове провежда общодържавни и международни спортни прояви;
          12.притежава рекламните и издателски права на спортни прояви под патронажа на Националната обществена спорна организация;
         13.предлага спортни услуги и провежда разрешени от закона икономически дейности;
         14.контролира спазването на законността, нормативната база и прозрачното управление на своите членове;
        15.пропагандира системните занимания с двигателна активност, спорта в свободното време и спорта за високи постижения;
       16.съвместно със своите членове, с Национална спортна академия „Васил Левски" и други държавни институти и ведомства, изработва и предлага за утвърждаване системи и национални стандарти за оценка на физическо развитие и дееспособност на населението, стандарти за качествена оценка на спортните резултати по измеримите спортове и дисциплини и спортните игри, и други методически документи касаещи ефективността на националната система за физическо възпитание и спорт;
        17.издава собствено научно-методическо списание;
        18.съхранява и развива националните спортни традиции и спортната история на държавата;
       19.създава и поддържа собствена интернет базирана информационна система;
       20. награждава със званието „Заслужил деятел на физическата култура и спорта" лица с доказан принос в развитието на националната система за физическо възпитание и спорт и обществени деятели;
      21.изпълнява и други дейности възложени с акт на Министерството на младежта и спорта и международните спортни организации в които членува.
(2) Националната обществена спортна организация членува в Българския олимпийски комитет, експертния съвет към министъра на младежта и спорта по чл.11, ал.1 и Националния съвет по Чл.10."

Подпомагане от държавата и общините
Чл. 48. (1) Спортът за всички се насърчава и се подпомага от държавата и общините.
(2) Държавата и общините разработват и прилагат политики с цел насърчаване на спорт за всички чрез междусекторен подход, който обхваща области, като здраве, образование, околна среда, транспорт и др.
(3) Подпомагането на спорт за всички по реда на тази глава се осъществява чрез:
1. подпомагане на нестопанските дейности на спортните организации по чл. 12, ал. 1;
2. подпомагане на стопански дейности при съобразяване със законодателството в областта на държавните помощи.
(4) Подпомагането, в т.ч. чрез изграждане на инфраструктура от държавата и общините, на спортно-туристическата дейност или на дейността на Националната организация за спортно-туристическа дейност се осъществява съгласно чл. 21 от Закона за публичните финанси.

Адаптирана физическа активност
Чл. 49. Държавата, общините и спортните организации създават условия за адаптирана физическа активност за практикуване на спорт от хората с увреждания с цел подобряване на качеството им на живот.

Раздел II 
Спортно-туристическа дейност
Условия
Чл. 50. (1) Спортно-туристическа дейност се осъществява от гражданите индивидуално или чрез участие в туристически дружества при спазване на действащото законодателство.
(2) Организирането на туристически прояви и предоставянето на свързани с тях услуги се извършва и от други лица при спазване на действащото законодателство.
(3) Туристическите дружества могат да се сдружават на териториално ниво.
(4) При осъществяване на спортно-туристическа дейност лицата по ал. 1-3 взаимодействат с държавата, общините, обществените организации и структурите и службите на Българския Червен кръст.

Дейност на Националната организация за спортно-туристическа дейност
Чл. 51. (1) Националната организация за спортно-туристическа дейност в съответствие със своя устав:
1.	представлява и защитава интересите на членовете си пред съответните органи на централната и местната администрация и пред международните организации;
2.	участва в разработването на стратегии и програми за развитието на спортно-туристическата дейност в национален мащаб и съдейства за тяхното изпълнение;
3.	изгражда, поддържа и ползва обекти за спортно-туристическа дейност;
4.	съдейства за рекламата на туристически продукти;
5.	съдейства за изграждането и функционирането на туристически информационни центрове или бюра;
6.	съдейства за повишаването на професионалната квалификация на кадрите за спортно-туристическата дейност;
7.	участва в контрола по спазването на нормативните актове в областта на туризма.
(2) Националната организация за спортно-туристическа дейност участва в Националния съвет по туризъм.
Предложение на н.п. С. Атанасов:
В чл.51 се правят следните изменения:
а)	в ал.1, т.1 думите „органи на централната и местната администрация" се заменят с „държавни и общински органи";
б)	т.7 се заличава.

Туристическо дружество
Чл. 52. (1) Туристическо дружество е юридическо лице с нестопанска цел, регистрирано за общественополезна дейност, което има за основен предмет на дейност  развитие на спортно-туристическа дейност.
(2) Туристическото дружество осъществява и администрира спортно-туристическа дейност, като:
1. организира туристически прояви;
2. управлява туристически хижи, туристически учебни центрове и туристически спални и предоставя услуги на гражданите;
3. изгражда, поддържа и подновява туристически заслони, туристически пътища и пътеки, както и тяхната маркировка;
4. популяризира екотуризма и съдейства за опазването на околната среда.
(3) Държавата и общините съдействат на туристическите дружества и на Националната организация за спортно-туристическа дейност и ги подпомагат за реализиране на техните цели и за развитието на спортно-туристическа дейност, като могат да изграждат подходяща инфраструктура за това.

Раздел III 
Физическа активност, физическо възпитание, спорт и спортно-туристическа дейност в предучилищното и училищното образование

Общи положения
Чл. 53. (1) Физическата активност, физическото възпитание, спортът и спортно-туристическата дейност в системата на предучилищното и училищното образование са част от образователния и възпитателния процес.
(2) В системата на предучилищното и училищното образование се създават условия за занимания с физически упражнения, адаптирани физически упражнения и спорт.
(3) В системата на училищното образование се създават и условия за продължаване на спортните занимания извън задължителното обучение по физическо възпитание и спорт.
(4) Организирането и провеждането на спортни дейности в свободното време на учениците се осъществява от педагогически специалисти с професионална квалификация „учител по физическо възпитание и спорт” или "треньор" по вид спорт.
(5) В системата на училищното образование се създават и условия за превенция срещу употребата на забранени субстанции и методи.

Учебни планове и програми
Чл. 54. (1) Държавните образователни стандарти и учебните програми, свързани с физическото възпитание и спорта, се изготвят и утвърждават съгласно Закона за предучилищното и училищното образование.
(2) След завършен VІІ клас може да се откриват паралелки по един или няколко вида спорт по реда на Закона за предучилищното и училищното образование.

Предложение на н.п. В. Лечева, И.Ченчев и Х.Проданов:
В чл. 54, ал. 1 се създава изречение второ: „Часовете, определени за физическо
възпитание и спорт не могат да бъдат по-малко от три учебни часа седмично.".

Предоставяне на информация за забранени субстанции и методи
Чл. 55. (1) В часовете на класа може да се осигурява предоставянето на информация за превенция срещу употребата на забранени субстанции и методи.
(2) Институциите в системата на училищното образование взаимодействат с Антидопинговия център за получаването на информация за забранени субстанции и методи.

Прием на медалисти
Чл. 56. По предложение на министъра на младежта и спорта и с разрешение на министъра на образованието и науката след завършен VII клас могат да се приемат медалисти от европейски, световни и олимпийски състезания без отчитане на резултатите от националното външно оценяване и извън утвърдения по реда на Закона за предучилищното и училищното образование план-прием.

Спортна дейност в свободното време 
Чл. 57. (1) Институциите в системата на училищното образование осигуряват условия за спортна дейност на учениците в свободното време.
(2) Спортната дейност по ал. 1 се организира чрез спортни федерации и техните членове, училищата и центровете за подкрепа и личностно развитие.

Училищен спортен отбор
Чл. 58. (1) Училищен спортен отбор се организира по вид спорт от ученици, близки по възраст и класове, от учител по физическо възпитание и спорт и/или треньор по вид спорт от съответната институция от системата на училищното образование след съгласието на директора на институцията.
(2) Училищният спортен отбор взаимодейства с центровете за подкрепа и личностно развитие, спортни организации, вписани в регистъра по чл. 6, ал. 1, т. 1, и организациите за спортно-туристическа дейност чрез ръководителя на съответната институция от системата на училищното образование.
(3) Училищният спортен отбор не е спортна организация по смисъла на този закон.

Раздел IV 
Физическа активност, физическо възпитание и спорт във висшите училища

Общи положения
Чл. 59. (1) Физическата активност, физическото възпитание и спортът във висшите училища са част от обучението на студентите под формата на задължителни и факултативни занимания, с минимален хорариум на задължителните занимания от 60 часа годишно за студентите, които се обучават за придобиване на образователно-квалификационната степен "бакалавър" или образователно-квалификационната степен "магистър".
(2) Системата за оценка и проверка на уменията по физическа активност, физическо възпитание и спорт се определя от висшите училища съгласно разпоредбите на Закона за висшето образование.
(3) Във висшите училища се създават и условия за превенция срещу употребата на забранени субстанции и методи.
Предложение на н.п. В. Лечева, И.Ченчев и Х.Проданов:
В чл. 59 се правят следните изменения и допълнения:
         1.създава се нова ал. 2:„(2) По предложение на министъра на младежта и спорта и след решение на академичния съвет във висшите училища могат да се приемат за студенти без конкурсен изпит медалисти от олимпийски игри, световни и европейски първенства и купи, извън утвърдения по реда на Закона за висшето образование ежегоден прием."
        2.	ал. 2 и 3 стават съответно ал. 3 и 4.

Тренировъчна и състезателна дейност
Чл. 60. (1) Висшите училища осигуряват възможности за съчетаване на тренировъчната и състезателната дейност на изявените студенти спортисти с изискванията на учебния процес.
(2) Тренировъчната и състезателната дейност се осъществява от студентски спортни клубове.
Предложение на н.п. С. Атанасов:
Създават се членове 60а и 60б:
„Дейност на Асоциацията за университетски спорт

Чл.60а. Асоциацията за университетски спорт в съответствие със своя устав:
1.	провежда инициативи за развитие и утвърждаване на спорта във висшите училища;
2.	популяризира дейността на Асоциацията и създава интерес към спорта сред студентите;
3.	провежда в съответствие с държавния спортен календар  общостудентски шампионати, игри и национални студентски първенства ;
4.	представлява и утвърждава българския студентски спорт пред международните организации в тази област;
5. оказва съдействие за подобряване на системата за обучение по физическо възпитание и спорт във висшите училища;

Спортен клуб към висше училище
Чл. 60б. (1) Спортен клуб към висше училище е:
          1 спортен клуб за развитието на един или на сходни спортове или многоспортов клуб, учреден с решение на Академичния съвет по чл.30, ал.1, т.15а от Закона за висшето образование, при условия и по ред определен в правилата на съответното висше училище; в наименованието на студентския спортен клуб се посочва наименованието и вида на висшето училище, съгласно акта за откриването или преобразуването му.
         2. спортен клуб по смисъла на чл. 13, ал.1 за висши училища, които развиват спорт за високи постижения; с разрешение на ректора в наименованието на студентския спортен клуб може да се посочи наименованието и вида на висшето училище, съгласно акта за откриването или преобразуването му.
(2)	Спортният клуб по ал.1, т. 1 взима участие само в спортни състезания, организирани от Асоциацията за университетски спорт;
(3)	Спортният клуб по ал. 1, т. 2 може да бъде член и на спортна федерация по съответен вид спорт.
(4)	Спортните клубове по ал. 1 може да се финансират и подпомагат от висшето училище, Министерството на образованието и науката и Министерството на младежта и спорта при спазване на законодателството по държавните помощи."

Стипендии
Чл. 61. Висшите училища могат да определят специални стипендии за изявените студенти спортисти.

Организиране на първенства
Чл. 62. Регионалните и националните студентски първенства се организират при взаимодействие на висше училище, Министерството на младежта и спорта, спортна организация и други лица.

Раздел V 
Физическа активност, физическо възпитание и спорт във въоръжените сили, Министерството на вътрешните работи и Националната служба за охрана

Общи положения
Чл. 63. (1) Физическата активност, физическото възпитание и спортът във въоръжените сили, в Министерството на вътрешните работи и в Националната служба за охрана са задължителен елемент от бойната подготовка, възпитателния процес и двигателния режим на военнослужещите, държавните служители по чл. 142, ал. 1, т. 1 от Закона за Министерството на вътрешните работи и офицерите и сержантите от Националната служба за охрана.
(2) Заниманията с физически упражнения и спорт се осъществяват по програми, утвърдени съответно от министъра на отбраната, от министъра на вътрешните работи и от началника на Националната служба за охрана.
Сдружаване
Чл. 64. (1) Военнослужещите и цивилните служители от въоръжените сили, служителите в Министерството на вътрешните работи и в Националната служба за охрана могат да членуват в спортни клубове.
(2) В Министерството на отбраната, в Министерството на вътрешните работи и в Националната служба за охрана могат да се създават многоспортови клубове при спазване изискванията на този закон и по ред, определен от съответния ръководител.
(3) Спортните клубове по ал. 2 могат да се сдружават и да членуват в многоспортови федерации при условията на този закон и след съгласуване съответно от министъра на отбраната, от министъра на вътрешните работи или от началника на Националната служба за охрана.
(4) Спортните клубове с изключение на тези по ал. 3 могат да включват в наименованието си понятия, свързани с дейността на ведомствата по ал. 2, само с разрешение на съответния ръководител на ведомство.

Предложение на н.п. С. Атанасов:
В чл.64 се създава нова ал.4: „(4) Многоспортов клуб по ал.2 може да членува и в
спортна федерация по военно-приложни спортове или друг вид спорт, свързан с
повишаване и усъвършенстване на професионалната подготовка на лицата по ал.1"

Предложение на н.п. В. Лечева, И.Ченчев и Х.Проданов:
В чл. 64, ал. 2 след думата „клубове" се добавя „за военнослужещите и
цивилните служители".

Организиране на тренировъчна и състезателна дейност
Чл. 65. Министърът на отбраната, съответно министърът на вътрешните работи или началникът на Националната служба за охрана, определят реда и начина за организиране и провеждане на тренировъчна и състезателна дейност на военнослужещите и цивилните служители от Министерството на отбраната и въоръжените сили, служителите от Министерството на вътрешните работи и от Националната служба за охрана.
Предложение на н.п. С. Атанасов:
В чл.65 се създава ал.2: „(2) Многоспортова федерация по чл.64, ал.З и спортни
федерации по военно-приложни спортове могат да провеждат съвместна спортно-тренировъчна дейност."
Специализирани формации за тренировъчна и състезателна дейност
Чл. 66. (1) Министърът на отбраната, съответно министърът на вътрешните работи или началникът на Националната служба за охрана, могат да създават специализирани формации за тренировъчна и състезателна дейност.
(2) Спортистите, включени в специализираните формации по ал. 1, се предлагат от спортните федерации и могат да запазят клубната си принадлежност, регистрирана преди включването им в тях.
Предложение на н.п. Б. Георгиева:
 В глава V се създава нов Раздел VI със следния текст:
                    Здраве и активности в свободното време 
Общи положения
Чл. 66а. (1) Физически активности, фитнес и нетрадиционни спортни занимания, които се практикуват в свободното време от гражданите с цел поддържане и усъвършенстване на физическите им възможности се дефинират като "Здраве и активности в свободното време".
                (2)Организациите и търговските дружества, които предоставят услуги за здраве и активности в свободното време, следва да отговарят на условията на чл. 101 и чл. 102 на настоящия закон.
                (3) Обектите, в които се предоставят услуги за здраве и активности в свободното време, следва да отговарят на условията по чл. 103 на настоящия закон.
               (4) Спортно-педагогическите кадри и треньорите, ангажирани с услугите за здраве и активности в свободното време, следва да отговарят на условията на чл. 6 и чл. 98 от настоящия закон.

Глава шеста
ДЪРЖАВНА ПОЛИТИКА В ОБЛАСТТА НА СПОРТ ЗА ВИСОКИ ПОСТИЖЕНИЯ
Раздел I 
Общи разпоредби

Развитие на спорт за високи постижения
Чл. 67. (1) Спортът за високи постижения се управлява от спортни организации, вписани в регистъра по чл. 6, ал. 1, т. 1, чрез осъществяване на спортната им дейност с участието на треньори и спортисти.
(2) Държавата и общините подпомагат развитието на спорта за високи постижения при осъществяване на правомощията си по закон и съгласно законодателството по държавните помощи.
(3) Подготовката и участието на националните отбори на Република България в състезания е дейност с високо обществено значение и престиж и се подпомага от държавата.
(4) Лицата по ал. 1 и 2 развиват спорт за високи постижения, като създават условия за:
1. провеждане на подготовка за максимална изява на спортисти;
2. анализ, оценка и контрол на подготовката и участието на спортистите в състезания;
3. квалификация на спортно-педагогически и медицински кадри;
4. изграждане, поддържане и ползване на спортни обекти;
5. откриване на млади таланти;
6. организиране на групи за спортисти от детско-юношеска възраст и създаване на условия за максимална изява при участието им в състезания от висок ранг.
Предложение на н.п. В. Лечева, И.Ченчев и Х.Проданов:
В чл. 67 се правят следните изменения и допълнения:
         1.създава се нова ал. 1:„(1) Спортно-педагогическото, материално-техническото, научно-информационното и медицинско осигуряване на подготовката на националните отбори и спортисти на Република България е за сметка на държавния бюджет и се извършва в съответствие с нормативните документи, утвърдени от Министерството на младежта и спорта."
        2.ал. 1 - 3 стават съответно ал. 2 - 4.
        3.ал. 4 става ал. 5, като в нея думите „1 и 2" се заменят с „2 и 3" и се създава т. 7: „7. реализиране на спортен продукт.".

Тренировъчна и състезателна дейност
Чл. 68. Тренировъчната и състезателната дейност за високи постижения се осъществява от лица, картотекирани като спортисти аматьори или професионални спортисти, под ръководството на треньорски кадри.
Предложение на н.п. В. Лечева и група народни представители:
В чл. 68 думите „под ръководството на треньорски кадри" се заменят с„които притежават състезателни права".

Раздел II 
Състезателни права
Статут на спортисти аматьори и на професионални спортисти
Чл. 69. (1) Статутът на спортисти аматьори и на професионални спортисти се определя от спортната федерация с правилата по чл. 36, ал. 1, 
т. 3.
(2) Спортистите аматьори и професионалните спортисти имат право да извършват тренировъчна и състезателна дейност и да осъществяват други права при условията на този закон, както и при условията и по реда, определени от съответната спортна федерация.
(3) При сключване на договори със спортистите аматьори и с професионалните спортисти се прилагат правилата по чл. 36, ал. 1, т. 3 на съответната спортна федерация.

Картотекиране на спортисти аматьори и на професионални спортисти
Чл. 70. (1) Спортната федерация определя условията и реда за картотекиране на спортистите аматьори и на професионалните спортисти.
(2) Спортисти аматьори и професионални спортисти могат да се картотекират само към спортен клуб, вписан в регистъра по чл. 6, ал. 1, т. 1.
(3) Картотекирането е акт на спортната федерация, с който възникват състезателни права за спортистите аматьори и професионалните спортисти.
(4) Картотекирането е за срок една спортносъстезателна година.
(5) Лице, което няма валиден договор със спортен клуб и не е картотекирано, може самостоятелно да договаря условията си с определен спортен клуб, чрез който ще иска да бъде картотекирано.
Предложение на н.п. В. Лечева, И.Ченчев и Х.Проданов:
В чл. 70 се правят следните изменения:
           1.ал. 2 - отпада.
           2.ал. 3 и 4 стават съответно ал. 2 и 3.
           3.ал. 5 става ал. 4, като в нея съюзът .“с" се променя на „със", а думата „определен" -
отпада.

Условия за картотекиране
Чл. 71. (1) Право да бъдат картотекирани имат лица, които са български граждани, граждани на държави - членки на Европейския съюз, на страните по Споразумението за Европейското икономическо пространство или на Конфедерация Швейцария, или чужди граждани, на които е разрешено дългосрочно пребиваване в Република България.
(2) Картотекиране се извършва само след писмено съгласие на лицето по ал. 1.
(3) Лице на възраст под 18 години може да бъде картотекирано като спортист при спазване на Закона за лицата и семейството.
Предложение на н.п. С. Атанасов:
В чл.71, ал.1 думите „чужди граждани, на които е разрешено дългосрочно
пребиваване в Република България" се заменят с „чужденци, пребиваващи в Република
България на законно основание със срок не по-малко от шест месеца" и текстът до края на изречението се заличава.

Ред за картотекиране
Чл. 72. (1) Картотекиране се извършва от спортна федерация по предложение на неин член, когато лицето, което желае да бъде картотекирано:
1. е подало писмено заявление до спортния клуб или има сключен договор за спортна подготовка и развитие с него - за спортистите аматьори;
2. е сключило договор срещу възнаграждение със спортния клуб - за професионалните спортисти.
(2) Спортната федерация вписва предложеното лице по ал. 1 в отделен регистър и му издава официален документ - състезателна карта. Картата има пореден номер и съдържа данните на лицето по документа за самоличност или акта за раждане и негова актуална снимка.
(3) Спортистите удостоверяват състезателните си права със своята състезателна карта.

Обхват на състезателните права
Чл. 73. (1) Състезателните права са съвкупност от правото на спортистите аматьори и професионалните спортисти да участват в тренировъчната и състезателната дейност на спортен клуб, вписан в регистъра по чл. 6, ал. 1, т. 1, както и свързаните с това участие имуществени и неимуществени права.
(2) Спортистът е длъжен да се състезава само от името на клуба, към който е картотекиран.

Предложение на н.п. В. Лечева, И.Ченчев и Х.Проданов:
В чл. 73 се създава ал. 3:
„(3) Спортист, който не е предоставил състезателните си права на спортен клуб може да се състезава от свое име, освен когато представлява Република България.".
Права на спортиста аматьор
Чл. 74. (1) Спортистът аматьор може да получава награди за постигнати високи спортни резултати.
(2) Спортистът аматьор има право на средства за покриване на разходите по участие в тренировъчната и състезателната дейност.
(3) Освен разходите по ал. 2 спортният клуб поема и разходите за застраховката и медицинското осигуряване на спортиста аматьор, които са необходими за участие в тренировъчната и състезателната дейност, когато между него и спортиста аматьор не е сключен договор за спортна подготовка и развитие.
(4) Спортистът аматьор може да сключи договор за спортна подготовка и развитие за срока на картотекиране. Договорът се сключва в писмена форма и трябва да има най-малко следното съдържание:
1. срока на договора;
2. размера на финансовите средства, определени от спортния клуб за спортиста във връзка с неговата спортна подготовка и развитие;
3. условията за застраховане и медицинско осигуряване на спортиста;
4. условията и реда за прекратяване на договора, включително при преотстъпване или трансфер;
5. обезщетенията, дължими от неизправната страна.

Предложение на н.п. Г.Захариева:
В чл.74 се правят следните изменения и допълнения:
        а)	в ал.З, думите „Освен разходите по ал. 2" се заличават, а думата
„застраховката" се заменя със „задължителни застраховки"
        б)	в ал.4, т.З думата „застраховане" се заменя със „задължителни
застраховки" , а в т.4 думите „включително при преотстъпване или трансфер" се
заличават.
Предложение на н.п. С. Атанасов:
В чл.74 се създава ал.5: „( 5 ) Лица на възраст под 18 години могат да сключват
договор за обучение, спортна подготовка и развитие със спортен клуб при спазване на Закона за лицата и семейството."

Предложение на н.п. В. Лечева, И.Ченчев и Х.Проданов:
В чл. 74 се правят следните изменения:
     ал. 2 - отпада.
     ал. 3 става ал. 2, като в нея думите „Освен разходите по ал. 2" - отпадат.
     ал. 4 става ал. 3.

Договор на спортен клуб с професионален спортист
Чл. 75. (1) Професионалният спортист упражнява състезателните си права по договор срещу възнаграждение.
(2) Договорът между професионалния спортист и спортния клуб се сключва в писмена форма и трябва да има съдържанието по чл. 74, ал. 4, т. 1 и т. 3-5 и размера на възнаграждението на спортиста.
Предложение на н.п. С. Атанасов:
 Чл.75 се изменя така:
 „Чл. 75. (1) Професионалният спортист извършва тренировъчна и състезателна дейност чрез сключване на възмезден договор със спортен клуб.
(2)Договорът между професионалния спортист и спортния клуб се сключва в писмена форма със следното минимално съдържание:
1.дата на сключване на договора и начало на неговото изпълнение: 2.срок на действие на договора, но не по-дълъг от пет години;
                        3.размера на възнаграждението и периодичността на неговото плащане, както и обезщетения при забавено или неизплатено възнаграждение; 
                       4.правата и задълженията на страните;
                       5.условия за здравното и социално осигуряване на професионалния спортист, както и задължителните застраховки и медицинско обслужване;
                      6.условия за трансфер или преотстъпване ; 
                      7.условия и ред за прекратяване на договора; 
                      8.обезщетения, дължими от неизправната страна по договора;
                      9.арбитражна клауза."

Създава се чл. 75а със следния текст:	
„Договор на спортен клуб с треньор
Чл. 75а. (1) Треньорите, притежаващи съответната квалификация, извършват тренировъчна дейност чрез сключване на възмезден договор със спортен клуб или лицензирана спортна федерация.
(2)Договорът между треньор и спортен клуб или лицензирана спортна федерация се сключва в писмена форма със следното минимално съдържание:
1.	дата на сключване на договора и начало на неговото изпълнение;
2.	срок на действие на договора, но не по-дълъг от пет години;
3.	размера на възнаграждението и периодичността на неговото изплащане, както и обезщетения при забавено или неизплатено възнаграждение;
4.	правата и задълженията на страните;
5.	условия за здравното и социално осигуряване на треньора;
6.	условия и ред за прекратяване на договора;
7.	обезщетения, дължими от неизправната страна по договора;
8.	арбитражна клауза."

Срок за упражняване на състезателните права
Чл. 76. Състезателните права на спортиста аматьор се упражняват за срока на картотекирането, а на професионалния спортист - за срока на договора.
Предложение на н.п. В. Лечева, И.Ченчев и Х.Проданов:
Чл. 76 се изменя така:
 „Чл.76. Състезателните права се упражняват:
                    1. за срока на картотекиране на спортиста;
                   2. за срока на договора, за който са предоставени състезателните права." 

Временно лишаване от състезателни права
Чл. 77. Спортна федерация може да наложи временно лишаване от състезателни права, както и да отнеме състезателните права на картотекиран от нея спортист за определен период от време или окончателно. Редът, начинът и сроковете за налагане на видовете мерки се определят с правилата на съответната федерация по чл. 36, ал. 1, т. 3.

Прекратяване на състезателни права
Чл. 78. Състезателните права се прекратяват:
1.	с изтичането на срока на картотекиране;
2.	по взаимно съгласие на спортиста аматьор, съответно на професионалния спортист, и спортния клуб;
3.	при писмено изразено желание на картотекираното лице, което няма договор за спортна подготовка и развитие;
4.	при прекратяването на договора за спортиста;
5.	при смърт или поставяне под пълно запрещение на спортиста аматьор или на професионалния спортист;
6.	при заличаването на спортния клуб като юридическо лице;
7.	при прекратяването на членството на спортния клуб в спортната федерация;
8.	при заличаването на спортния клуб от регистъра по чл. 6, ал. 1, 
т. 1;
9.	при откриването на производство по ликвидация или несъстоятелност на спортния клуб.

Прехвърляне и преотстъпване на състезателни права
Чл. 79. (1) Състезателните права на спортист аматьор и на професионален спортист могат да се прехвърлят от спортния клуб, чрез който е направено картотекирането, чрез възмезден договор за трансфер, в резултат на който спортистът променя своята клубна принадлежност. Прехвърлянето се извършва при спазване на изискванията по чл. 70, ал. 4.
(2) Договорът за трансфер се сключва в писмена форма с нотариална заверка на подписите и се вписва в трансферен регистър на спортната федерация.
(3) Състезателните права на спортист могат да се преотстъпват от един спортен клуб на друг за определен период в рамките на спортносъстезателната година.
(4) Прехвърлянето или преотстъпването на състезателни права се извършва след предварително писмено съгласие на спортиста.

Прехвърляне и преотстъпване на състезател на чужда държава
Чл. 80. Прехвърлянето или преотстъпването на състезател, представлявал Република България, на чужда държава се извършва след разрешение на министъра на младежта и спорта.
Предложение на н.п. В. Лечева, И.Ченчев и Х.Проданов:
Чл.80 отпада.

Раздел III 
Посредничество при придобиване или трансфер на състезателни права

Посредник
Чл. 81. (1) Трето лице може да посредничи при договаряне за придобиване или при трансфер на състезателни права, когато отговаря на следните изисквания:
1. регистрирано е като търговец;
2. има сключен договор със спортен клуб или с физическо лице, което желае да придобие статут на спортист или да промени клубната си принадлежност;
3. вписано е в регистъра на лицата, които осъществяват посредничество при съответната спортна федерация.
(2) Освен от лице по ал. 1 спортист може да се представлява при договаряне за придобиване или при трансфер на състезателни права от:
1. адвокат, вписан в регистъра на лицата, които осъществяват посредничество при съответната спортна федерация, когато спортната федерация е предвидила такова изискване;
2. родител или съпруг.
Предложение на н.п. С. Атанасов:
Член 81 се изменя така:
Чл. 81. (1) Посредник е лице, вписано в регистъра по чл.32,ал.1,т.9, което осъществява посредническа дейност в полза на спортист или клуб за придобиване, изменение, прекратяване или трансфер на състезателни права, както и в полза на треньор или клуб за сключване, изменение или прекратяване на договор с треньор.
             (2)Условията и редът за осъществяване на дейността по ал. 1 се определят с правилата по чл.36, ал.1, т.5."

Раздел IV 
Спортно съдийство
Спортен съдия
Чл. 82. (1) Спортен съдия е лице със специална квалификация и права да ръководи спортни състезания по определен вид спорт, да контролира спазването на правилата за тяхното провеждане и да регистрира постигнатите спортни резултати.
(2) Квалификацията и правата на спортен съдия се придобиват чрез обучение и полагане на изпит в съответната спортна федерация, която определя статута им самостоятелно при спазване изискванията на съответните международни спортни организации.

Раздел V 
Спортни училища
Статут
Чл. 83. Спортно училище е специализирано училище по смисъла на Закона за предучилищното и училищното образование и осигурява общообразователна подготовка и специализирана подготовка в областта на спорта, а в средната степен на образование – и професионална подготовка в професионално направление „спорт”.

Планиране на учебния процес
Чл. 84. (1) Часовете по специализирана подготовка в спортно училище се провеждат в блок от два учебни часа с обща продължителност 
90 минути, като след тях се осигурява достатъчно време за почивка.
(2) За всяка учебна година директорите на държавните спортни училища съгласуват с министъра на младежта и спорта осигуряването на дейностите, свързани с учебно-тренировъчния, спортносъстезателния и възстановителния процес на учениците.

Наредба
Чл. 85. В наредбата по чл. 143, ал. 6 от Закона за предучилищното и училищното образование се уреждат и взаимоотношенията със спортните организации, вписани в регистъра по чл. 6, ал. 1, т. 1, включително критерии за определяне на резерв за спорта за високи постижения и организацията на обучението по учебните предмети от специализираната подготовка на учениците.

Държавни спортни училища
Чл. 86. (1) Държавните спортни училища се финансират от държавния бюджет чрез Министерството на младежта и спорта.
(2) Държавно спортно училище се открива, преобразува и закрива със заповед на министъра на образованието и науката по предложение на министъра на младежта и спорта съобразно Закона за предучилищното и училищното образование.
(3) Държавното спортно училище трябва да отговаря на следните критерии:
1. да задоволява образователните и спортните потребности на ученици в повече от една административна област и да извършва дейността си в град с повече от сто хиляди жители;
2. да има създадени условия за ползване на спортни обекти, подходящи за видовете спорт, по които осъществява прием и обучение;
3. да има създаден център за подготовка на резерв за спорта за високи постижения от изявени спортисти, определени по критерии съгласно наредбата по чл. 143, ал. 6 от Закона за предучилищното и училищното образование;
4. да има общежитие или да ползват ученическо общежитие на територията на населеното място, където се намира училището.
Предложение на н.п. В. Лечева, И.Ченчев и Х.Проданов:
В чл. 86, ал. 3, т. 1 след думата „област" се поставя точка и запетая и текстът до края на изречението - отпада.

Управление на държавни спортни училища
Чл. 87. Директорите на държавните спортни училища се назначават от министъра на младежта и спорта въз основа на конкурс, проведен по реда на Кодекса на труда, и при условия, определени с правилника за прилагане на този закон.

Общински спортни училища
Чл. 88. (1) Общинските спортни училища се финансират от общинските бюджети.
(2) Общинско спортно училище се открива, преобразува и закрива при условията и по реда, определени в Закона за предучилищното и училищното образование, след съгласуване с министъра на младежта и спорта. Съгласуването с министъра на младежта и спорта се извършва от финансиращия орган.

Глава седма
АНТИДОПИНГОВА ДЕЙНОСТ
Допинг
Чл. 89. (1) Допингът е проява на едно или повече нарушения на антидопинговите правила, определени в Международната конвенция за борба с употребата на допинг в спорта (Конвенция на ЮНЕСКО) (ДВ, бр. 24 от 
2007 г.), Световния антидопингов кодекс и Международните стандарти към него, Конвенцията срещу употребата на допинг на Съвета на Европа (ДВ, 
бр. 50 от 1997 г.), Допълнителния протокол към нея и наредбата по ал. 4.
(2) Използването, разпространението и допускането на използването на допинг в спорта са забранени и подлежат на наказание.
(3) Спортните организации, вписани в регистъра по чл. 6, ал. 1, т. 1, спортно-педагогическите и медицинските кадри, спортистите аматьори, професионалните спортисти, длъжностните лица и спортно-техническия персонал са длъжни да спазват изискванията и процедурите за допингов контрол, установени с актове на държавни органи и на международно признатите в тази област организации.
(4) Нарушенията на антидопинговите правила и наказанията за тях, условията и редът за провеждане на допинговия контрол, както и мерките за предотвратяване и борба срещу използването на допинг в спорта се определят с наредба на Министерския съвет.
(5) Спортните организации, вписани в регистъра по чл. 6, ал. 1, т. 1, спортно-педагогическите и медицинските кадри, спортистите и спортно-техническият персонал не могат да използват в своята дейност забранени субстанции и методи.
(6) Спортните федерации са длъжни да подпомагат допинговия контрол, като следят членуващите в тях спортни клубове, спортно-педагогическите и медицинските кадри, националните отбори и спортно-техническия персонал да не използват в своята дейност забранени субстанции и методи. 
(7) Лицензираните спортни федерации са длъжни да не допускат картотекирани от тях спортисти или длъжностни лица в администрирания от тях спорт да извършват нарушения на антидопинговите правила, определени с наредбата по ал. 4.
Предложение на н.п. С. Атанасов:
В чл.89, ал.7 се изменя така: „(7) Лицензираните спортни федерации и техните
членове са длъжни да не допускат спортисти или длъжностни лица в администрирания от тях спорт да извършват нарушения на антидопинговите правила, определени с наредбата	по ал. 4,"

Антидопингова политика
Чл. 90. (1) Държавата и спортните организации създават условия и подпомагат обучението за спазване на антидопинговите правила и осъществяват мерки за превенция, контрол и борба срещу използването, разпространението и допускането на използване на допинг в спорта.
(2) Антидопинговата политика се осъществява чрез:
1. повишаване на нивото на информираност на широката общественост по проблемите, свързани с използването на забранени субстанции и забранени методи в спорта, с цел превенция на употребата на допинг чрез провеждане на информационно-разяснителни кампании;
2. обучение и повишаване информираността на спортно-педагогическите и медицинските кадри и спортистите относно антидопинговата дейност чрез провеждане на информационно-разяснителни публични кампании, провеждане на консултации и обучения;
3. предприемане на мерки за превенция, контрол и борба срещу използването, разпространението и допускането на използване на допинга в спорта;
4. съставяне и утвърждаване на списъци на забранени субстанции и методи  в спорта;
5. прилагане на принудителни административни мерки, установяване на нарушения и налагане на наказания.
Предложение на н.п. В. Лечева и група народни представители:ю
В чл. 90, ал. 2, т. 4 думите „съставяне и утвърждаване на" се заменят с „информация и достъп до".

Специализиран контролен орган за борба срещу използването на допинг в спорта
Чл. 91. (1) Национална антидопингова организация е Антидопинговият център, специализиран орган за осъществяване на допингов контрол, превенция и борба срещу използването, разпространението и допускането на използване на допинг в спорта. Той има изключителна компетентност по отношение на всички антидопингови дейности на територията на Република България.
(2) Изпълнителният директор на Антидопинговия център е второстепенен разпоредител с бюджет към министъра на младежта и спорта.
(3) Структурата, функциите, съставът, числеността и финансирането на Антидопинговия център се уреждат с правилник за устройството и дейността му, който се приема от Министерския съвет.

Нормативна уредба
Чл. 92. Антидопинговият център осъществява дейността си на основание разпоредбите на Световния антидопингов кодекс и Международните стандарти към него при спазване на принципите за неговото тълкуване и прилагане, Международната конвенция за борба с употребата на допинг в спорта (Конвенция на ЮНЕСКО) и Конвенцията срещу употребата на допинг на Съвета на Европа и Допълнителния протокол към нея при условията, по реда и съгласно правомощията, уредени с наредбата по чл. 89, ал. 4.

Глава осма
МЕДИЦИНСКИ КОНТРОЛ И МЕДИЦИНСКО ОСИГУРЯВАНЕ

Медицински контрол
Чл. 93. (1) Лицата, които осъществяват тренировъчна и състезателна дейност в спортен клуб, вписан в регистъра по чл. 6, ал. 1, т. 1, подлежат на задължителен медицински контрол, включващ извършването на начални, периодични и предсъстезателни медицински прегледи.
(2) Условията и редът за извършване на медицинските прегледи по ал. 1 и лечебните заведения, в които се извършват, се определят с наредба на министъра на здравеопазването и министъра на младежта и спорта.
(3) Лицата, които не са преминали медицински прегледи, не се допускат до или се отстраняват от тренировъчни занимания и състезания.
Предложение на н.п. С. Атанасов:
В чл.93 се правят следните изменения и допълнения:
          а) ал.1 се изменя така:
„ (1) Лицата, които осъществяват тренировъчна и състезателна дейност в спортен клуб, вписан в регистъра по чл. 6, ал. 1, т. 1, подлежат на медицински контрол, включващ извършването на:
1 .задължителни начални и периодични медицински прегледи;
2. предсъстезателни медицински прегледи по решение на спортната федерация".
б) в ал.З след думата „преминали" се добавя "задължителните".

Начални медицински прегледи
Чл. 94. (1) Началните медицински прегледи се извършват за установяване на здравословното състояние на лицата, участващи в тренировъчната и състезателната дейност, и за да се изключат заболявания, които са противопоказани за участието им в тренировъчната и състезателната дейност.
(2) Всяко лице, преминало задължителен начален медицински преглед, получава медицинско удостоверение.

Периодични медицински прегледи
Чл. 95. (1) Периодичните медицински прегледи се извършват за установяване на въздействието на тренировъчната и състезателната дейност върху здравословното състояние на спортистите и за установяване на заболявания, които са противопоказани за участие в тренировъчна и състезателна дейност.
(2) Всяко лице, преминало периодичен медицински преглед, получава медицинско удостоверение.

Предсъстезателни медицински прегледи
Чл. 96. (1) Предсъстезателните медицински прегледи се извършват за установяване на здравословното състояние на спортистите непосредствено преди участието им в състезание.
(2) Предсъстезателните медицински прегледи са физикални и се извършват не по-рано от 72 часа преди състезанието.
(3) В зависимост от резултата от прегледа по ал. 2 на състезателя се издава разрешение или забрана за участие в състезанието. 

Медицинско осигуряване на спортни състезания и организирани спортно-туристически прояви
Чл. 97. (1) Медицинското осигуряване на спортни състезания и организирани спортно-туристически прояви е задължително и включва:
1. присъствието на един или повече медицински специалисти (лекари, лекарски асистенти, фелдшери и медицински сестри) в зависимост от характера и масовостта на спортното мероприятие, които да окажат медицинска помощ на участващите и присъстващите на спортното мероприятие лица при необходимост;
2. проверка за спазването на здравните изисквания към използваните спортни обекти;
3. проверка на медицинската документация на участниците.
(2) Осигуряването на дейностите по ал. 1 се извършва от организаторите на спортните състезания и организираните спортно-туристически прояви.
(3) Регионалните здравни инспекции, контролните органи на Министерството на младежта и спорта и Българският Червен кръст могат да забранят или да спрат провеждането на състезания и организирани спортно-туристически прояви, когато не са осигурени медицинска помощ и планинско или водно спасяване.

Глава девета
ПОДГОТОВКА НА КАДРИ
Спортно-педагогически кадри
Чл. 98. (1) Спортно-педагогически специалисти са:
1. лица, придобили специалност от професионално направление „Спорт“ съгласно Класификатора на областите на висше образование и професионалните направления и придобита професионална квалификация „треньор“ по съответния вид спорт или придобита професионална квалификация „учител по физическо възпитание и спорт“;
2. лица, придобили професионална квалификация от професионално направление „Спорт“ съгласно Списъка на професиите за професионално образование и обучение.
(2) Треньорски кадри са треньори и инструктори по вид спорт, вписани в регистъра на треньорските кадри по чл. 6, ал. 1, т. 4.
(3) Министърът на младежта и спорта издава наредба за професионалната правоспособност и квалификацията на лицата по ал. 2, в която се определят изискванията за образование и/или професионален опит на треньорските кадри, включително условията и редът за вписването им в регистъра.
(4) Треньорска дейност и предоставяне на треньорски услуги могат да се извършват само от лица, които са вписани в регистъра на треньорските кадри.
(5) Заявления за вписване в регистъра на треньорските кадри могат да подават както физическото лице, така и съответната спортна федерация.
Предложение на н.п. С. Атанасов:
Член 98 се изменя така:
„Чл. 98.(1) Спортно-педагогически кадри са спортно-педагогически специалисти и треньорски кадри.
(2)	Спортно-педагогически специалисти са:
1.	лица, придобили специалност от професионално направление „Спорт"
съгласно Класификатора на областите на висше образование и професионалните
направления и придобита професионална квалификация „треньор" по съответния вид спорт или придобита професионална квалификация „учител по физическо възпитание и спорт";
2.	лица, придобили професионална квалификация от професионално
направление „Спорт" съгласно Списъка на професиите за професионално образование и обучение.
3.	лица, придобили професионална квалификация „треньор" или „инструктор", призната от международна спортна организация по съответния вид спорт.
(3)	Треньорски кадри са лицата, които отговарят на изискванията на наредбата по ал.4 са вписани в регистъра на треньорските кадри по чл. 6, ал. 1, т. 4.
(4)	Условията и реда на вписването на треньорските кадри, по чл.6, ал.1 т.4 се определят с наредба издадена от министъра на младежта и спорта.
(5)	Треньорска дейност и предоставяне на треньорски услуги могат да се извършват само от лица, които са вписани в регистъра на треньорските кадри.
(6)	Заявления за вписване в регистъра на треньорските кадри могат да подават както физическото лице, така и съответната спортна федерация."
Предложение на н.п. В. Лечева, И.Ченчев и Х.Проданов:
Чл. 98 се изменя така:
„Чл.98. (1) Спортно-педагогически кадри са лицата, които извършват обучение и тренировки в системата на физическото възпитание и спорта, както и лицата, които предоставят спортни услуги, свързани с обучение и тренировки по вид спорт.
          (2) Длъжностите, които могат да изпълняват спортно-педагогическите кадри са; инструктор, помощник-треньор, треньор, старши треньор и главен треньор.
          (3) Министърът на младежта и спорта издава наредба за професионалната правоспособност и квалификацията на лицата по ал.1 и 2 в която се определят минималните изисквания за изпълнение на длъжности от спортно-педагогическите кадри, техните функционални характеристики и системата за повишаване на тяхната квалификация, включително условията и редът за вписването им в националния регистър."

Развитие на спортно-педагогическите кадри
Чл. 99. (1) Министърът на младежта и спорта съдейства на висшите училища при проучване на необходимостта от спортно-педагогически кадри.
(2) Министърът на младежта и спорта съгласува броя на спортно-педагогическите кадри, чието обучение във висшите училища се финансира от държавата.
(3) Условията и редът за признаване на професионални квалификации, придобити в други държави с цел обучение, тренировки и управление на физическа активност, физическо възпитание и спорт, се осъществяват в съответствие с действащото законодателство.
Предложение на н.п. В. Лечева, И.Ченчев и Х.Проданов:
В Чл. 99 се правят следните изменения и допълнения:
            1.в ал. 2 в края на разпоредбата след думата „държавата" се поставя запетая и се добавя	„с националните спортни федерации".
          2.ал. 3 - отпада.

Създава се чл. 99а:
„Чл.99а. (1) В системата на физическото възпитание и спорта работят различни управленски кадри, които притежават подходящо образование и професионална квалификация съобразно изискванията на действащото законодателство.
                 (2) Подготовката, квалификацията и преквалификацията на управленските кадри в спорта се извършва от специализираните образователни институции, а на лицата за заемане на длъжността „спортен мениджър" - от акредитираните висши училища в професионално направление „спорт."

Научна дейност
Чл. 100. (1) Министърът на младежта и спорта координира и контролира дейностите по подготовка на спортистите, които се извършват от спортните федерации.
(2) Научните изследвания в системата на физическата активност, физическото възпитание, спорта и спортно-туристическата дейност се осъществяват от Национална спортна академия "Васил Левски", специализираните спортни катедри в други висши училища, спортните федерации и други ведомства и организации във взаимодействие с Министерството на младежта и спорта.
Предложение на н.п. В. Лечева, И.Ченчев и Х.Проданов:
В чл. 100 се правят следните изменения и допълнения:
1.	ал. 1 се изменя така:„(1) Министърът на младежта и спорта координира и контролира дейностите по създаване на условия за подготовката и участия в състезания на националните отбори и състезатели, която се осъществява от спортните федерации и съюзи."
2.	създават се ал. 3 и 4:
„(3) Научно-приложната и информационна дейност в системата на физическото възпитание и спорта и спортно-туристическата дейност се осъществява от спортните и туристически организации с активното сътрудничество на НСА"Васил Левски", висшите училища подготвящи кадри в тези области, институтите и развойните звена на БАН и други юридически лица работещи в тази област."
„(4) Министерството на младежта и спорта създава специализирана държавна структура за научно-приложна и развойна дейност в спорта и спортно- туристическата дейност. Дейността на тази структура обхваща:
                  1. Оказва методическа помощ и внася корекции в периодизацията и планирането на спортната подготовка в съответствие с нарастващата интензификация и динамика на тренировъчната и състезателна дейност в съответния пол и дисциплина.
                 2.Актуализира своевременно системата за перманентен контрол на тренировъчния и състезателен процес чрез увеличаване на тестовите програми за оперативна и текуща оценка на специфичната работоспособност в естествени условия.
                          3.Актуализира своевременно системата за комплексно спортно-медицинско и спортно-педагогическо възстановяване в съответствие с най-новите постижения и водещия световен опит в тази област.
                          4.Изгражда и поддържа модерна информационна система и създава банка данни за високото спортно майсторство.
                         5.Съдейства за ускоряване на информационните потоци към практическата дейност на специалистите в сферата на високото спортно майсторство.
              6.Периодично тестира и мониторира морфофункционалните характеристики и двигателните способности на деца, младежи и възрастни.
                         7. Оказва организационна и професионална помощ на организации, които изпълняват програмите, чрез които се постига общ и интерес в областта на спорта.
                        8.Консултира планирането, изграждането и реконструкцията на спортни съоръжения и мониторинга на тяхното използване.
           9.Участва в изготвянето на стратегията за развитие на физическото възпитание и спорта.
        10.Предоставя мнения и оказва професионална помощ на участниците в системата на спорта по актуални проблеми в тази област.

Глава десета
СПОРТНИ УСЛУГИ
Предоставяне на спортни услуги
Чл. 101. (1) Спортна услуга в системата на физическата активност, физическото възпитание и спорта може да предоставя спортна организация или лице, регистрирано като търговец.
(2) Спортна услуга се предоставя само чрез лице, вписано в регистъра на треньорските кадри.
(3) Всяко лице, което предоставя спортна услуга, е длъжно да спазва изискванията на този закон.
(4) Спортните услуги се предоставят при прилагане и спазване на пазарните условия.

Условия за предоставяне на спортни услуги
Чл. 102. (1) Спортна услуга се предоставя:
1. при осигурени и гарантирани безопасни условия за здравето и живота на потребителите й;
2. чрез лице, вписано в регистъра на треньорските кадри, притежаващо съответната професионална квалификация;
3. при медицинско осигуряване, когато такова е необходимо за съответната спортна услуга;
4. при информиране на потребителя - писмено или по друг подходящ начин, за вида, времетраенето и цената на спортната услуга;
5. при спазване на правилата за извършване на търговска дейност;
6. в спортни обекти, вписани в публичния регистър на обектите с обществено предназначение по реда на чл. 36, ал. 1 от Закона за здравето.
(2) Лице, което предоставя спортна услуга, е длъжно да не отказва спортна услуга и да не предоставя такава с по-ниско качество или при по-неблагоприятни условия поради прилагане на някой от признаците по чл. 4, ал. 1 от Закона за защита от дискриминация.

Глава единадесета
СПОРТНИ ОБЕКТИ
Раздел I 
Общи положения

Собственост, предназначение и изграждане
Чл. 103. (1) Спортни обекти са:
1. недвижими поземлени имоти или отделни части от тях, изградените и поставени върху тях сгради и съоръжения, както и движими вещи, които са функционално обусловени и отговарят на техническите изисквания за упражняването на физическа активност и спорт на открито и в закрити и покрити помещения и са предназначени за задоволяване на обществени потребности в областта на физическото възпитание, физическата активност, спорта и спортно-туристическата дейност, за осъществяване на тренировъчна и състезателна дейност и за провеждане на спортни, спортно-туристически, културни и/или други мероприятия на открито и в закрити помещения;
2. прилежащите към спортни сгради и към открити и покрити спортни съоръжения спомагателни и обслужващи обекти, независимо от тяхното местоположение, които са свързани с функционирането на обектите по т. 1 и са предназначени за ползване от:
а) спортистите, в т.ч. помещения и съоръжения, предназначени за общото, санитарно-хигиенно и медицинско обслужване и възстановяване на спортистите, за треньорската, съдийската, методическата и административната дейност и за складиране и съхраняване на спортните уреди, пособия, съоръжения, инвентар и екипи;
б) зрителите, в т. ч. зрителните трибуни и площите на спомагателните помещения за зрителите - гардероби, фоайета, бюфети, пушални, каси, тоалетни и др.
в) постройките, помещенията и съоръженията за електрозахранване, за отоплителната, вентилационната и климатичната инсталация, и за водоснабдяването и канализацията на спортните обекти;
3. прилежащите към сградите и съоръженията по т. 1 и 2 терени, когато недвижимите поземлени имоти, върху които са изградени или са поставени сградите и съоръженията, не са по предназначение спортни обекти.
(2) Спортните обекти са държавна, общинска и частна собственост.
(3) Спортните обекти – държавна и общинска собственост, се ползват за нуждите на физическата активност, физическото възпитание, спорта, спортно-туристическата дейност и свързаните с тях обслужващи и спомагателни дейности.
(4) Държавата и общините създават условия за развитие на физическата активност, физическото възпитание, спорта и спортно-туристическата дейност и насърчават инвестициите в изграждането, поддържането и експлоатацията на спортни обекти от страна на спортни и туристически организации и други физически и юридически лица.
(5) Устройственото планиране, инвестиционното проектиране, строителството и въвеждането в експлоатация на спортните обекти се извършват при условията и по реда на Закона за устройство на територията, нормите за проектиране на спортни сгради и съоръжения и другите приложими нормативни актове и норми за проектиране на спортни сгради и съоръжения, издадени на основание на Закона за устройство на територията и нормативните актове, издадени на основание на този закон.
(6) В общите устройствени планове по чл. 105 от Закона за устройство на територията се определят зони за практикуване на спорт и отдих, като се отчитат дългосрочните потребности в зависимост от демографското състояние на населението, природните дадености и местните традиции.
(7) С подробните устройствени планове по чл. 109, ал. 1 от Закона за устройство на територията се предвиждат спортни обекти, зони и терени за физическа активност, физическо възпитание, спорт и спортно-туристическа дейност.
(8) Изграждането и експлоатацията на спортните обекти - открити спортни стрелбища, извън границите на урбанизираните територии се извършва при условия и по ред, определени с наредба на министъра на регионалното развитие и благоустройството съгласувано с министъра на младежта и спорта и министъра на вътрешните работи.
(9) Публичното подпомагане на изграждането, реконструкцията и експлоатацията на спортни обекти, които се използват по стопански начин, се осъществява съгласно законодателството по държавните помощи и на Закона за публичните финанси.
(10) Всички спортни обекти, независимо от тяхната собственост и мястото, където са изградени, се експлоатират и поддържат при спазване на здравните изисквания, по наредбите по чл. 34, ал. 2 от Закона за здравето. 
Предложение на н.п. С. Атанасов:
	В чл. 103 се създава нова ал.З: „(3) Спортните обекти и съоръжения – публична държавна собственост, предоставени за управление на Националната спортна академия	"Васил Левски", са обекти с национално значение, служат за трайно задоволяване на общонационални потребности в областта на физическото възпитание и спорта и са	предназначени за учебно-тренировъчна дейност за развитие на спорт за високо спортно майсторство";
Предложение на н.п. В. Лечева, И.Ченчев и Х.Проданов:
В чл. 103 се правят следните изменения и допълнения:
1.	в ал. 4 се създава изречение второ: „Държавата определя минимални стандарти за спортните и спортно-туристически обекти и съоръжения на територията на Република	 България".
2.	създава се нова ал. 10:
„(10) Към министъра на младежта и спорта се създава Национален олимпийски център за тренировъчна и спортно-състезателна дейност. Министърът на младежта и спорта издава Правилник за устройството и дейността на центъра. За обезпечаване на тренировъчната и спортно-състезателна дейност на центъра се ползват имотите, посочени в Приложение 1."
        3.	ал. 10 става ал. 11.

Управление
Чл. 104. (1) При условията на този закон спортни обекти – държавна и общинска собственост, могат да се отдават под наем и върху тях може да се учредява вещно право на ползване.
(2) Спортни обекти – държавна и общинска собственост, могат да се предоставят на концесия при условията и по реда на Закона за концесиите.
(3) За изграждането на спортен обект може да се учредява право на строеж за определен срок върху недвижим имот - държавна или общинска собственост, при условията на този закон.
Предложение на н.п. В. Лечева, И.Ченчев и Х.Проданов:
В чл. 104 се създава ал. 4:„(4) Правата по ал. 1, 2 и 3 не могат да се преотстъпват, изцяло или части от тях, включително и чрез съвместна дейност.".

Краткосрочно ползване за неикономически дейности
Чл. 105. (1) По реда на този закон спортните обекти - държавна и общинска собственост, могат да се предоставят безвъзмездно за временно ползване за осъществяване на неикономическа дейност или за целите на такава дейност:
1.	за тренировъчна и състезателна дейност на спортни организации, вписани в регистъра по чл. 6, ал. 1, т. 1, спортни училища и студенти на Национална спортна академия "Васил Левски";
2.	на националните отбори по различните видове спорт;
3.	за физическа активност, физическо възпитание и спорт в системата на предучилищното и училищното образование и за извънучилищна спортна дейност;
4.	за физическа активност, физическо възпитание и спорт във висшите училища;
5.	за физическа активност, физическо възпитание и спорт във въоръжените сили, в системата на Министерството на вътрешните работи и в Националната служба за охрана;
6.	за нуждите на спортни организации, които имат за предмет на дейност развитие и популяризиране на спорт за всички.
(2) За нуждите на спортни организации, които имат за предмет на дейност развитие и подпомагане на спорта за хора с увреждания, обекти за спортно-туристическа дейност - собственост на държавата и общините, които не са предмет на сделки на разпореждане или управление, могат да се използват за определено време, като се предоставят безвъзмездно на лицата по ал. 1 за практикуване и развитие на туризъм.
(3) Спортните обекти - държавна и общинска собственост, могат да се ползват от училищни отбори и студентски спортни клубове за осъществяване на програмите за развитие на физическата активност, физическото възпитание, спорта и спортно-туристическата дейност на ученици и студенти.
(4) Условията и редът за предоставяне на ползването по ал. 1-3 на спортни обекти - държавна собственост, се определят от съответния орган, а на спортни обекти – общинска собственост – от съответните общински съвети.
(5) Общините предоставят за ползване на Държавно предприятие „Български спортен тотализатор“ подходящи помещения и терени за неговата дейност, включително в спортните обекти, при облекчени условия при спазване на законодателството по държавните помощи и съгласно чл. 21 от Закона за публичните финанси.
Предложение на н.п. И. Веселинов и С.Атанасов :
В чл. 105, ал.5, след думата „Общините" се добавят думите „може да".
Предложение на н.п. В. Лечева, И.Ченчев и Х.Проданов:
В чл. 105 се правят следните изменения:
               1.в заглавието думата „неикономически" се заменя с „нестопански".
               2.в ал. 1, в уводното изречение думата „неикономическа" се заменя с „нестопанска".

Публичност
Чл. 106. (1) Органите, на които са предоставени за управление обектите и имотите по чл. 104, са длъжни да приемат и да обявят списък на спортните обекти, които могат да са обект на разпореждане и управление по реда на този закон.
(2) Списъкът по ал. 1 се обявява в сградата и на интернет страницата на съответната администрация, както и на територията на спортните обекти по чл. 104, доколкото характеристиките им позволяват това.
(3) Промените в списъка се приемат съгласно ал. 1 и се обявяват по реда на ал. 2.
(4) Всеки списък по ал. 1 се изпраща на министъра на младежта и спорта в 14-дневен срок от приемането или изменението му.
(5) Откриването на процедури за отдаване под наем и подаването на заявления за учредяване на ограничени вещни права могат да се извършват след включване на съответните спортни обекти в списъка по 
ал. 1.

Застраховане
Чл. 107. (1) Спортните обекти – собственост на държавата и общините, се застраховат в полза на собственика им.
(2) Спортните обекти, които са изградени при учредено право на строеж за определен срок по реда на този закон, се застраховат в полза на държавата, съответно на общината.
(3) Минималните рискове, срещу които се застраховат имотите по ал. 1 и 2, се определят в правилника за прилагане на закона.
(4) Разходите по сключване и поддържане на застраховките по 
ал. 1 и 2 за срока на съответния договор са за сметка на наемателя, на приобретателя на ограниченото вещно право или на концесионера.

Разноски
Чл. 108. Поддържането и текущите ремонти на спортните обекти – собственост на държавата и общините, предоставени за ползване или под наем, се извършват от ползвателите или от наемателите за тяхна сметка. Разходите за изпълнение на инвестиционните програми по чл. 111, ал. 1, т. 1 и чл. 118, ал. 1 и 2 са за сметка на наемателите, съответно на приобретателите на ограничени вещни права.    

Раздел II 
Наем на спортни обекти
Отдаване под наем
Чл. 109. (1) Спортни обекти или части от тях – държавна и общинска собственост, могат да се отдават под наем, при условие че се използват съобразно предназначението им, а представляващите публична държавна или общинска собственост – при условие, че не се  възпрепятства осъществяването на дейностите, за които са предоставени за управление.
(2) Отдаването под наем се извършва по реда на Закона за държавната собственост и Правилника за прилагане на Закона за държавната собственост, приет с Постановление № 254 на Министерския съвет от 2006 г. (обн., ДВ, бр. 78 от 2006 г.; изм. и доп., бр. 26 и 51 от 2007 г., 
бр. 64, 80 и 91 от 2008 г., бр. 7, 25, 62 и 93 от 2009 г., бр. 31, 52, 58 и 69 от 2010 г., бр. 61, 80 и 105 от 2011 г., бр. 24 и 47 от 2012 г., бр. 62, 80 и 87 от 2013 г., бр. 13, 15 и 102 от 2014 г. и бр. 58 и 96 от 2016 г.), съответно по реда на Закона за общинската собственост, и при спазване на специфичните изисквания на този закон и на нормативните актове по прилагането му.
(3) Договорът за наем се сключва за срок до 10 години. Договорът за наем със спортен клуб, спортна федерация или обединен спортен клуб, които са регистрирани като юридически лица с нестопанска цел за общественополезна дейност и са вписани в съответния регистър по чл. 6, 
ал. 1, се сключва за срок до 30 години. Началната наемна цена се формира по пазарна цена, определена от независим оценител по смисъла и при условията на Закона за независимите оценители.
(4) Спортни обекти, предоставени за управление на Министерството на младежта и спорта, могат да се отдават под наем за срок до една година без провеждане на търг или конкурс при условията и по реда на правилника за прилагане на закона на спортен клуб, спортна федерация или обединен спортен клуб, които са регистрирани като юридически лица с нестопанска цел за общественополезна дейност и са вписани в съответния регистър по чл. 6, ал. 1 и чиято основна дейност отговаря на предназначението на съответния обект. Началната наемна цена се формира по пазарна цена, определена от независим оценител по смисъла и при условията на Закона за независимите оценители.
(5) При отдаване под наем на спортни обекти – държавна собственост, заповедта по чл. 13, ал. 2 от Правилника за прилагане на Закона за държавната собственост се съгласува с министъра на младежта и спорта преди публикуването й по реда на Правилника за прилагане на Закона за държавната собственост. Министърът на младежта и спорта се произнася в 14-дневен срок от постъпването й.
Предложение на н.п.Александър Сиди и Й.Йорданов:
В чл. 109 да се добави ал. „(6)" както следва:
(6) При провеждане на конкурс за работно място в сферата на образованието за спортно-педагогически кадри, при равни условия, медалистите от олимпийски, световни и европейски първенства се ползват с предимство.
Предложение на н.п.С. Атанасов:
В чл. 109 се правят следните изменения и допълнения:
а) в ал.1 след думите ,държавна и общинска собственост" се добавя „ както и собственост на търговски дружества с 50 или над 50 на сто държавно или общинско участие в капитала";
Предложение на н.п. В. Лечева, И.Ченчев и Х.Проданов:
 В чл. 109, ал. 1 след тирето след „тях" се добавя „частна".

Особени правила при сключване на договор за наем за срок до 10 години
Чл. 110. В условията на търга или конкурса съобразно приложимия закон задължително се включват следните изисквания към участниците:
1. да представят програма за поддържане и управление на спортния обект, в която да са предвидени средства за заплащане на наема за срока на договора;
2. да представят план за ползване на спортния обект за първите 
5 години от срока на наема;
3. да поемат задължение за актуализиране на плана по т. 2 за всеки нов 5-годишен период от срока на наема;
4. да докажат наличието на спортен капацитет съобразно изискванията на правилника за прилагане на този закон.
Предложение на н.п. В. Лечева, И.Ченчев и Х.Проданов:
В чл. 110. т. 4 думата .“спортен" се заменя с „постижения в спортната дейност, правомощия и".

Особени правила при сключване на договор за наем за срок, по-дълъг от 10 години
Чл. 111. (1) В условията на търга или конкурса съобразно приложимия закон задължително се включват изискванията на чл. 110 и следните допълнителни изисквания към участниците:
1. да представят програма за инвестиции за ремонт, обновяване и реконструкция на спортния обект, които водят до увеличаване на стойността му по смисъла на счетоводното законодателство, и за поддържане и управление за срока на договора за наем;
2. да представят доказателства за осигурено финансиране на инвестиционната програма, за произхода на средствата, които ще се ползват за изпълнението й.
(2) Инвестиционната програма по ал. 1, т. 1 трябва да предвижда извършване на предвидените инвестиции за ремонт, обновяване и реконструкция в срок до 3 години от сключването на договора за наем и да съдържа подробен анализ и разчет на предвидените инвестиции и етапното им изпълнение.
(3) Стойността на инвестициите за ремонт, обновяване и реконструкция на спортния обект по инвестиционната програма трябва да е по-голяма от 50 на сто от по-високата стойност между пазарната оценка и балансовата стойност на спортния обект.
(4) Осигуряването на финансирането на инвестиционната програма се доказва чрез представяне на:
1. писмено заявено намерение за финансиране, когато финансирането на инвестиционната програма е осигурено от международна спортна организация или от участие в международна програма за финансиране на спорта, с ясни гаранции за отпускане на финансирането;
2. нотариално заверено копие от сключен договор за финансиране между участника и български или чуждестранни физически или юридически лица, когато средствата са предоставени по силата на сключения договор, както и доказателства за финансови възможности на лицата, които предоставят средствата;
3. приет от компетентния за участника орган одитиран годишен финансов отчет за последната календарна година;
4. междинен одитиран финансов отчет за последното изтекло тримесечие.
(5) Когато финансирането е осигурено от международна спортна организация или от участие в международна програма, в срок един месец от сключването на договора за наем наемателят предоставя на наемодателя и на министъра на младежта и спорта договор за финансиране.
(6) В комисията по провеждане на търга или конкурса се включва определен от министъра на младежта и спорта представител на Министерството на младежта и спорта.
Предложение на н.п. И. Веселинов и С.Атанасов :
В чл. 111, ал.6 , след думата „конкурса" се добавя „за отдаване под наем на спортни обекти - държавна собственост".
Предложение на н.п. В. Лечева, И.Ченчев и Х.Проданов:
В чл. 111, ал. 1 се създава т. 3:
„3. да представят програма за спортна дейност по количествени и качествени показатели.".

Договор за наем
Чл. 112. (1) С договора за наем се определят редът за предаване и приемане на спортния обект, правата и задълженията на страните, наемната цена, срокът, отговорността при неизпълнение, поддържането (текущи и основни ремонти) и други условия. В договора за наем се включват и правила за актуализиране на наемната цена съобразно пазарните равнища на период, не по-дълъг от 5 години.
(2) В договора за наем се включват задължения за наемателя за изпълнение на предложената от него програма за поддържане и управление или за извършване на инвестиции за ремонт, обновяване и реконструкция на спортния обект, когато такива се предвиждат. Инвестиционната програма е приложение към договора за наем на спортен обект за срок, по-дълъг от 
10 години, и представлява неразделна част от него.
(3) Наемодателят съдейства за разрешаване, извършване и приемане на одобрените от него ремонт, обновяване и реконструкция съобразно закона и програмата на наемателя, когато такива се предвиждат за отдадения под наем спортен обект.
(4) В договор за наем за срок, по-дълъг от 10 години, се посочват условията за оценяване на размера на предвидените с инвестиционна програма инвестиции, за контрола по изпълнението им и за контрола и приемането на строително-ремонтните работи, необходими за извършването на ремонта, обновяването и реконструкцията на спортния обект. Условията трябва да са в съответствие с приложимата наредба по чл. 114, ал. 2 или 3.
Предложение на н.п. В. Лечева, И.Ченчев и Х.Проданов:
В чл. 112, ал. 2 се създава изречение трето: „В договора за наем се включва програмата по чл. 111, ал. 1,т. 3.".

Подобрения
Чл. 113. Всички подобрения в спортния обект, които са резултат от инвестициите на наемателя за ремонт, обновяване и реконструкция, остават собственост на наемодателя. На наемателя не се дължи обезщетение или плащане под каквато и да е форма на стойността на тези подобрения.

Подзаконови нормативни актове
Чл. 114. (1) Изискванията към наемателя, правилата при класиране на участниците в търга или конкурса, специфичните изисквания при провеждане на процедурите по Закона за държавната собственост, съответно по Закона за общинската собственост, и условията за прекратяване на договора за наем се определят с правилника за прилагане на този закон.
(2) Общинските съвети определят с наредби:
1. условията за провеждане на публичен търг или публично оповестен конкурс по Закона за общинската собственост за отдаване под наем на спортни обекти съгласно специфичните изисквания на този закон и правилника за прилагането му;
2. условията за оценяване на размера на предвидените с инвестиционна програма инвестиции, за контрол по изпълнението им и за контрол и приемане на строително-ремонтните работи, необходими за извършване на ремонта, обновяването и реконструкцията на спортния обект - по отношение на договорите за отдаване под наем на спортни обекти – общинска собственост.
(3) Министерският съвет по предложение на министъра на младежта и спорта приема наредба, с която определя условията по ал. 2, т. 2 по отношение на договорите за отдаване под наем на спортни обекти – държавна собственост.
Предложение на н.п. В. Лечева, И.Ченчев и Х.Проданов:
В чл. 114, ал. 2 се създава т. 3:„3. условията за оценяване на спортна дейност.".

Раздел III 
Ограничени вещни права

Видове ограничени вещни права
Чл. 115. (1) Върху спортен обект – държавна или общинска собственост, може да се учредява възмездно или безвъзмездно право на ползване за определен срок.
(2) Върху имот – държавна или общинска собственост, може да се учредява възмездно или безвъзмездно право на строеж за определен срок за изграждане на спортен обект.
(3) Ограничените вещни права по ал. 1 и 2 могат да се учредяват безвъзмездно само в полза на спортен клуб, спортна федерация или обединен спортен клуб, които са регистрирани като юридически лица с нестопанска цел, определени за извършване на общественополезна дейност, и са вписани в съответния регистър по чл. 6, ал. 1.
(4) Ограничените вещни права по ал. 1 и 2 могат да се учредяват безвъзмездно върху спортни обекти – публична държавна или общинска собственост, при спазване на ал. 3 и само по отношение на:
1. спортни обекти - публична държавна собственост, предназначени за трайно задоволяване на обществени потребности с национално значение в областта на спорта, физическата активност и физическото възпитание;
2. спортни обекти – публична общинска собственост, предназначени за трайно задоволяване на обществени потребности от местно значение в областта на спорта, физическата активност и физическото възпитание.
(5) Ограничено вещно право по ал. 1 или 2 се учредява за срок, не по-дълъг от 10 години, а когато е в полза на спортни клубове, спортни федерации и обединени спортни  клубове, регистрирани като юридически лица с нестопанска цел, определени за извършване на общественополезна дейност и вписани в съответния регистър по чл. 6, ал. 1 – за срок, не по-дълъг от 30 години. Срокът започва да тече от датата на влизане в сила на договора за учредяване на ограниченото вещно право.
(6) Ограничените вещни права по ал. 1 и 2 се остойностяват по пазарни цени от независим оценител.
Предложение на н.п. В. Лечева, И.Ченчев и Х.Проданов:
В чл. 115 се правят следните изменения и допълнения:
              1.в ал. 1 думата „безвъзмездно" - отпада, а в края на изречението се поставя запетая и се добавя „в полза на спортна организация по чл. 12, ал.1.".
              2.в ал. 2 в края на изречението, след думата „обект" се поставя запетая и се добавя „в полза на спортна организация по чл. 12, ал. 1.".
              3. в ал. 3 след думата „федерация" се поставя запетая и се добавя „специална спортна организация".

Начин на учредяване
Чл. 116. Ограничено вещно право по чл. 115, ал. 1 или 2 се учредява:
1. по отношение на спортни обекти, представляващи държавна собственост – от министъра, ръководителя на друго ведомство или областния управител, на когото имотът е предоставен за управление, въз основа на решение на Министерския съвет; решението на Министерския съвет се приема въз основа на мотивиран доклад на министъра на младежта и спорта;
2. по отношение на спортни обекти, представляващи общинска собственост -  от кмета на съответната община въз основа на решение на общинския съвет при спазване на Закона за общинската собственост и изискванията на този закон; решението на общинския съвет се приема въз основа на мотивиран доклад на кмета, изготвен по предложение на комисията по чл. 119, т. 2.

Заявяване
Чл. 117. (1) Заявителят на ограничено вещно право трябва да предвижда използване на спортния обект от спортни организации и от лицата по чл. 105, ал. 1 и условия за предоставяне за обществено ползване.
(2) Заявлениe за учредяване на ограниченo вещнo правo се подава до:
1. министъра на младежта и спорта – за спортни обекти – държавна собственост;
2. кмета на съответната община – за спортни обекти – общинска собственост.
(3) Първото постъпило заявление за определен спортен обект или имот се публикува:
1. на интернет страницата на Министерството на младежта и спорта и в един национален ежедневник в 14-дневен срок от постъпването му;
2. на интернет страницата на съответната община и в един национален или местен ежедневник в срок една седмица от постъпването му.
(4) Заявлениe за учредяване на съответното ограничено вещно право могат да подадат и други заявители в срок до два месеца от деня на оповестяването по реда на ал. 3.
(5) Заявленията и документите към тях могат да се подават и по електронен път при условията и по реда на Закона за електронния документ и електронния подпис и на Закона за електронното управление.
Предложение на н.п. И. Веселинов и С.Атанасов :
 Чл.117, ал.З, т.2 се изменя така: „2. на интернет страницата на съответната община в 7-дневен срок от постъпването му".

Инвестиционна програма
Чл. 118. (1) Заявителят на право на строеж трябва:
1. да представи инвестиционна програма, която да съдържа подробен анализ и разчет на предвидените инвестиции за изграждане на нов спортен обект, за етапното изпълнение на строителството и въвеждането в експлоатация, за поддържането и управлението на спортния обект за срока на правото на строеж, включително информация за произхода на средствата;
2. да поеме задължение за извършване на строителство и въвеждане в експлоатация на новия спортен обект в срок, не по-дълъг от 
5 години от влизането в сила на договора за учредяване на правото на строеж.
(2) Заявителят на право на ползване трябва:
1. да представи инвестиционна програма, която да съдържа подробен анализ и разчет на предвидените инвестиции за ремонт, обновяване и реконструкция на спортния обект, за етапното изпълнение на строително-монтажните работи и въвеждането в експлоатация, на инвестиции за поддържане и управление на спортния обект за срока на правото на ползване, включително информация за произхода на средствата;
2. да поеме задължение за извършване на ремонта, обновяването и реконструкцията на спортния обект в срок, не по-дълъг от 3 години от влизането в сила на договора на вещното право на ползване.
(3) Инвестиционната програма по ал. 1, т. 1 трябва да предвижда извършването на инвестиции на стойност, не по-малка от пазарната оценка на имота.
(4) Инвестиционната програма по ал. 2, т. 1 трябва да предвижда извършването на инвестиции на стойност, не по-малка от 50 на сто от пазарната оценка на спортния обект – при учредяването на право на ползване за срок, по-дълъг от 10 години.
(5) Заявителят трябва да докаже, че е осигурил финансиране на инвестиционната програма по начина, определен в чл. 111, ал. 4.
(6) При учредяване на ограничено вещно право, при което финансирането се осигурява от международна спортна организация или от участие в международна програма, в 3-месечен срок от учредяването приобретателят на ограниченото вещно право предоставя договора за финансиране на съответния областен управител и на  министъра на младежта и спорта.
(7) При учредяване на възмездно ограничено вещно право заявителят посочва предложената от него цена в инвестиционна програма по ал. 1, т. 1 или ал. 2, т. 1.

Комисия за разглеждане на заявленията
Чл. 119. Подадените заявления се разглеждат от комисия, която:
1. се създава с акт на Министерския съвет и включва представител на Министерския съвет, Министерството на регионалното развитие и благоустройство, Министерството на младежта и спорта, областната и общинската администрация по местонахождението на спортния обект или имота – в случаите по чл. 117, ал. 2, т. 1;
2. се определя от кмета на съответната община, като в състава й задължително се включва представител  на областния управител – в случаите по чл. 117, ал. 2, т. 2.

Предложение на н.п. И. Веселинов и С.Атанасов :
В чл.119, т. 2 думите „като в състава й задължително се включва представител на областния управител" се заличават.

Договор за учредяване на ограничено вещно право
Чл. 120. (1) Договорът за учредяване на ограничено вещно право се сключва и се прекратява от съответния компетентен орган след решение по чл. 116 и задължително съдържа:
1. описание на недвижимия имот, съответно на спортния обект, с посочване на вида, местонахождението (община, населено място, адрес, местност), номера на имота, площта и/или застроената площ и границите);
2. срока, за който се учредява ограниченото вещно право;
3. срока за приключване на строителство и за разрешаване на ползването на новия спортен обект - при учредяване на вещно право на строеж;
4. срока за извършване на ремонта, обновяването и реконструкцията и за разрешаване на ползването на спортния обект - при учредяване на вещно право на ползване;
5. задълженията за спазване и изпълнение на инвестиционната програма;
6. реда за осъществяване, установяване и приемане на вложените инвестиции;
7. задълженията за спазване и изпълнение на условията за ползване на съответния имот от други спортни организации и лицата по 
чл. 105, ал. 1, и условията за обществено ползване;
8. задължението на приобретателя по чл. 123, ал. 1;
9. основанията за предсрочното му прекратяване.
(2) Инвестиционната програма и условията за обществено ползване по ал. 1, т. 7 са приложения към договора и представляват неразделна част от него.

Разноски
Чл. 121. (1) Разходите за учредяване на ограничените вещни права и за осъществяване на свързаните с това административни процедури и производства са за сметка на приобретателя на ограниченото вещно право.
(2) Всички разходи по планирането, проектирането, изграждането и въвеждането в експлоатация на спортния обект - при учредяване на ограничено вещно право на строеж, или извършване на ремонт, обновяване и реконструкция на спортния обект - при учредяване на ограничено вещно право на ползване, са за сметка на приобретателя на ограниченото вещно право.
(3) Разходите, свързани с прекратяването на договор за учредяване на ограничено вещно право, както и с уреждането на правата на собственост върху подобренията в полза на държавата, съответно на общината, са за сметка на приобретателя, в полза на когото е било учредено ограниченото вещно право.

Подобрения
Чл. 122. След изтичането на срока, за който е учредено ограниченото вещно право, всички подобрения в имота, съответно в спортния обект, стават собственост на държавата, съответно на общината. На приобретателя на ограниченото вещно право не се дължи обезщетение или плащане под каквато и да е форма за стойността на подобренията.

Особени правила за изградения спортен обект
Чл. 123. (1) Приобретателят на ограниченото вещно право не може да извършва действия и да сключва сделки, които имат за последица промяна на приобретателя, разпореждане или обременяване с тежести или права на трети лица под каквато и да е форма на правото на собственост върху спортния обект, изграден при осъществяване на правото на строеж.
(2) Действията и сделките по ал. 1 са нищожни.
(3) Спортният обект, изграден при осъществяване на правото на строеж, не може да е предмет на принудително изпълнение.
(4) При заличаване на приобретателя на ограниченото вещно право в резултат на производство по ликвидация или несъстоятелност преди изтичането на срока на учреденото право на строеж спортният обект, изграден при неговото осъществяване, остава в собственост на държавата, съответно на общината.

Подзаконови нормативни актове
Чл. 124. (1) Допълнителните изисквания към заявителите на ограничени вещни права, редът за разглеждане на заявления, правилата за класиране на заявителите и основанията за прекратяване на договорите за учредяване на ограничени вещни права се определят в правилника за прилагане на закона.
(2) Министерският съвет определя правилата за работа на комисията по чл. 119, т. 1 с акта за създаването й.
(3) Правилата за работата на комисията по чл. 119, т. 2 се определят с наредбата по чл. 114, ал. 2.

Глава дванадесета
ФИНАНСИРАНE
Раздел I 
Общи разпоредби
Източници на финансиране
Чл. 125. Дейностите в областта на физическото възпитание, физическата активност, спорта и спортно-туристическата дейност се финансират със средства от държавния бюджет, бюджетите на общините, със средства, осигурени в изпълнение на международни договори и програми, и от други източници.

Бюджет на Министерството на младежта и спорта
Чл. 126. (1) По бюджета на Министерството на младежта и спорта се администрират средства от:
1. субсидия, определена със Закона за държавния бюджет за съответната година;
2. разпределените средства от постъпленията от Държавно предприятие „Български спортен тотализатор“ по чл. 14, ал. 3 от Закона за хазарта - за развитието на физическата активност, физическото възпитание, спорта и спортно-туристическата дейност;
3. средства от национални програми, свързани с дейността на Министерството на младежта и спорта;
4. средства от международни програми, международни договори и споразумения;
5. дарения, завещания и спонсорство от български и чуждестранни лица;
6. средства от държавни такси, събирани по този закон;
7. средства от глоби и имуществени санкции, налагани по този закон;
8. други източници, определени с нормативен акт.
(2) Средствата по ал. 1, т. 2 се определят със схема за разпределение на постъпленията от Държавно предприятие „Български спортен тотализатор“, утвърдена от министъра на младежта и спорта и съгласувана с министъра на финансите.
(3) Средствата по ал. 1, т. 2 постъпват и се съхраняват по сметка за чужди средства и се разходват чрез бюджета на Министерството на младежта и спорта по реда на Закона за публичните финанси.

Държавна помощ
Чл. 127. (1) Публичното подпомагане на дейности по тази глава се извършва съгласно законодателството в областта на държавните помощи.
(2) Министърът на младежта и спорта и кметовете на общините са администратори на помощ съгласно Закона за държавните помощи.

Раздел II 
Финансово подпомагане с публични средства на дейности в областта на физическата активност, физическото възпитание, спорта и спортно-туристическата дейност

Области и субекти на подпомагане
Чл. 128. (1) С публични средства се подпомагат финансово изцяло или частично дейности, които са обект на държавна политика в следните области на физическата активност, физическото възпитание, спорта и спортно-туристическата дейност:
1. спорт за всички;
2. спорт за високи постижения.
(2) Субекти на финансовото подпомагане в областите по ал. 1 са лицензирани спортни федерации, които отговарят на изискванията по ал. 3, спортни клубове, вписани в регистъра по чл. 6, ал. 1, т. 1, специализирани спортни организации и Националната организация за спортно-туристическа дейност, вписана в регистъра по чл. 6, ал. 1, т. 2.
(3) Лицензирана спортна федерация може да се подпомага финансово, когато има не по-малко от 20 членове или когато картотекиран от нея спортист е спечелил олимпийски медал за Република България по съответния спорт.
Предложение на н.п. С. Атанасов:
В чл.128, ал.2 се изменя така : „(2) Субекти на финансовото подпомагане в областите по ал. 1 са лицензирани спортни федерации, които отговарят на изискванията по ал. 3, спортни клубове, вписани в регистъра по чл. 6, ал. 1, т. 1, специални спортни организации по глава четвърта, с изключение на обединените спортни клубове".
Предложение на н.п. В. Лечева, И.Ченчев и Х.Проданов:
В чл. 128 се правят следните изменения и допълнения:
 1. в ал. 1:
             а)т. 1 се изменя така:„1. спорт в свободното време;".
             б)т. 2 се изменя така:„2. училищен и университетски спорт;".
             в)създават се т. 3 и 4:
           „3. аматьорски спорт;".
            „4. професионален спорт.".
        2. ал. 3 - отпада.
Подпомагани дейности
Чл. 129. (1) Дейностите в областите по чл. 128, ал. 1, които могат да се подпомагат финансово, са:
1. организиране и провеждане на занимания със спорт, спортно-туристическа дейност и физически упражнения;
2. организиране и провеждане на спортни и спортно-туристически прояви и състезания на територията на страната;
3. участие в спортни и спортно-туристически прояви и състезания на територията на страната и в чужбина;
4. подготовка и възстановяване на спортисти.
(2) Финансовото подпомагане на дейностите по ал. 1 е свързано със:
1. осигуряване на спортни уреди, пособия и екипировка;
2. обезпечаване на ползването и поддръжката на спортни обекти и консумативи, свързани със спецификата на съответния вид спорт;
3. осигуряване на възнаграждения на спортни специалисти, на медицински и помощен персонал и на съдийски състави;
4. застраховки и разходи за участие в спортни прояви и състезания, такси за участие във или провеждане на състезания;
5. процеса на подготовката и възстановяването на спортисти;
6. процеса по организацията на спортните прояви и състезания;
7. обезпечаване на награди – купи, медали, плакети, грамоти;
8. учебно-тренировъчна и спортно-състезателна дейност в държавните спортни училища, включително за поддръжка и развитие на спортната и материално-техническата база.
Предложение на н.п. В. Лечева, И.Ченчев и Х.Проданов:
В чл. 129 се правят следните изменения и допълнения:
          1.в ал.1 се създават т.5 и 6:
               „5. провеждане на научно-изследователска и приложна дейност;"
                „6. управление и администриране на спортни сдружения с нестопанска цел в
обществена полза.".
        2.	в ал.2 се създава т.9:„9. обезпечаване дейността на спортни сдружения с нестопанска цел в обществена полза.".
        3.	създава се ал.З:„(3) В областта на професионалния спорт по чл.128, ал.1, т.4 могат да се подпомагат дейностите по ал.1, т. 2 и ал.2, т.7.".

Финансово подпомагане от Министерството на младежта и спорта
Чл. 130. (1) Със средства от бюджета на Министерството на младежта и спорта се подпомагат финансово:
1. дейностите по чл. 129;
2. дейности на Българския олимпийски комитет и на Националната параолимпийска организация, свързани с участието на български спортни делегации в олимпийски и параолимпийски игри и в олимпийски и младежки фестивали;
3. дейности на юридически лица с нестопанска цел за осъществяване на общественополезна дейност, свързани с подпомагане на лечението на бивши и настоящи национални състезатели и подпомагането на прояви, популяризиращи и утвърждаващи развитието на спорта;
4.  изграждането, реконструкцията, модернизацията и управлението на спортни обекти – държавна и общинска собственост.
(2) Редът за финансово подпомагане от Министерството на младежта и спорта се урежда с наредби на министъра на младежта и спорта.
Предложение на н.п. В. Лечева, И.Ченчев и Х.Проданов:
В чл. 130, ал. 1, т. 2 след „свързани с" се добавя „подготовката и".
Задължения на субектите на финансово подпомагане
Чл. 131. (1) Финансовото подпомагане се осъществява въз основа на договор между Министерството на младежта и спорта и субекта на финансово подпомагане. Договорът се придружава от финансов анализ, в който се остойностяват подпомаганите дейности, които са в изпълнение на държавната политика в областта на физическата активност, физическото възпитание, спорта и спортно-туристическата дейност.
(2) Лицата, получили финансово подпомагане, са длъжни да водят аналитична счетоводна отчетност за стопанската и нестопанската си дейност.
(3) С договорите по ал. 1 субектите на финансово подпомагане могат да се задължат да не прехвърлят на трети лица придобитите, изцяло или частично с предоставените финансови средства дълготрайни материални активи за срока на техния полезен живот.
(4) Субектите на финансово подпомагане отчитат разходването на предоставените им средства пред министъра на младежта и спорта. Редът за отчитане и приемане на отчетите се урежда с наредбите по чл. 130, ал. 2 и със сключените договори.
(5) Субектите на финансово подпомагане възстановяват в пълен размер предоставените им средства, които не са изразходвани за дейностите, за които са им предоставени, заедно със законната лихва считано от датата на предоставяне на финансовото подпомагане.

Прекратяване на финансовото подпомагане
Чл. 132. (1) Министърът на младежта и спорта прекратява финансовото подпомагане на спортните организации при:
1. отнемане или прекратяване на действието на спортния лиценз на спортна федерация;
2. заличаване на спортния клуб от регистъра по чл. 6, ал. 1, т. 1 или на Националната организация за спортно-туристическа дейност от регистъра по чл. 6, ал. 1, т. 2.
3. откриване на производство по ликвидация или обявяване в несъстоятелност на субекта на финансово подпомагане.
(2) В случаите по ал. 1 продължава финансовото подпомагане само за:
1. подготовката за участие в олимпийски игри на спортисти, които са спечелили правото на участие в тях;
2. подготовката и участието на спортисти в състезания, които дават право на участие в олимпийски игри и за които спортната федерация е заявила участието на спортистите преди настъпване на събитието по ал. 1, т. 1 или 3.

Предложение на н.п. С. Атанасов:
В чл. 132:
а)	в заглавието думата „Прекратяване" се заменя с „Преустановяване"
б)	създава се ал.З : „(З) При установено нарушение на този закон или неизпълнение на принудителна административна мярка по чл.145, министърът на младежта и спорта може да спре финансово подпомагане по чл.130."

Възстановяване на публични средства при нарушение на антидопинговите правила
Чл. 133. (1) Спортист, на когото е наложено наказание за нарушение на антидопинговите правила, определени в наредбата по чл. 89, 
ал. 4, дължи връщане на осигурените с публични средства награди.
(2) Лицензираната спортна федерация, картотекирала спортиста по ал. 1, е солидарно отговорна със спортиста за връщането на осигурените с публични средства награди.
(3) Спортната федерация незабавно уведомява министъра на младежта и спорта и изпълнителния директор на Антидопинговия център, когато разполага с информация за нарушение на антидопинговите правила, извършено от картотекиран от нея спортист.
(4) Министърът на младежта и спорта спира финансовото подпомагане за спортиста от месеца, следващ получаването на уведомлението по ал. 3, и възобновява финансовото подпомагане, когато с влязъл в сила акт на компетентен орган се установи, че спортистът не е извършил нарушение на антидопинговите правила.
(5) Спортната федерация по ал. 2 дължи възстановяване на получените след установяване с влязъл в сила акт на компетентен орган нарушение на антидопинговите правила публични средства за финансово подпомагане на спортиста, нарушил антидопинговите правила.
Предложение на н.п. В. Лечева, И.Ченчев и Х.Проданов:
В чл. 133, aл.1 в края на текста, след думата „награди" се поставя запетая и се добавя „от датата на вземане на положителната проба".

Финансово подпомагане в системата на образованието
Чл. 134. (1) Министерският съвет определя минимални диференцирани размери на паричните средства за физическа активност, физическо възпитание, спорт и спортно-туристическа дейност на деца и учащи в институции в системата на предучилищното и училищното образование и във висшите училища.
(2) Средствата по ал. 1 се осигуряват от държавния бюджет и от бюджетите на общините.
(3) В бюджетите на първостепенните разпоредители и в бюджетите на общините ежегодно се предвижда субсидия за поддръжка и развитие на спортната база в институциите в системата на предучилищното и училищното образование и във висшите училища.

Финансово подпомагане в общините
Чл. 135. (1) Със средства от общинските бюджети могат да се финансират:
1. изпълнението на програмите на общините по чл. 5, т. 2;
2. дейности в областта на спорт за всички;
3. изграждането, реконструкцията, модернизацията и управлението на спортни обекти – общинска собственост.
(2) Общините могат да подпомагат:
1. спортни организации, спортни училища и туристически дружества, които имат седалище и дейност на територията на съответната община;
2. юридически лица с нестопанска цел, регистрирани за осъществяване на общественополезна дейност, които организират и насърчават децата и младежите да се занимават с физическа активност, спорт и спортно-туристическа дейност.
(3) Общините подпомагат приоритетно дейностите в областта на спорт за всички.
(4) Условията и редът за финансиране и подпомагане на физическата активност, физическото възпитание, спорта и спортно-туристическата дейност се определят с наредба на общинския съвет.

Раздел III 
Премии и награди
Видове премии и награди
Чл. 136. Министерството на младежта и спорта осигурява финансови средства за изплащане на:
1. стипендии и други мерки за осъществяване на закрила на деца с изявени дарби, определени по реда на наредбата по чл. 5а от Закона за закрила на детето;
2. награди на медалисти и призьори от европейски и световни първенства, олимпийски игри и аналогични игри и първенства за хора с увреждания;
3. пожизнени месечни премии на спортисти и треньори;
4.  еднократни парични помощи.
Предложение на н.п. М.Карадайъ и група народни представители:
В чл. 136, т.4 думата „еднократни" се заличава.
Предложение на н.п. В. Лечева, И.Ченчев и Х.Проданов:
В чл. 136 се правят следните изменения и допълнения:
1.	сегашният текст става ал. 1.
2.	създава се ал. 2: „(2) Към министъра на младежта и спорта се създава Държавен фонд за финансово обезпечаване на дейностите по Раздел III Премии и награди. Министърът на младежта и спорта издава Правилник за устройството и дейността на фонда. Приходите във фонда се набират от:
1.	дарения;
2.	спонсорство;
3.	завещания;
4.	приходи от данъци, акцизи и такси;
5.	приходи от собствени източници:
6.	приходи от хазарт.

Предложение на н.п. Д.Дариткова-Проданова:
В чл. 136:
1.Да се създаде нова т. 4: „ 4. „месечни парични помощи;"
2.Досегашната т. 4 да стане т. 5.

Награждаване на спортисти
Чл. 137. (1) Спортисти медалисти и призьори от европейски и световни първенства, олимпийски игри и аналогични първенства и игри за хора с увреждания могат да се награждават от министъра на младежта и спорта с еднократни парични награди по чл. 136, т. 2 за постигнатите от тях спортни резултати и класирания.
(2) Условията и редът за награждаване по ал. 1 се определят с наредба на министъра на младежта и спорта.

Пожизнени месечни премии
Чл. 138. (1) Пожизнена месечна премия по чл. 136, т. 3 се предоставя на:
1. олимпийските медалисти и медалистите от параолимпийски игри, прекратили активната си състезателна дейност;
2. личните треньори на олимпийските медалисти, които:
а) са били пряко ангажирани с тренировъчната дейност на олимпийския медалист за срок, не по-малък от 4 години;
б) са придобили право на пенсия за осигурителен стаж и възраст по смисъла на Кодекса за социално осигуряване;
3. старши треньорите на сборните олимпийски отбори по съответния вид спорт, в който има спечелен олимпийски медал, които:
а) са участвали в подготовката на отбора най-малко един пълен олимпийски цикъл;
б) са придобили право на пенсия за осигурителен стаж и възраст по смисъла на Кодекса за социално осигуряване.
(2) Отпускането на пожизнена месечна премия се извършва след подаване на писмено или по електронен път заявление чрез Българския олимпийски комитет до министъра на младежта и спорта. Българският олимпийски комитет потвърждава наличието или липсата на предпоставки за отпускане на пожизнена месечна премия за всеки заявител.
(3) Обстоятелството по ал. 1, т. 2, буква „а“ се удостоверява с декларация, представена пред Българския олимпийски комитет от олимпийския медалист или от съответната спортна организация, когато олимпийският медалист е починал.
(4) Индивидуалните размери на месечните премии на лицата по 
ал. 1, т. 1 се определят въз основа на броя спечелени медали, като за един медал се определят следните средства:
1. златен медал на олимпийски игри - три минимални работни заплати, установени за страната;
2. сребърен медал на олимпийски игри - 90 на сто от три минимални работни заплати, установени за страната;
3. бронзов медал на олимпийски игри - 80 на сто от три минимални работни заплати, установени за страната.
(5) Месечните премии на лицата по ал. 1, т. 2 и 3 са в размер на една минимална работна заплата, установена за страната, независимо от броя на спортистите, които са декларирали лицето като свой личен треньор.
(6) При отнемането на олимпийски медал от Международния олимпийски комитет, независимо от причината за това, Министерството на младежта и спорта незабавно преустановява изплащането на пожизнената месечна премия.
Предложение на н.п.Александър Сиди и Й.Йорданов
Чл. 138 да се промени както следва:
„Чл. 138. (1) Пожизнена месечна премия по чл. 136, т. 3 се предоставя на следните медалисти от състезания за мъже и жени и на техните треньори, както следва:
             1.олимпийските медалисти и медалистите от параолимпийски игри, прекратили активната си състезателна дейност;
            2.световните и европейски медалисти от първенства, организирани от международни федерации, съществуващи от повече от 40 години, прекратили активната си състезателна дейност и навършили 35-годишна възраст.
            3.личните треньори на олимпийските, световните и европейски
медалисти за мъже и жени, които:	
                   а)	са били пряко ангажирани с тренировъчната дейност на медалиста за
срок, не по-малък от 4 години;
                  б)	са придобили право на пенсия за осигурителен стаж и възраст по
смисъла на Кодекса за социално осигуряване;
           4. старши треньорите на сборните национални отбори по съответния вид спорт, в който има спечелен медал, които:
                  а)	са участвали в подготовката на отбора най-малко един пълен
олимпийски, световен или европейски цикъл;
                  б)	са придобили право на пенсия за осигурителен стаж и възраст по
смисъла на Кодекса за социално осигуряване.
      (2) Отпускането на пожизнена месечна премия се извършва след подаване на заявление чрез Българския олимпийски комитет за олимпийските медалисти и техните треньори и чрез съответната федерация за световните и европейски медалисти и техните треньори, до министъра на младежта и спорта. Българският олимпийски комитет, респективно съответната федерация, потвърждава наличието или липсата на предпоставки за отпускане на пожизнена месечна премия за всеки заявител.
         (3) Обстоятелството по ал. 1, т. 3, буква „а" се удостоверява с декларация, представена пред Българския олимпийски комитет или федерацията от медалиста или от съответната спортна организация, когато медалистът е починал.
         (4) Индивидуалните размери на месечните премии на лицата по ал. 1, т. 1 и т.2 се определят въз основа на броя спечелени медали, като за един медал се определят следните средства:
                          1.златен медал на олимпийски игри - три минимални работни заплати, установени за страната, за всеки един медал;
                         2.сребърен медал на олимпийски игри - 90 на сто от три минимални работни заплати, установени за страната, за всеки един медал;
                         3.бронзов медал на олимпийски игри - 80 на сто от три минимални работни заплати, установени за страната, за всеки един медал;
                         4.за един златен медал на световно първенство - две минимални работни заплати за страната;
                         5.за един сребърен медал на световно първенство - 80 на сто от две минимални работни заплати, установени за страната;
                           6.за един бронзов медал на световно първенство - 60 на сто от две минимални работни заплати, установени за страната;
                          7.за един златен медал на европейско първенство - една минимална работна заплата, установена за страната;
                          8.за един сребърен медал на европейско първенство - 80 на сто от една минимална работна заплата, установена за страната;
                         9.за един бронзов медал на европейско първенство - 60 на сто от една минимална работна заплата, установена за страната.
             В случаите на повече от един медал от световно или европейско първенство, премията на състезателя се определя само за един медал-медала за най-доброто постижение.
             (5) Месечните премии на лицата по ал. 1, т. 3 и т. 4 са в размер на 80 /осемдесет/ процента от премията на техния състезател за треньорите на олимпийските медалисти и в размер на 50 /петдесет/ процента от премията на техния състезател за треньорите на световните и европейските медалисти. В случаите на повече от един медалист, премията на треньора се определя спрямо премията на състезателя с най-доброто постижение, независимо от броя на спортистите, които са декларирали лицето като свой личен треньор.
               (6) При отнемане на медал от Международния олимпийски комитет или от съответната международна федерация, независимо от причината за това, Министерството на младежта и спорта незабавно преустановява изплащането на пожизнената месечна премия.
/Нова/  (7) Към Министерството на младежта и спорта се създава целева извънбюджетна сметка „Премии на шампиони", от която се изплащат премиите на олимпийските, параолимпийските, световните и европейски медалисти. Средствата по тази сметка се осигуряват чрез целева субсидия от данъчните постъпления от хазартни игри.
Предложение на н.п. М.Карадайъ и група народни представители:
В чл. 138, ал. 1, т. 1 се изменя така:
„1. Медалисти от олимпийски игри, параолимпийски игри и световни първенства, както и носители на златен медал от европейски първенства, прекратили активната си състезателна дейност;"
Предложение на н.п. Б. Георгиева:
В чл. 138 се нравят следните изменения и допълнения:
         1. В ал.1 т. 1 се изменя чака:
       „ 1. олимпийските медалисти и медалистите от параолимпийски игри. прекратили активната си състезателна дейност, или:
               а) ненавършшште пълнолетие наследници, по смисъла на чл. 5. ал. 1 и 2 от Закона за наследството, на олимпийските медалисти, прекратили активна състезателна дейност, чието право по чл. 138. ал. 1. т. 1 и т. 2 е прекратено поради смърт."
              в) ненавьршилите 25 години наследници на олимпийските медалисти прекратили активна състезателна дейност, по смисъла на чл. 5, ал. 1 и 2 oт Закона за наследството, чието право по чл. 138, ал. 1. т. 1 и т. 2 е прекратено поради смърт, когато същите са редовно залисани студенти във висше училище на територията на Република България, и имат среден успех над "много добър (4,50)" от учебната година, предхождаща тази на отпускането на стипендията.
        2. Ал. 6 се изменя така: „(6) При отнемането на олимпийски медал от Международния олимпийски комитет, независимо от причината за това, Министерството на младежта и спорта:
                  а)	незабавно преустановява изплащането на пожизнената месечна премия.
                  б)	изисква да бъдат възстановени всички получени премии за този медал – в случай, че бъде доказано, че спортистът съзнателно е извършил действие и използвал непозволени средства в нарушение на правилата за провеждане на състезанието, с цел да постигне по-високи резултати.“
Предложение на н.п. Д.Дариткова-Проданова:
В чл. 138, ал. 1 т. 1 да се измени така:
„1. медалисти от олимпийски и параолимпииски игри, прекратили активна състезателна дейност;"
 Да се създаде чл. 138а:
„Месечни парични помощи
 Чл. 138а. (1) Право на месечна парична помощ по чл. 136, т. 4 имат ненавършилите пълнолетие деца по смисъла на чл. 5, ал. 1 и 2 от Закона за наследството на медалисти, прекратили активна състезателна дейност, чието право по чл. 138,  ал. 1, т. 1 е прекратено поради смърт.
(2)	Право на месечна помощ по ал. 1 имат деца по смисъла на чл. 5, ал. 1 и 2 от Закона за наследството на медалисти, прекратили активна състезателна дейност, чието право по чл. 138, ал. 1, т. 1 е прекратено поради смърт, които са студенти в редовна форма на обучение във висше училище до навършване на 25 годишна възраст.
(3)	Паричната помощ по ал. 1 и 2 е в размер на пожизнената месечна премия, получавана от починалия медалист, определен по реда на чл. 138, ал. 4.
(4)	За получаване на парична помощ по ал. 1 и 2 се подава заявление до министъра на младежта и спорта от законен представител на ненавършилото пълнолетие лице по ал. 1 или от лицето по ал. 2.
(5)	Редът за подаване и разглеждане, както и образецът на заявлението по ал. 4 се определят с наредба на министъра на младежта и спорта.
(6)	Към заявлението по ал. 4 се прилагат документи, удостоверяващи наличието на условията за получаване на месечна парична помощ, като съдържанието, формата и изискванията към съответните документи се определят с наредбата по ал. 5."

Еднократни парични помощи
Чл. 139. (1) Еднократна парична помощ по чл. 136, т. 4 се изплаща на непълнолетните деца на олимпийски медалисти, прекратили активна състезателна дейност, чието право по чл. 138, ал. 1, т. 1 е прекратено поради смърт.
(2) Паричната помощ по ал. 1 е в размер на една месечна премия на починалия родител, определена по реда на чл. 138, ал. 4.
(3) Заявлението за получаване на паричната помощ по ал. 1 се подава от законен представител на непълнолетното лице и към него се представят доказателства за наличието на предпоставките за получаване на помощта.

Предложение на н.п. М.Карадайъ и група народни представители:
Член 139 се изменя така:
„Чл.139. (1) Парична помощ по чл.136. т.4 се изплаща на децата на олимпийските медалисти, прекратили активна състезателна дейност, чието право по чл.138, ал. 1.т.1 е прекратено поради смърт.
(2)	Паричната помощ по ал.1 е в размера на месечната премия на починалия родител, определена по реда на чл.138, ал.4.
(3)	Паричната помощ по ал.1 се получава до навършване на 18 годишна
възраст на децата, а в случаите когато са студенти в редовна форма на обучение във висше училище на територията на Република България - до 24 годишна възраст.
(4)	Заявлението за получаване на паричната помощ по ал. 1 се подава от
лицето или от законния му представител и към него се представят доказателства за
наличието на предпоставките за получаване на помощта.

Предложение на н.п.Александър Сиди и Й.Йорданов
Чл.139 да се промени както следва:
Чл. 139. (1) Пожизнена месечна премия по чл. 136, т. 3 се изплаща на непълнолетните деца на медалистите, прекратили активна състезателна дейност, чието право по чл. 138, ал. 1, т. 1 и т. 2 е прекратено поради смърт.
              (2) Ненавършилите 25-годишна възраст деца на медалистите прекратили активна състезателна дейност, по смисъла на чл. 5, ал. 1 и 2 от Закона за наследството, чието право по чл. 138, ал. 1, т. 1 и т. 2 е прекратено поради смърт, когато същите са редовно записани студенти във висше учебно заведение на територията на Република България и имат среден успех над „много добър(4.50)" от учебната година, предхождаща годината на отпускане на стипендията.
Предложение на н.п. Д.Дариткова-Проданова:
Член 139 да се измени така:
„Чл. 139. (1) Еднократна парична помощ по чл. 136, т. 5 се отпуска на ненавършилите пълнолетие деца по смисъла на чл. 5, ал. 1 и 2 от Закона за наследството, на медалисти, чието право по чл. 138, ал. 1, т. 1 е прекратено поради смърт, за:
1.	извършване на животоспасяваща операция;
2.	закупуване на лекарствени продукти и/или медицински изделия, които не се заплащат от Националната здравноосигурителна каса при условията и по реда на Закона за здравното осигуряване;
3.	транспортни разходи в двете посоки и престоя на детето и на един негов придружител в страната или чужбина при извършване на животоспасяваща операция.
(2)	Размерът на паричната помощ по ал. 1 не може да бъде по-голям от размера на пожизнената месечна премия, получавана от починалия медалист, определен по реда на чл. 138, ал. 4.
(3)	За получаване на парична помощ по ал. 1 се подава заявление до министъра на младежта и спорта от законен представител на ненавършилото пълнолетие лице.
(4)	Редът за подаване и разглеждане, както и образецът на заявлението по ал. 3 се определят с наредбата по чл. 138а, ал. 5.
(5)	Към заявлението по ал. 3 се прилагат документи, удостоверяващи наличието на условията за получаване на еднократна парична помощ, като съдържанието, формата и изискванията към съответните документи се определят с наредбата по чл. 138а,ал.5    
Глава тринадесета
КОНТРОЛ
Раздел I 
Контрол от министъра на младежта и спорта

Субекти
Чл. 140. Министърът на младежта и спорта самостоятелно или съвместно с други компетентни държавни и общински органи извършва предварителен, текущ и последващ контрол на:
1. спортните организации;
2. лицата, които предлагат спортни услуги;
3. лицата, които са получили финансово подпомагане с публични средства по реда на този закон и на актовете по прилагането му;
4. лицата, които притежават или ползват спортни обекти - за съответната дейност по този закон;
5. лицата, които извършват дейност по този закон, без да отговарят на изискванията му.

Обхват
Чл. 141. Министърът на младежта и спорта извършва предварителен, текущ и последващ контрол върху дейността на лицата по 
чл. 140 за:
1. спазването на изискванията на този закон и на актовете по прилагането му;
2. законосъобразното и целесъобразното разходване на предоставените по реда на този закон и актовете по прилагането му публични средства;
3. проследяване спазването на условията за предоставяне на публично подпомагане;
4. спазването на допълнителните условия, произтичащи от законодателството по държавните помощи, когато е приложимо;
5. предотвратяването и разкриването на нарушения.

Правомощия
Чл. 142. (1) При осъществяване на контрола по чл. 141 министърът на младежта и спорта и определените по установения в този закон ред длъжностни лица с оглед на възложените им задачи имат право:
1.	да изискват писмени обяснения, документи и друга информация на хартиен или електронен носител от лицата по чл. 140;
2.	да проверяват счетоводни, търговски и други документи на лицата по чл. 140;
3.	да извършват проверки и да изискват от трети лица сведения, документи и друга информация на хартиен или електронен носител, необходими за извършване на проверките или във връзка със сигнали, жалби и искания;
4.	да изискват проверяваните лица да се явят в сградата на Министерството на младежта и спорта и да осигурят достъп до всички места, в които проверяваните лица са осъществявали или осъществяват дейност;
5.	да присъстват на заседанията на управителните и контролните органи на спортните организации, като изразяват становища, които се отразяват в протокола на заседанието;
6.	да изискват информация от държавни и общински органи за осъществения от тях контрол върху спортните организации и тяхната дейност.
(2) Проверяваните лица предоставят изисканите документи в оригинал или заверени копия. Заверката се извършва с полагане на надпис "вярно с оригинала", дата и подпис на законния представител на проверяваното лице.
(3) Министърът на младежта и спорта може да назначи външни независими експерти при извършване на контрола на дейността на лицата по чл. 140.
(4) Държавните и общинските органи в рамките на своите правомощия са длъжни да оказват съдействие на министъра на младежта и спорта и на длъжностните лица от Министерството на младежта и спорта при осъществяване на контролните им функции.
(5) Министърът на младежта и спорта и длъжностните лица от Министерството на младежта и спорта при и по повод изпълнение на възложените по този закон функции имат право на безвъзмезден достъп до публични регистри.
(6) При констатиране на нарушения по този закон и подзаконовите нормативни актове по прилагането му длъжностните лица от Министерството на младежта и спорта правят предложения до министъра на младежта и спорта, с които мотивирано предлагат да се предприемат действията, предвидени в правомощията на министъра на младежта и спорта по този закон, или да се сезират компетентните държавни или общински органи.

Предложение на н.п. В. Лечева, И.Ченчев и Х.Проданов:
В чл. 142, aл. 1 се правят следните изменения:
                1.в уводното изречение думите „с оглед на възложените им задачи" се заменят с „в изпълнение на правомощията им по този закон".
                2.т. 5 - отпада.
                 3.т. 6 става т. 5.

Извършване на проверки
Чл. 143. (1) Проверки на лицата по чл. 140 се осъществяват от длъжностни лица от Министерството на младежта и спорта, определени със заповед на министъра на младежта и спорта.
(2) Длъжностните лица от Министерството на младежта и спорта се легитимират при извършване на проверка, като представят заповедта по 
ал. 1.
(3) Проверки могат да се извършват в сградата на Министерството на младежта и спорта, както и на всяко друго място, където лицата по чл. 140 осъществяват или са осъществявали дейност по този закон.
(4) Проверяваното лице е длъжно да осигури всички условия за нормалното протичане на проверката.
(5) Проверяваното лице е длъжно да изпълнява исканията на министъра на младежта и спорта и на длъжностните лица от Министерството на младежта и спорта, свързани с осъществяване на правомощията по 
чл. 142.
(6) За всяка проверка се съставя констативен протокол в два екземпляра, който се подписва от длъжностните лица, извършили проверката, и се връчва на проверяваното лице. Констативният протокол се връчва срещу подпис или по реда на чл. 29, ал. 4.
Предложение на н.п. В. Лечева, И.Ченчев и Х.Проданов:
В чл. 143 се правят следните изменения:
             1.в ал. 4 думите ..осигури всички условия" се заменят със „съдейства".
             2.ал. 5 - отпада.
            3.ал. 6 става ал. 5, като в нея се създава изречение трето: „В протокола се указват реда и срока, в който проверяваното лице може да подаде възражения или обяснения по констативния протокол.".

Раздел II 
Контрол от спортните федерации
Контрол върху спортни клубове - членове на спортна федерация
Чл. 144. (1) Лицензираната спортна федерация упражнява контрол за спазване изискванията на този закон от своите членове съобразно техния устав.
(2) При констатиране на нарушения, извършени от спортни клубове, спортната федерация уведомява министъра на младежта и спорта.

Глава четиринадесета
ПРИНУДИТЕЛНИ АДМИНИСТРАТИВНИ МЕРКИ

Видове принудителни административни мерки
Чл. 145. Когато установи, че лицата по чл. 140 или членовете на управителните или контролните им органи са извършили действия или са допуснали бездействия, които могат да доведат до или са довели до нарушаване на разпоредбите на този закон и на подзаконовите нормативни актове по прилагането му, министърът на младежта и спорта или оправомощено от него длъжностно лице има право да прилага следните принудителни административни мерки:
1.	да разпорежда предприемане на конкретни мерки, за да се предотвратят или да се преустановят допуснатите нарушения, или да се отстранят последиците от тях;
2.	да задължава да се свика или да свика общо събрание или заседание на управителните или контролните органи на лицата по чл. 140, при определен от него дневен ред, за вземане на решение за действията, които трябва да се предприемат за предотвратяване или преустановяване на нарушения на този закон и на актовете по прилагането му и за отстраняване на последиците от тях;
3.	да иска от общото събрание на спортна федерация или на лице по чл. 140 да отмени решение на управителните или контролните органи, което противоречи на този закон и на актовете по прилагането му;
4.	да разпореди писмено на спортна федерация да предприеме необходимите действия за освобождаване на едно или повече лица, овластени да го управляват или представляват;
5.	да изпраща длъжностни лица по чл. 143, ал. 1 за участие на заседания на общо събрание, на заседание на управителните или контролните органи на спортна федерация;
6.	да разпореди писмено на спортна федерация да предприеме необходимите действия за промяна на вътрешни актове на съответните лица при несъобразяването им с изискванията на този закон, актовете по прилагането му и актовете на съответните международни организации;
7.	да забрани провеждането на спортни събития.
Предложение на н.п. С. Атанасов:
Член 145 се изменя така:
„Чл. 145. За предотвратяване и преустановяване на нарушенията по този закон и нормативните актове по прилагането му, както и за предотвратяване и отстраняване на вредните последици от тях, министърът на младежта и спорта или оправомощении от него длъжностни лица могат да прилагат следните принудителни административни мерки:
1.да дават задължителни предписания на лицата по чл.140 за отстраняване на нарушенията или несъответствията с изискванията на закона и нормативните актове по прилагането му в определен от тях срок;
2.да разпореждат на спортните федерации да приведат вътрешните си правила и програми в съответствие с изискванията на този закон и нормативните актове по прилагането му;
З.да забранява провеждането на спортни състезания и събития."
Предложение на н.п. В. Лечева, И.Ченчев и Х.Проданов:
В чл. 145 се правят следните изменения и допълнения:
           1.в заглавието думата  „видове" - отпада.
           2.уводното изречение става съдържание на  чл. 145 (т. 1 - 7 отпадат), като в него текстът след думите „има право да" се заменя с „разпореждат предприемане на конкретни мерки, за да се предотвратят или преустановят допуснатите нарушения, или да се отстранят последиците от тях", след което се поставя точка като край на съдържанието на чл. 145, ал. 1.“

Производство по прилагане на принудителни административни мерки
Чл. 146. (1) Производството по прилагане на принудителни административни мерки започва по инициатива на министъра на младежта и спорта или на овластено от него длъжностно лице въз основа на мотивиран доклад на длъжностно лице от Министерството на младежта и спорта.
(2) Съобщаването в производството по прилагане на принудителни административни мерки се извършва по реда на чл. 29, ал. 4.
(3) Принудителните административни мерки се прилагат със заповед. Заповедта се съобщава на заинтересованото лице в срок една седмица от постановяването на принудителните административни мерки.
(4) Обжалването на заповедта за прилагане на принудителна административна мярка не спира нейното изпълнение.

Предложение на н.п. С. Атанасов:
В чл. 146, ал.2,ал.З и ал.4 се изменят така:
   „(2)   Съобщаването   в   производството   по   прилагане   на   принудителни административни мерки се извършва по реда на Административнопроцесуалния кодекс.
(3) Принудителните административни мерки се прилагат с мотивирана заповед.
Заповедта се съобщава на заинтересованото лице в 7-дневен срок от постановяването на принудителните административни мерки.
 (4)Заповедта по ал.З подлежи на обжалване по реда на
Административнопроцесуалния кодекс. Обжалването не спира изпълнението на
приложената принудителна административна мярка.“

Препращане
Чл. 147. За производството по прилагане на принудителните административни мерки се прилага Административнопроцесуалният кодекс, доколкото в този закон не е предвидено друго.
Предложение на н.п. С. Атанасов:
Член 147 се заличава.

Глава петнадесета
АДМИНИСТРАТИВНОНАКАЗАТЕЛНИ РАЗПОРЕДБИ

Чл. 148. (1) Който, без да притежава валиден спортен лиценз, извършва дейност, за упражняването на която се изисква притежаването на спортен лиценз, се наказва с глоба или с имуществена санкция в размер от 5000 до 10 000 лв.
(2) За нарушение на чл. 13, ал. 3 спортният клуб се наказва с имуществена санкция в размера по ал. 1.
(3) Когато нарушението по ал. 1 или 2 е извършено повторно, глобата, съответно имуществената санкция, е в размер 15 000 лв.
Чл. 149. (1) Лице по чл. 89, ал. 3, което при осъществяване на тренировъчна или състезателна дейност прилага, използва или употребява по какъвто и да е начин субстанции и методи, които са посочени в актуалния Списък на забранените субстанции и методи на Световната антидопингова агенция, се наказва с глоба в размер от 1000 до 2000 лв.
(2) Когато нарушението по ал. 1 е извършено повторно, глобата е в размер 3000 лв.
(3) Административнонаказателната отговорност по ал. 1 се налага независимо от санкциите за нарушение на антидопинговите правила, определени в наредбата по чл. 89, ал. 4.
Чл. 150. Лицензираните спортни федерации се наказват с имуществена санкция за нарушение на чл. 89, ал. 7, както следва:
1.  в размер 1000 лв. за първо нарушение;
2. в размер 2000 лв. за второ нарушение;
3. в размер 3000 лв. за трето нарушение;
4. в размер 4000 лв. за всяко следващо нарушение.
Предложение на н.п. С. Атанасов:
Член 150 се изменя така:
„Чл. 150. (1) Лицензираните спортни федерации се наказват с имуществена санкция за нарушение на чл. 89, ал. 7, когато нарушението на антидопинговите правила е извършено от спортист или длъжностно лице от националния отбор по време на лагер на националния отбор или на състезание, организирано от международна спортна организация, както следва:
1.	в размер 1000 лв. за първо нарушение;
2.	в размер 2000 лв. за второ нарушение;
3.	в размер 3000 лв. за трето нарушение;
4.	в размер 4000 лв. за всяко следващо нарушение.
(2)Извън случаите по ал. 1 за нарушение на чл. 89, ал. 7 с имуществена санкция в размера по ал. 1, т. 1 - 4 се наказват спортните клубове.
(3)Поредността на нарушението по ал. 1, т. 1 - 4 се определя в рамките на две години, считано от датата на налагане на предходна санкция за нарушение на ал. 1 или ал. 2.
(4) Лицензираната спортна федерация прекратява членството на спортен клуб, на който за период от две години са наложени три или повече наказания по ал. 2.

Чл. 151. (1) Длъжностно лице от Антидопинговия център или член на антидопингов екип, който не изпълни свое задължение от наредбата по 
чл. 89, ал. 4, се наказва с глоба в размер от 500 до 1000 лв.
(2) За всяко следващо нарушение по ал. 1 глобата е в размер 
2000 лв.
Предложение на н.п. С. Атанасов:
Създава се чл. 151а:
„Чл. 151а За неизпълнение на принудителна административна мярка по чл. 145 физическите или юридическите лица се наказват съответно с глоба или с имуществена санкция в размер от 500 до 1000 лв."

Чл. 152. (1) За други нарушения на закона или на нормативните актове по прилагането му физическите или юридическите лица се наказват съответно с глоба или с имуществена санкция в размер от 500 до 1000 лв.
(2) Когато нарушението по ал. 1 е извършено повторно, глобата, съответно имуществената санкция, е в размер 2000 лв.
Чл. 153. (1) Актовете, с които се установяват административните нарушения, се съставят от длъжностни лица, определени със заповед на министъра на младежта и спорта, а за нарушения по чл. 151 – от длъжностни лица, определени със заповед на изпълнителния директор на Антидопинговия център.
(2) Наказателните постановления се издават от министъра на младежта и спорта или от оправомощено от него длъжностно лице, а за нарушения по чл. 151 – от изпълнителния директор на Антидопинговия център или от оправомощено от него длъжностно лице.
(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

Допълнителна разпоредба

§ 1. По смисъла на този закон:
1.	„Адаптирана физическа активност“ e укрепваща здравето физическа активност от хора с ограничения поради инвалидност или здравни проблеми съобразно техните интереси и възможности.
2.	„Високи постижения“ са максималните изяви на спортисти чрез постигане на призови класирания на европейски и световни първенства или олимпийски игри или на резултати, съизмерими със световните стандарти.
3.	„Държавен спортен календар“ е списък с целесъобразно подредени във времето спортни състезания, приет от спортната федерация.
4.	„Забранена субстанция или забранен метод“ е субстанция или клас субстанции, или метод, посочени като такива в Списък на забранените субстанции и методи, приет от Световната антидопингова агенция.
5.	„Извънучилищна спортна дейност“ е форма на доброволна физическа активност и спорт, която не е включена в учебния план на съответната институция от системата на училищното образование.
6.	„Международен спортен календар“ е списък от целесъобразно подредени във времето спортни състезания, утвърдени от международна спортна федерация.
7.	„Олимпийски цикъл“ е периодът между две летни или зимни олимпийски игри.
8.	„Професионални спортисти“ са лица, които провеждат системна тренировъчна и състезателна дейност и за тях това е основна професия и получават възнаграждение за тази дейност.
9.	„Свързани лица“ са:
а) съпрузите, роднините по права линия - без ограничения, по съребрена линия - до четвърта степен включително;
б) работодател и работник;
в) лицата, едното от които участва в управлението на дружеството на другото.
10.	„Спонсорство“ е пряко или непряко финансиране на спортисти, спортни организации и спортни мероприятия, осъществено от физическо или юридическо лице с цел да се съдейства за популяризирането на неговото име, марка или обществен престиж, като размерът на предоставените финансови средства превишава пазарната стойност на получената в замяна рекламна услуга.
11.	„Спортисти аматьори“ са лица, които провеждат системна тренировъчна и състезателна дейност и за тях това не е основна професия и/или не получават възнаграждение за тази дейност.
12.	„Спорт за високи постижения“ е системна, високоинтензивна, научнообоснована тренировъчна и състезателна дейност за достигане на високи постижения от спортисти.
13.	„Спорт за всички“ е укрепваща здравето физическа активност на лицата в свободното им време чрез свободен избор на индивидуално или организирано практикуване на физически упражнения и спорт.
14.	„Спортни мероприятия“ са различни видове организирани спортни прояви.
15.	„Спортно-туристическа дейност“ е укрепваща здравето физическа активност на лицата в свободното им време чрез свободен избор на индивидуално или организирано практикуване на физически упражнения и спорт сред природата.
16.	„Спортни услуги“ са предоставянето на подходящи условия за практикуване на физическа активност, спорт и/или треньорски услуги.
17.	„Трансфер на спортисти“ е прехвърляне на състезателните права на спортистите.
18.	 „Треньорски услуги“ са провеждането или организирането на обучение, спортни занимания, тренировъчна или състезателна дейност.
19.	 „Физическа активност“ е целенасочена (планирана, структурирана и повторяема) форма на движения или физически упражнения за укрепване на здравето на хората.
20.	„Честна игра“ са етични правила за поведение на лицата, участващи пряко или косвено в администрирането или практикуването на физическо възпитание и спорт, с оглед на гарантиране на личното достойнство на всеки индивид, създаване на дух на взаимно уважение между спортуващите и предотвратяване на негативните прояви в спорта.
Предложение на н.п. С. Атанасов:
В „Допълнителни разпоредби" се създава т. 21 със следния текст: „21. „Военно-
приложни спортове" са спортове, които развиват специфични умения, приложими за
нуждите на въоръжените сили и съдействат за повишаване нивото на подготовка в областта на отбраната."
Предложение на н.п. В. Лечева, И.Ченчев и Х.Проданов:
В „Допълнителните разпоредби“  на §1се създават т.21-32;
    „21.„Краткосрочно ползване" е право на ползване за определени часове от денонощието и за срок до една година,
22.„Спортен продукт" е стойност или услуга, в резултат на спортна дейност, за лична или обществена реализация.
23„Спорт" е многостранно обществено явление (сфера на човешката дейност), което се характеризира със специализирана система от средства, способи и форми на двигателна активност за укрепване на здравето, подобряване на физическата годност и хармоничното развитие и изява на човека.
24„Система на спорта" определя като съвкупност от елементи (физическо възпитание и спорт за всички, спорт за високи постижения, научно-информационна дейност, материално-техническо осигуряване, финансово осигуряване, организация и управление на системата и др.), чието взаимодействие води до появата на нови интегративни качества, несвойствени за отделно взетите компоненти, формиращи системата. Последната представлява такова образувание, чиито отличителни черти са връзките, целостта и зависещата от тях устойчивост на структурата.
25„Спортна дейност" е всяка форма на физическа дейност, която чрез организирано или неорганизирано участие, има за цел изразяването или подобряването на физическата и психическата годност, развиването на социални отношения или постигането на спортни резултати на всички нива.
26„Състезателна дейност" е висша форма на изява (демонстрация) на двигателните и психическите способности на индивида, в рамките на утвърдени състезателни правила и морални принципи, в зависимост от личните цели и потребностите на социалната практика.
27„Физическото възпитание" е процес, насочен към образование, развиване на двигателните способности на човека, придобиване на умения и знания в областта на физическата култура и спорта, за създаване на физически здрав с високо ниво на физическа годност и;
28„Физическа култура" е съвкупността от научни и практически постижения, в резултат на многообразната сложна човешка дейност, насочени за постигане на физическо съвършенство и проявлението му в обществената практика и ежедневието на човека.
29„Спортната организация" е организация, основана за спортни дейности в съответствие с този закон.
30„Честна игра" са етични правила за поведение на лицата, участващи пряко или косвено в администрирането или практикуването на физическо възпитание и спорт, с оглед гарантиране личното достойнство на всеки индивид, създаване на дух на взаимно уважение между спортуващите и предотвратяване на негативните прояви в спорта.
31„Спорт за децата" е организирана форма на физически упражнения, т.е. спортни дейности, хармонизирани с морфо-функционалните характеристики и възрастта на децата.
32„Спортни обекти" са обекти на недвижима собственост или комплекси от недвижими имоти, както и движими вещи, които са функционално обусловени и отговарят на особените технически изисквания за упражняването на физическа активност и спорт на открито и закрито.“

Преходни и заключителни разпоредби
§ 2. Отменя се Законът за физическото възпитание и спорта (обн., ДВ, бр. 58 от 1996 г.; Решение № 8 на Конституционния съд от 1997 г. - бр. 53 от 1997 г.; изм. и доп., бр. 124 от 1998 г., бр. 51 и 81 от 1999 г., бр. 53 от 2000 г.; попр., бр. 55 от 2000 г.; изм. и доп., бр. 64 от 2000 г., бр. 75 от 2002 г.; Решение № 6 на Конституционния съд от 2002 г. - бр. 95 от 2002 г.; изм. и доп., бр. 120 от 2002 г., бр. 96 от 2004 г., бр. 88 и 103 от 2005 г., бр. 30, 34, 36 и 80 от 2006 г., 
бр. 41, 46 и 53 от 2007 г., бр. 50 от 2008 г., бр. 74 от 2009 г., бр. 50 и 96 от 2010 г., бр. 35 и 99 от 2011 г., бр. 45, 87 и 102 от 2012 г., бр. 15 и 68 от 2013 г., бр. 21 и 66 от 2014 г., бр. 14, 61, 79 и 101 от 2015 г. и бр. 43 от 2016 г.).
§ 3. (1) Спортните клубове привеждат дейността си в съответствие с изискванията на този закон в срок до една година от влизането му в сила.
(2) Спортен клуб, който не е изпълнил задълженията си по ал. 1, се заличава от регистъра по чл. 6, ал. 1, т. 1.
§ 4. (1) Лицензираните спортни федерации привеждат дейността си в съответствие с изискванията на този закон в срок до една година от влизането му в сила.
(2) В срока по ал. 1 спортните федерации представят в Министерството на младежта и спорта и документите по чл. 24, ал. 1, т.  8, 10  и 12.
(3) На спортна федерация, която не е изпълнила задълженията си по ал. 1, се отнема спортната лицензия и се заличава от регистъра по чл. 6, ал. 1, т. 1.
§ 5. (1) Сдружение „Български туристически съюз“, което е със статут на национална спортна организация с предметна област „социален туризъм”, лицензирана при условията и по реда на отменения Закон за физическото възпитание и спорта, се смята за Национална организация за спортно-туристическа дейност по този закон и се вписва служебно в регистъра по чл. 6, ал. 1, т. 2.
(2) Сдружение „Български туристически съюз“ е длъжно да приведе дейността си, устава и вътрешните си актове в съответствие с този закон в срок до една година от влизането му в сила. В същия срок Сдружение „Български туристически съюз“ е длъжно да представи програма по чл. 44, 
ал. 2, т. 1.
(3) При неизпълнение на задълженията по ал. 2 сдружението по 
ал. 1 се заличава от регистъра по чл. 6, ал. 1, т. 2 като Национална организация за спортно-туристическа дейност.
§ 6. (1) Обединени спортни клубове по чл. 11, ал. 3 от отменения Закон за физическото възпитание и спорта привеждат дейността си в съответствие с изискванията на този закон в срок до една година от влизането му в сила.
(2) Обединен спортен клуб, който не е изпълнил задълженията си по ал. 1, се заличава от регистъра по чл. 6, ал. 1, т. 2.
§ 7. Сдружение „Българската асоциация спорт за всички“ и Сдружение „Българската асоциация спорт за учащи“, лицензирани при условията и по реда на отменения Закон за физическото възпитание и спорта, могат да подадат заявление за издаване на спортен лиценз за многоспортови спортни федерации по реда на този закон в срок до една година от влизането му в сила, като приведат устава и вътрешните си правила в съответствие с този закон в същия срок.
§ 8. До издаването, съответно до приемането, на подзаконовите нормативни актове по този закон се прилагат подзаконовите нормативни актове по прилагането на отменения Закон за физическото възпитание и спорта, доколкото не противоречат на този закон.
§ 9. Законът влиза в сила в 3-месечен срок от обнародването му в „Държавен вестник“.

Предложение на н.п. С. Атанасов:
В „Преходни и заключителни разпоредби" се правят следните допълнения:
1. Създава се § 2а със следния текст: „§ 2а.В Закона за висшето образование (ДВ, бр. 112 от1995 г., изм., бр. 28 от 1996 г., бр. 56 1997 г., попр., бр. 57 от 1997 г., изм., бр. 58 от 1997 г., изм. и доп., бр. 60 от 1999 г., в сила от 1999 г., попр., бр. 66 от 1999 г., изм., бр. 111 от 1999 г., изм. и доп., бр. 113 от 1999 г., бр. 54 от 2000 г., изм., бр. 22 от 2001 г., бр. 40 от 2002 г., изм. и доп., бр. 53 от 2002 г., бр. 48 от 2004 г., доп., бр. 70 от 2004 г., изм. и доп., бр. 77 от 2005 г., бр. 83 от 2005 г., изм., бр. 103 от 2005 г., изм. и доп., бр. 30 от 2006 г., изм., бр. 36 от 2006 г., изм. и доп., бр. 62 от 2006 г., изм., бр. 108 от 2006 г., изм. и доп., бр. 41 от 2007 г., бр. 13 от 2008 г., изм., бр. 43 от
2008	г., доп., бр. 69 от 2008 г., бр. 42 от 2009 г., изм., бр. 74 от 2009 г., изм. и доп., бр. 99 от
2009	г., изм., бр. 38 от 2010 г., изм. и доп., бр. 50 от 2010 г., изм., бр. 56 от 2010 г., изм. и доп., бр. 63 от 2010 г., бр. 101 от 2010 г., бр. 61 от 2011 г., бр. 99 от 2011 г., бр. 60 от 2012 г доп., бр. 102 от 2012 г„ изм., бр. 15 от 2013 г., бр. 63 от 2013 г., бр. 68 от 2013 г., в сила от 2013 г., доп., бр. 101 от 2013 г., бр. 54 от 2014 г., изм., бр. 66 от 2014 г., бр. 107 от 2014 г. бр. 56 от 2015 г., изм. бр. 79 от 13.10.2015 г., изм. и доп., бр. 17 от 1.03.2016 г бр. 98 от 9.12.2016 г., в сила от 1.01.2017): в чл.30, ал.1 се създава се т. 15а:
„15а. взема решение за учредяване на студентски спортен клуб по чл. 606, ал. 1, т.1 от Закона за физическо възпитание и спорт, и приема правилник за организацията и дейността му."
2.	Създава се § 2б със следния текст:
„26. В Закона за туризма (обн., ДВ, бр. 30 от.2013 г., изм., бр. 68 и бр. 109 от.2013 г., бр. 40 от.2014 г., бр_9, бр. 14 и бр. 79 от 2015 г., бр. 20, бр. 43 .бр. 59 , бр. 75 от 2016 г., бр. 58 , бр, 85 и бр. 96 от 2017 г.) в чл.7, ал.2 се създава т. 12: „12.представител на Националната организация за спортно-туристическа дейност."
3.	В § 4 се създава ал.4: „(4) Спортните федерации, получили спортен лиценз до една
година преди влизането на закона в сила, запазват този лиценз за срока, за който е
издаден."
Предложение на н.п. В. Лечева, И.Ченчев и Х.Проданов:
Създава се § 1а:
,.§ 1 а. Създават се Приложение 1 към чл.103, ал.10
 „Приложение 1 към чл. 103, ал. 10
Списък на имотите за обезпечаване на тренировъчната и спортно-състезателна дейност на Националния олимпийски център.
1.	Национален стадион „Васил Левски"'
2.	Национален спортен комплекс „Диана"'
3.	Столичен колодрум „Сердика"
4.	Тенис зала „София"
5.	Национални спортни зали „Раковски"
6.	Национална спортна база „Спортпалас" - гр. Варна
7.	Високопланински спортен комплекс "Белмекен "
8.	Национална спортна база кану -каяк - Кърджали
9.	Национална спортна база „Цар Самуил" - гр. Петрич
10.Национална конна спортна база „Хан Аспарух"
11 .Зимен дворец - гр.София
12.	Дворец на културата и спорта - гр. Варна
13.	Зала „Фестивална" - гр. София
14.	Гребен канал - гр. Пловдив
15.	Спортен комплекс „Академик" -София
16.	Тенис комплекс „Академик" - София
17.	Спортна зала „Христо Ботев"- София
18.	Открити спортни обекти и съоръжения игрища за видове спорт, Закрит спортен комплекс за обучение и тренировки и Многофункционална спортна зала на територията на Националната спортна академия "Васил Левски" - София.
19.	Водна учебна спортна база на Националната спортна академия „Васил Левски" -гр.Несебър."

Законът е приет от 44-ото Народно събрание на ……………..…... 2017 г. и е подпечатан с официалния печат на Народното събрание.